অসমীয়াৰ সুখ দুখ - অসমীয়াৰ সুখ-দুখ\nHome Unlabelled অসমীয়াৰ সুখ দুখ\nআপোনাৰ হাতত যদি এটা Android অপাৰেটিং চিষ্টেমৰ মোবাইল আছে...\nতেন্তে তলৰ ফটো বা লিংকত ক্লিক কৰি আপুনি "সুখ-দুখ" এপচটো ডাউনলোড কৰি নলয় কিয়?\nএটা ক্লিকতে তেতিয়া আপুনি পঢ়িব পাৰিব সকলো যোগাত্মক খবৰ, যোগাত্মক লেখা, প্ৰৱন্ধ....ইত্যাদি\nডাউনলোডৰ বাবে ইয়াতে ক্লিক কৰক\nমাত্ৰ ডাউনলোড কৰোতে এবাৰ যেতিয়া গুগুল প্লেৰ বাহিৰৰ চফটৱেৰ ইনষ্টল কৰিবৰ বাবে আপোনাৰ অনুমতি বিচাৰিব তেতিয়া আপুনি আনুমতি দিব লাগিব৷ তাৰ পাছত আকৌ সেই অনুমতি আপুনি ডিচেবল কৰি ৰাখিব পাৰিব৷\nএনড্ৰইড এপচ সহ অসমীয়াৰ সুখ দুখেই একমাত্ৰ ইউনিকোডত প্ৰকাশিত অনলাইন অসমীয়া দৈনিক!\nআপুনিও এই যাত্ৰাৰ সহযোগী হওক৷ বন্ধু, শুভাকাংখীৰ মাজতো এই এপচ বিলাই দিয়ক...তেতিয়া সুখ-দুখ থাকিব মাত্ৰ এটা ক্লিকৰ আঁতৰত....\napp tu download korilu, atiya khulile akhar bur square square he ahe sun....


ইৰফান খানে 'পান সিং তোমাৰ'ৰ বাবে ৰাষ্ট্ৰীয় বঁটা লাভ কৰিছিল ! তেওঁৰ পুৰস্কাৰপ্ৰাপ্ত চলচ্চিত্ৰসমূহৰ বিষয়ে জানো আহক\nHome ইৰফান খানে 'পান সিং তোমাৰ'ৰ বাবে ৰাষ্ট্ৰীয় বঁটা লাভ কৰিছিল ! তেওঁৰ পুৰস্কাৰপ্ৰাপ্ত চলচ্চিত্ৰসমূহৰ বিষয়ে জানো আহক\nআজি ইৰফান খানৰ জন্ম জয়ন্তী (Irrfan Khan Birth Anniversary) । তেওঁৰ ছবি যাত্ৰা ৩০ বছৰতকৈও অধিক পুৰণি। তেওঁ এই সময়ছোৱাত বহুতো চুপাৰহিট চলচ্চিত্ৰ দিছে আৰু সকলো ধৰণৰ চলচ্চিত্ৰত অভিনয় কৰিছে। তেওঁ কেইবাখনো চুপাৰহিট চলচ্চিত্ৰৰ বাবে নেচনেল, আইফা আৰু ফিল্মফেয়াৰকে ধৰি কেইবাটাও আন্তঃৰাষ্ট্ৰীয় বঁটা লাভ কৰিছে।\nইৰফান খানৰ আজি জন্ম জয়ন্তী। যদি ইৰফান আজি আমাৰ মাজত থাকিলহেঁতেন, তেন্তে তেওঁ তেওঁৰ ৫৫ তম জন্মদিন উদযাপন কৰিলেহেঁতেন। ২০২০ চনৰ ২৯ এপ্ৰিলত কৰ্কট ৰোগত আক্ৰান্ত হৈ ইৰফানৰ মৃত্যু হয়। তেওঁৰ মৃত্যুৰ প্ৰায় দুমাহ আগতে তেওঁৰ ছবি 'ইংৰাজী মিডিয়াম' মুক্তি পাইছিল, যি 'হিন্দী মিডিয়াম'ৰ চিকুৱেল।\nইৰফানৰ ছবি চিনেমা যাত্ৰা ৩০ বছৰতকৈও অধিক পুৰণি। তেওঁৰ চলচ্চিত্ৰ যাত্ৰাত, তেওঁ প্ৰতিটো ধাৰাৰ চলচ্চিত্ৰ কৰিছিল। তেওঁ টিভি, মঞ্চ, বলীউড আৰু হলিউডৰ চলচ্চিত্ৰতো কাম কৰিছিল আৰু প্ৰতিটো স্তৰত খ্যাতি অৰ্জন কৰিছিল৷ ইয়াত আমি আপোনাক ইৰফানৰ নিৰ্বাচিত চলচ্চিত্ৰসমূহৰ বিষয়ে কওঁ, যিয়ে তেওঁক বহুতো পুৰস্কাৰ উপহাৰ দিছিল৷\nতেওঁ ২০০৮ চনৰ ছবি 'লাইফ ইন এ মেট্ৰ'ৰ বাবে শ্ৰেষ্ঠ সহ অভিনেতাৰ ফিল্মফেয়াৰ বঁটা লাভ কৰিছিল। ছবিখনত তেওঁৰ বিপৰীতে আছিল কঙ্কনা সেন শৰ্মা। ইয়াৰ উপৰিও ছবিখনত ধৰ্মেন্দ, শিল্পা চেট্টী, কংগনা ৰাণাৱট আৰু শ্বাইনী আহুজাই মুখ্য চৰিত্ৰত অভিনয় কৰিছিল।.


origin-of-coronavirus-still-remains-a-mystery-as-researchers-continue-their-study-around-animals-gh-skd– News18 Assam\nCovid-19 : কোৰোণা ভাইৰাছৰ উৎপত্তি এতিয়াও ৰহস্যৰ আৱৰ্তত, গৱেষকসকলে অব্যাহত ৰাখিছে গৱেষণা\nUpdated:March 31, 2021, 11:50 AM IST\nবিশ্বজুৰি বহুতো ভেকচিন আৰম্ভ হোৱাৰ সময়ত, বিজ্ঞান সম্প্ৰদায়ক জৰ্জৰিত কৰি থকা এটা প্ৰশ্ন হৈছে 'ভাইৰাছৰ উৎপত্তি কেনেদৰে?\nকোভিড-১৯ মহামাৰীৰ ফলত ১২৮ নিযুত আৰু বৰ্ধিত ঘটনাৰ সৈতে সমগ্ৰ বিশ্বত কমেও ২.৭ নিযুত লোকৰ মৃত্যু আৰু ট্ৰিলিয়ন ডলাৰৰ বৃহৎ অৰ্থনৈতিক ক্ষতি হৈছে। ই এক তলিবিহীন গাঁতৰ দৰে হৈ পৰিছে যাৰ কোনো সমাপ্তি দেখা নাই। বিশ্বজুৰি বহুতো ভেকচিন আৰম্ভ হোৱাৰ সময়ত, বিজ্ঞান সম্প্ৰদায়ক জৰ্জৰিত কৰি থকা এটা প্ৰশ্ন হৈছে 'ভাইৰাছৰ উৎপত্তি কেনেদৰে?\nএম আই টি টেকন’লজী ৰিভিউ (MIT Technology Review) প্ৰতিবেদন অনুসৰি, চীন আৰু বিশ্ব স্বাস্থ্য সংস্থাৰ (WHO)ৰ দ্বাৰা নিযুক্ত এক আন্তৰ্জাতিক গৱেষণা দলে এতিয়া কোভিড-১৯ৰ উৎস বিচাৰি আছে। গৱেষকসকলে এতিয়ালৈকে জানিব পাৰিছে যে হৰ্ছশ্বু বাদুলী (Horseshoe Bat)ত পোৱা কিছুমানৰ সৈতে একে ধৰণৰ কোৰোণা ভাইৰাছ যি মানুহৰ ওচৰলৈ সংক্ৰমিত হৈছিল। এইবোৰ ২০১৯ চনৰ ডিচেম্বৰত চীনৰ চহৰ উহান (Wuhan)ত দেখা গৈছিল, আৰু তাৰ পিছত এতিয়ালৈকে এই শতিকাৰ আটাইতকৈ ডাঙৰ স্বাস্থ্য দুৰ্যোগৰ সৃষ্টি কৰিছিল।\nভাইৰাছবিধ মানুহলৈ স্থানান্তৰ কৰা শ শ মাইল দূৰৈৰ গুহাত বাস কৰা হৰ্ছশ্বু বাদুলীৰ পৰা ইয়াৰ উৎপত্তি হৈছে নে নাই এই সম্পৰ্কে গৱেষণা দলটোৰ গুৰুত্বপূৰ্ণ বিৱৰণ এতিয়াও শেষ হোৱা নাই। অৱশ্যে, তেওঁলোকে এতিয়ালৈকে প্ৰকাশ কৰা প্ৰতিবেদনত, ইয়াৰ উৎস চিনাক্ত কৰাৰ চীনৰ প্ৰচেষ্টাসহ ই প্ৰাদুর্ভাৱৰ প্ৰাৰম্ভিক দিনবোৰৰ বিষয়ে জনা সকলো বস্তুৰ সাৰাংশ দিব বুলি আশা কৰা হৈছে। কিন্তু কেনেকৈ SARS-CoV-2 'এটা 'ইণ্টাৰমেডিয়েট-হষ্ট প্ৰজাতি'ৰ জৰিয়তে বাদুলীৰ পৰা মানুহৰ ওচৰলৈ গ'ল যেনে উহানৰ বজাৰত খাদ্য হিচাপে বিক্ৰী কৰা অন্যান্য বন্য জন্তু।\nকিন্তু সেইটো যুক্তিসংগত তত্ত্বৰ দৰে যদিও, অৱশ্যে আন বাদুলী কোৰোণা ভাইৰাছবোৰে মানুহৰ ওচৰলৈ একেদৰে বিয়পিছে। একেধৰণৰ কোৰোণা ভাইৰাছে ২০০৩ চনত বিশ্বব্যাপী আতংকৰ সৃষ্টি কৰিছিল যেতিয়া ই দক্ষিণ চীনৰ পৰা বিয়পি পৰিছিল আৰু ৭,৫০০ তকৈও অধিক লোকক আক্ৰান্ত কৰিছিল। SARSৰ সৈতে, গৱেষকসকলে সজাত ৰখা বজাৰৰ জন্তু পৰীক্ষা কৰিছিল আৰু দ্ৰুততাৰে হিমালয়ান পাম চিভেট মেকুৰী (Himalayan Palm Civet Cat) আৰু ৰেকুন কুকুৰ (Raccoon Dog)বোৰত প্ৰায় একে ভাইৰাছ পাইছিল, যিবোৰ স্থানীয়ভাৱে খোৱা হয়। অৱশ্যে, এইবাৰ, 'ইণ্টাৰমেডিয়েট-হষ্ট'ৰ এটা ডাঙৰ সমস্যা আছে কিয়নো এবছৰতকৈ অধিক সময় ধৰি বিয়পি পৰা, কোনো জন্তুক মহামাৰী ভাইৰাছৰ কাৰণ হিচাপে চিনাক্ত কৰা হোৱা নাই।\nচীনা দলৰ মুখ্য গৱেষক লিয়াং ৱানিয়ান (Liang Wannian)ৰ মতে, কোনেও ভাইৰাছৰ 'প্ৰত্যক্ষ প্ৰজনক' পোৱা নাই, আৰু সেয়েহে মহামাৰী এক অমীমাংসিত ৰহস্য হৈ আছে। অৱশ্যে, তেওঁলোকে আশংকা কৰে যে ভাইৰাছটোৱে নতুন প্ৰজাতিত নিজকে ভালদৰে স্থাপন কৰিব পাৰে, যেনে বনৰীয়া শহা বা আনকি ঘৰচীয়া জন্তুৰ দেহতো।


কাটাৰৰ ডায়েৰী : কাটাৰত পালিত ৬৯তম ভাৰতৰ স্বাধীনতা দিৱস (ডা০ ভূপেন শইকীয়া) - সাহিত্য ডট অৰ্গ\n১৫ আগষ্টৰ পুৱা ৬বাজি ৪৫মিনিট যোৱাত ৰাজধানী চহৰ ডোহাৰ আবু হামুৰস্থিত ভাৰতীয় দূতাবাসৰ অধীনস্থ ভাৰতীয় সাংস্কৃতিক কেন্দ্ৰত উপস্থিত হৈ দেখা পালোঁ যে ভবনটোৰ চৌদিশৰ পথাৰসমূহত আঢ়ৈশখনমান গাড়ী ইতিমধ্যে গোট খাইছেই৷ কুৰিখনমান ক’লা বৰণৰ বাইকত দুই তিনিখনকৈ আমাৰ দেশৰ ত্ৰিৰংগা পতাকা সগৰ্বে বতাহত নাচি থকা দেখি মনটো ভাল লাগি আহিল৷ প্ৰবেশদ্বাৰৰ সন্মুখত দেখা পালোঁ দুখন কাটাৰী পুলিচৰ চৰকাৰী বাহন৷ কেইজনমান পুলিচে প্ৰবেশদ্বাৰত মেটেল ডিটেক্টৰৰ সহায়ত আগন্তুক লোকসকলক পৰীক্ষা কৰিহে সাংস্কৃতিক কেন্দ্ৰৰ চৌহদত প্ৰবেশৰ অনুমতি দিছে৷ বিগত ৫বছৰে এনে ব্যৱস্থা কাহানিও দেখা নাছিলোঁ৷ বিশ্বজুৰি বৰ্ধিত উগ্ৰপন্থী গোটৰ ভাবুকিৰ পৰিপেক্ষিততেই এনে অতিৰিক্ত সতৰ্কতামূলক ব্যৱস্থা কৰা হৈছে বুলি বুজি ল’লোঁ৷\nঘড়ীৰ কাটাত ঠিক ৭টা বজাৰ লগে লগে কাটাৰৰ ভাৰতীয় ৰাজদূত সঞ্জীৱ অৰোৰাই পতাকা উত্তোলন কৰে আৰু তাৰ পিছতে কণকণ স্কুলীয়া ছাত্ৰছাত্ৰী সকলৰ এটা দলে ৰাষ্ট্ৰগান ‘জনগন মন–‘ পৰিবেশন কৰে৷ ইয়াৰ পিছত সকলোলোকে সুসজ্জিত অশোকা হলত প্ৰবেশ কৰে৷ অভ্যাগতসকলে আসন গ্ৰহণ কৰাৰ পিছত ভাৰতীয় সাংস্কৃতিক কেন্দ্ৰৰ সভাপতি গিৰিশ কুমাৰে সকলোকে আদৰণি জনাই এক চমু ভাষণ দিয়ে৷ ইয়াৰ পিছত মঞ্চলৈ আহে ৰাজদূত সঞ্জীৱ অৰোৰা৷ মাননীয় ৰাজদূতে সকলোকে ভাৰতবৰ্ষৰ ৬৯তম স্বাধীনতা দিৱসৰ উষ্ণ অভিনন্দন জনাই আৰু ১৪আগষ্টৰ সন্ধিয়া ৰাষ্ট্ৰপতি প্ৰণৱ মুখাৰ্জীয়ে দেশবাসীক উদ্দেশ্য কৰি দিয়া ভাষণ পাঠ কৰি শুনায়৷ সকলোৰে বিশেষ দৃষ্টি আকৰ্ষণ কৰা ৰাষ্ট্ৰপতিৰ ভাষণৰ দুটিমান কথা হ’ল : আজি ৰণস্থলীত পৰিণত হোৱা সংসদক সংকটমুক্ত কৰাৰ বাবে এক গভীৰ চিন্তনৰ আৱশ্যক৷ আমাৰ গণতন্ত্ৰৰ শিপা গভীৰ কিন্তু ইয়াৰ পাতবোৰ সৰিব ধৰিছে৷ মহাত্মা গান্ধীৰ এটি উক্তিৰ ভাৱাৰ্থ আছিল এনেকুৱা – ভাৰতবৰ্ষ এক মহাসাগৰ৷ কেইটোপালমান অশুদ্ধ পানীয়ে ইয়াৰ পবিত্ৰতা জানো বিনষ্ট কৰিব পাৰিব ? ইয়াৰ পিছত ভাৰতীয় স্কুলৰ ছাত্ৰ ছাত্ৰীৰ দলে মঞ্চত সুললিত কন্ঠত পৰিবেশন কৰে – ‘এ মেৰে ৱতনকে লোগো’, ‘বন্দে মাতৰম’কে ধৰি কেইটিমান শিহৰণকাৰী দেশপ্ৰেম মূলক গীত৷ ইয়াৰ পিছত শলাগৰ শৰাই আগবঢ়ায় ভাৰতীয় সাংস্কৃতিক কেন্দ্ৰৰ সাংস্কৃতিক বিভাগৰ মুৰব্বী শ্ৰীমতী জয়তী মৈত্ৰই৷ এনেদৰেই এক চমু অথচ গাম্ভীৰ্য্য পূৰ্ণ অনুষ্ঠানৰ সামৰণি পৰে৷ অনুষ্ঠানৰ শেষত ডোহাৰ ‘ইণ্ডিয়ান কফি হাউসে’ যোগান ধৰা দক্ষিণ ভাৰতীয় জলপানেৰে সকলো অতিথিক আপ্যায়ণ কৰা হয়৷ পৰম্পৰাগতভাৱে স্বাধীনতা দিৱসৰ পৰৱৰ্তী নানাবৰণীয়া সাংস্কৃতিক অনুষ্ঠান এটি বিশাল ভব্য ভৱনত অহা মাহৰ ১৮তাৰিখ শুকুৰবাৰে গণ্যমান্য আমন্ত্ৰিত দেশী-বিদেশী অতিথিসকলৰ আগত আয়োজন কৰা হ’ব৷\nবিয়লিলৈ কাটাৰ অসম সমাজৰ এজন সক্ৰিয় সদস্য বন্ধু অভিজিত চন্দাৰ পৰা বাৰ্তা পালোঁ – আজি ভাৰতীয় হিচাপে গৰ্বিত অনুভৱ কৰিছোঁ৷ মই কাম কৰা আন্তৰাষ্ট্ৰীয় প্ৰতিষ্ঠানটোৰ মুৰব্বী এড্ৰিয়ান ক্লিচবাই এজন ব্ৰিটিছ নাগৰিক৷ তেওঁৰ ককাক আৰু তেওঁৰ সতি-সন্ততি এই চাৰিওটা জেনেৰেচনৰে ভাৰতৰ সৈতে সু-সম্পৰ্ক আছে৷ আজি আমাৰ কোম্পানীৰ সকলোলোকে একগোটহৈ ভাৰতবৰ্ষৰ স্বাধীনতা দিৱস পালন কৰিলে৷ কৰ্মচাৰীসকলৰ ভিতৰত ১১জন ভাৰতবৰ্ষৰ বিভিন্ন প্ৰদেশৰ আৰু ১৩জন বিশ্বৰ ভিন্ন ভিন্ন দেশৰ নাগৰিক- তাৰ ভিতৰত পাকিস্তান আৰু ব্ৰিটেইনৰলোকো আছে৷ এড্ৰিয়ান ক্লিচবাইয়ে দিয়া উদ্বোধনী ভাষণেৰে আমাৰ কাৰ্যসূচীৰ শুভাৰম্ভ হয়৷ অফিচৰ বহল স্ক্ৰীণত চনু নিগম আৰু আন আন গায়কে ন ৰূপত গোৱা জন গণ মন উপভোগ কৰোঁ- য’ত আমাৰ অসমৰ পাপনেও অংশ লোৱা দেখা পালোঁ৷\nস্বাধীনতা দিৱসৰ বিষয়ে লিখনি ইমানতেই শেষ হোৱা নাই৷ ভাৰতবৰ্ষৰ প্ৰখ্যাত কথক নৃত্যৰ শিল্পী প্ৰাচী শ্বাহে কাটাৰৰ স্বাধীনতা দিৱস উদযাপনৰ সৈতে সংগতি ৰাখি যোৱা ৬ আগষ্টত ডোহাৰ বিৰলা পাব্লিক স্কুলত এক মনোমোহা নৃত্যানুষ্ঠানত অংশগ্ৰহণ কৰে৷ কাটাৰলৈ অহাৰ আগতে তেওঁৰ দলটোৱে ইজিপ্ত আৰু জৰ্ডানত ভাৰতীয় দূতাবাসৰ সাংস্কৃতিক অনুষ্ঠানত ভাগ লৈছিল৷ ৫ আগষ্টত ডোহাৰ কাটাৰা সাংস্কৃতিক ভিলেজৰ মঞ্চতো কাটাৰী, ভাৰতীয় আৰু অনেক বিদেশী দৰ্শকৰ আগত কথকৰ নৃত্যানুষ্ঠান কৰি ৰাইজ আৰু প্ৰেছৰ ভূয়সী প্ৰশংসা লাভ কৰিছিল৷\nমোখনিত ইমানেই ক’ম যে প্ৰবাসত স্বাধীনতা দিৱস উদযাপনৰ এক সুকীয়া আমেজ,স্বকীয় মাদকতা আছে যাক বৰ্ণনা কৰিব নোৱাৰি মাথো উপলব্ধিহে কৰিব পাৰি৷ ইতিমধ্যে আন আন প্ৰবাসী অসমীয়াই পালন কৰা চিত্ৰসমূহ ফে’চবুকৰ মাধ্যমেৰে আপোনালোকৰ বহুতৰে দৃষ্টিগোচৰ হৈছে নিশ্চয়৷\n← মূৰ্খৰ বাকচটো‌ৱে আমাক বিপথে পৰিচালিত কৰিছে নেকি? (অৰুণজ্যোতি দাস)\nকাণৰ কাষৰ ৰূপালী চুলিৰ কাব্য (-জ্যোতিষ কুমাৰ দেৱ) →


মহাত্মা গান্ধীয়ে আফ্ৰিকাত কৰা সংগ্ৰামৰ আভাষ | Article by Jatindra Choudhury\nHomeপ্ৰবন্ধ মহাত্মা গান্ধীয়ে আফ্ৰিকাত কৰা সংগ্ৰামৰ আভাষ | Article by Jatindra Choudhury\nমহাত্মা গান্ধীয়ে আফ্ৰিকাত কৰা সংগ্ৰামৰ আভাষ\nকুৰি শতিকাৰ আটাইতকৈ মহানতম ব্যক্তি তথা জনগণৰ নেতা হিচাপে মহাত্মা গান্ধীৰ পৰিচয় সৰ্বজনবিদিত।ভাৰতবৰ্ষত ইংৰাজসকলে দুশবছৰীয়া শাসনৰ অন্ত পেলাই,দেশখনক স্বাধীনতা অৰ্পণ কৰি, নিজ দেশলৈ ঘূৰি যাবলৈ বাধ্য হৈছিল মূলতঃ গান্ধীজীৰ নেতৃত্বত দেশৰ জনগণে চলোৱা সুদীৰ্ঘ তথা কঠিন স্বাধীনতা সংগ্ৰামৰ ফলত।কিন্তু মন কৰিবলগীয়া কথাটো হ’ল স্বদেশলৈ ঘূৰি আহি স্বাধীনতা সংগ্ৰামত ব্ৰতী হোৱাৰ পূৰ্বেই সংগ্ৰামী ৰূপত গান্ধীজী গঢ় লৈ উঠিছিল দক্ষিণ আফ্ৰিকাত।\n১৮৬৯ খৃষ্টাব্দৰ ২ অক্টোবৰত,গুজৰাটৰ পোৰবন্দৰত জন্মলাভ কৰা মোহন দাস কৰমচাঁদ গান্ধীৰ পিতৃ আছিল পোৰবন্দৰৰ লগতে আন দুখন সৰু ৰাজ্যৰ ‘দেৱান’ বা প্ৰধানমন্ত্ৰী।ঘৰখনত আছিল বৈষ্ণৱ ধৰ্ম আৰু জৈন ধৰ্মৰ প্ৰভাৱ।গান্ধীজীৰ জীৱনৰ দুটা মূল নীতি---অহিংসা আৰু নিৰানিষ ভোজন---জৈন ধৰ্ম্মৰ প্ৰভাৱত গঢ় লৈ উঠা বুলি বহুতে বিশ্বাস কৰে।পঢ়াশুনাত মধ্যমীয়া গান্ধীয়ে চিকিৎসক হোৱাৰ আশা মনত পুহি ৰাখিছিল যদিও পৰিয়ালে তাত সন্মতি দিয়া নাছিল।১৮৮৮ চনত,উনৈশ বছৰ বয়সত লণ্ডনৰ ‘ইনাৰ টেম্পল’ নামৰ আইন মহাবিদ্যালয়ত গান্ধীয়ে নাম ভৰ্তি কৰে আৰু সুখ্যাতিৰে আইন বিষয়ত ডিগ্ৰী লাভ কৰাৰ পাছত ১৮৯১ চনত আইনজীৱি হিচাপে ‘লণ্ডন উচ্চ ন্যয়ালয়ত’, যোগদান কৰে।কিন্তু সেই বছৰেই তেওঁ দেশলৈ প্ৰত্যাৱৰ্তন কৰে।ৰাজকোট,, বোম্বে ( এতিয়া মুম্বাই)আৰু পোৰবন্দৰত আইনজীৱী হিচাপে প্ৰতিষ্ঠিত হ'বলৈ চেষ্টা কৰিছিল যদিও তেওঁ সফল হ’ব পৰা নাছিল।\n১৮৯৩ চনত, দক্ষিণ আফ্ৰিকাৰ জাহাজ ব্যৱসায়ৰ লগত জড়িত দাদা 'আব্দুল্লা' নামৰ এজন লোকৰ আমন্ত্ৰণক্ৰমে তেওঁ আইনজীৱী হিচাপে ভাত মোকলাবলৈ দক্ষিণ আফ্ৰিকালৈ যাত্ৰা কৰে।এছ. এছ. সাফাৰী নামৰ জাহাজেৰে গৈ তেওঁ ডাৰবানত উপস্থিত হৈছিল।কিন্তু আফ্ৰিকাত গৈ উপস্থিত হোৱাৰ পাছত গান্ধী এনে কিছুমান অভিজ্ঞতাৰ মুখামুখি হ’ল যে সেইবোৰে তেওঁৰ জীৱনৰ পথ সলনি কৰি দিলে আৰু গান্ধীৰ মাজত এজন ৰাজনৈতিক নেতাৰ জন্ম হ’ল।\nতেনে অভিজ্ঞতাবোৰৰ ভিতৰত প্ৰথম তথা অন্যতম অভিজ্ঞতাটো আছিল, তেওঁৰ গাৰ বৰণ বগা নোহোৱা বাবেই ৰেলত ভ্ৰমণ কৰিবলৈ প্ৰথম শ্ৰেণীৰ টিকেট থকা স্বত্বেও, এজন শ্বেতকায় লোকৰ নিৰ্দ্দেশত, শ্বেতকায় ৰেল বিষয়াই, শ্বেতকায় আৰক্ষী বিষয়াৰ দ্বাৰা তেওঁক মাজবাটতে ৰেলৰ পৰা নমাই দিছিল।সেয়া আছিল গান্ধীৰ বাবে বৰ্ণবৈষম্যবাদৰ অৰ্থাৎ মানুহৰ গাৰ বৰণৰ ওপৰত ভিত্তি কৰি সামাজিক ব্যৱধান সৃষ্টি কৰা মানসিকতাৰ প্ৰথম অভিজ্ঞতা।সেই ঘটনাই আনি দিয়া অভিজ্ঞতাৰ ফলতেই, আফ্ৰিকাত এবছৰ থকাৰ প্ৰস্তুতি লৈ যোৱা গান্ধীয়ে একৈশ বছৰ কাল (১৮৯৩-১৯১৪)সেই দেশত কটায়।\nৰেল ভ্ৰমণত হোৱা এই অভিজ্ঞতাৰ কিছুদিন পিছতেই তেওঁ প্ৰিটোৰিয়াত থকা ভাৰতীয় সকলৰ এখন সভা আহ্বান কৰে।এই সভাত গান্ধীয়ে শ্বেতকায় লোক সকলৰ বৰ্ণবৈষম্যবাদক তীব্ৰ ভাৱে সমালোচনা কৰে আৰু অশ্বেতকায় লোকৰ অধিকাৰৰ বিৰুদ্ধে তাত বাস কৰা ভাৰতীয় সকলক সজাগ কৰে।দক্ষিণ আফ্ৰিকাৰ ভাৰতীয় সকলৰ আইনীয় মৰ্যদা উন্নত কৰাৰ কথাও তেওঁ সজোৰে উত্থাপন কৰে।\n১৮৯৬ চনত গান্ধী স্বদেশলৈ আহি পত্নী আৰু সন্তানক লৈ আফ্ৰিকালৈ উভতি যায়। দেশত থকা কালছোৱাত আফ্ৰিকাত থকা ভাৰতীয় সকলৰ অপমানজনক অস্বিত্বৰ বিষয়ে দেশবাসীক তেওঁ অৱগত কৰে। এই খবৰ গৈ আফ্ৰিকা পায়গৈ আৰু গান্ধীয়ে পৰিয়ালক লৈ যেতিয়া আফ্ৰিকাত উপস্থিত হয়,উন্মাদ জনতাই তেওঁৰ প্ৰাণনাশৰ চেষ্টা কৰে যদিও কিছু বন্ধু-বান্ধৱৰ সহায়ত সৌভাগ্যক্ৰমে তেওঁৰ প্ৰাণ ৰক্ষা পৰে।\nইয়াৰ পিছত তেওঁ নাটালত এখন ফাৰ্ম কিনে আৰু তাতেই অতি সৰল জীৱন-যাপন কৰি থাকিবলৈ লয়। লাহে লাহে তেওঁ জীৱনত কিছু পৰিৱৰ্তন ঘটায়।উপবাস, ব্ৰহ্মচাৰ্য আৰু আঁকোৱালি লোৱা দৰিদ্ৰতা,তেওঁৰ জীৱনৰ বৈশিষ্ট্য হৈ পৰে। প্ৰাৰম্ভিক পৰ্যায়ত গান্ধীয়ে দক্ষিণ আফ্ৰিকাৰ আৰু ইংলণ্ডৰ চৰকাৰলৈ আবেদন-নিবেদন কৰি, তাত বাস কৰা ভাৰতীয় সকলৰ সমস্যাসমূহ দূৰ কৰাৰ প্ৰচেষ্টা চলাইছিল।তেওঁ আশা কৰিছিল যে ভাৰতীয়সকল যিহেতু ইংৰাজ সাম্ৰাজ্যৰে প্ৰজা আছিল, চৰকাৰে তেওঁলোকৰ দুখ-দূৰ্দ্দশাৰ কথা গম পালেই তাৰ বিৰুদ্ধে ব্যৱস্থা ল’ব।ভাৰতীয় সকলক এক গোট কৰাৰ উদ্দেশ্যে তেওঁ, 'নাটাল ভাৰতীয় কংগ্ৰেছ' স্থাপন কৰাৰ উপৰিও,' ইণ্ডিয়ান অপিনিয়ন' নামৰ বাতৰি কাকত এখনো আৰম্ভ কৰিছিল।ইংৰাজ লিখক জন ৰাস্কিনৰ ' Unto This Last' নামৰ গ্ৰন্থখনে মহাত্মা গান্ধীৰ জীৱনক গভীৰ ভাৱে প্ৰভাৱিত কৰিছিল।গান্ধীয়ে ১৯০৪ চনৰ জুন মাহত, জোহান্সবাৰ্গৰ পৰা ডাৰবানলৈ ৰেলেৰে ভ্ৰমণ কৰা কালছোৱাত পঢ়িবৰ বাবে 'জন পোলাক' নামৰ বন্ধু এজনে এই কিতাপখন গান্ধীক উপহাৰ দিছিল। কিতাপখনত মূলতঃ অৰ্থনীতিৰ বিষয়ে আলোচনা কৰিছিল। ৰাস্কিনৰ মতে সততা আৰু ন্যায়ৰ দৰে কিছু নৈতিক নীতিৰেহে সম্পদ আহৰণ কৰাটো সম্ভৱ।কিতাপখনৰ গভীৰ প্ৰভাৱ সম্পৰ্কে গান্ধীজীয়ে নিজমুখে স্বীকাৰ কৰিছিল।\nএই কালছোৱাতে তেওঁ ‘সত্যাগ্ৰহ’ৰ ধাৰণাক স্পষ্ট ৰূপ প্ৰদান কৰে।তেওঁৰ ধাৰণাত সত্যাগ্ৰহ আছিল এক আধ্যাত্মিক শক্তি।তেওঁৰ মতে সত্যাগ্ৰহ মানে মূলতঃ আইন অমান্য কৰাই নহয়; সত্যাগ্ৰহ হ’ল কুশক্তিৰ বিৰুদ্ধে কৰা যুঁজত সত্যৰ ওপৰত আস্থা ৰাখি নিজে যন্ত্ৰণা ভুগিবলৈ প্ৰস্তুত থকা এক মানসিক অৱস্থা।সত্যাগ্ৰহৰ লগত ওতঃপ্ৰোতভাৱে জড়িত হৈ আছে অহিংসা, সত্য, ধৈৰ্য আৰু শান্তিপূৰ্ণ বিক্ষোভ প্ৰদৰ্শন।ডাৰ্বানৰ ওচৰত স্থাপন কৰা ‘ ফিনিক্স ফাৰ্ম”ত গান্ধীজীয়ে তেওঁৰ অনুগামীসকলক শান্তিপূৰ্ণভাৱে বাধা প্ৰদান বা অহিংস সত্যাগ্ৰহৰ বাবে প্ৰশিক্ষিত কৰিছিল।\n১৯০৭ চনত গান্ধীজীয়ে দক্ষিণ আফ্ৰিকাত প্ৰথম বাৰৰ বাবে সত্যাগ্ৰহ প্ৰয়োগ কৰিছিল 'এছিয়াটিক ৰেজিষ্ট্ৰেশন ল’ ৰ বিৰোধিতা কৰিবলৈ।সুদীৰ্ঘ সাত বছৰৰ মূৰত এই যুঁজত তেওঁ জয়লাভ কৰিছিল।মুঠতে গান্ধীজীক আমি আজি যি ৰূপত জানো সেই ৰূপ গঢ় লৈ উঠিছিল সুদূৰ আফ্ৰিকাত থকা সময়তে।ভাৰতবৰ্ষত এখন সভাত তেও কৈছিল, "ভাৰতবৰ্ষত মোৰ জন্মহে হৈছিল,মোক গঢ় দিছিল দক্ষিণ আফ্ৰিকাই।"\nপ্ৰাক্তন মুৰব্বী অধ্যাপক, ইংৰাজী বিভাগ\nউত্তৰ গুৱাহাটী মহাবিদ্যালয়


আকৌ এবাৰ শৰাইঘাট-শ্রী খনিন্দ্র ভূষণ মহন্ত – ফটাঢোল\nJanuary 1, 2021 লটিঘটি\tOne comment\nআকৌ এবাৰ শৰাইঘাট-শ্রী খনিন্দ্র ভূষণ মহন্ত\nইঞ্জিনীয়াৰিঙত পঢ়াসকলে ভালকৈয়ে জানে যে, সেই চাৰিটা বছৰত আমি ইঞ্জিনীয়াৰিঙৰ বাদে আন সকলো কথাই শিকিবলৈ চেষ্টা কৰোঁ। ‘পঢ়া-শুনা’ বোলা কামটো ‘ক’-কাৰিকুলাৰ এক্টিভিটি’তহে কিবাকৈ ৰৈগৈ! একপ্রকাৰৰ অলিখিতি নিয়ম বুলি ক’লেও বৰ এটা বঢ়াই কোৱা নহ’ব নিশ্চয়।\nঠিক তেনেকুৱা এটা সময়ৰ কথা। পাৰ কৰি অহা পাঁচটা ষাণ্মাসিকৰ অভিজ্ঞতাৰে পুষ্ট হৈ তেতিয়ালৈ বুজি উঠিছিলোঁ যে ‘জার্ণেল’ লিখিবিলৈ কমেও এসপ্তাহ সময় লাগে। আচলতে লিখা বুলি যে কৈছোঁ, অকল লিখোঁহে। ভিতৰত হাতী-ঘোঁৰা-বাঘ-ভালুক কি থাকে সেইবোৰত মূৰ ঘমোৱাৰ পৰা বহুদূৰত থাকোঁ। এবাৰ এখন ‘জার্ণেল’ত এনেকুৱাও হৈছে যে প্রকৃত নিয়মমতে মাপাঙ্ক (ৰিডিং)খিনি লৈ সেই অনুসৰি ‘গ্রাফ’ আঁকিব লাগে। কিন্তু আমাৰ হাতত থকা মাপাঙ্কখিনি পাতি দিলে গ্রাফে যিহে কিম্ভূত-কিমাকাৰ ৰূপ লয়, সেইটোৰপৰা হাত-সাৰিবলৈ এক পন্থা অৱলম্বন কৰা হৈছিল। মাপাংক বহুখিনি ইফাল সিফাল কৰি পাৰফেক্ট গ্ৰাফ এখন বনাব পাৰি, কিন্তু তাতো ভয় আছে। ধৰা পৰিলে নিৰ্ঘাত ‘বেক’ লাগিব। আটায়ে মূৰে কপালে হাত দি বহি থাকোঁতে তাৰ মাজতে এজনে ক’লে,\n: অলপ মেনুপুলেট কৰিলে একো নহয় দে। দুইৰ লগত এক যোগ কৰি আমি তিনিৰ ঠাইত দুই দশমিক আঠমান পালেই হ’ল।\nকথাষাৰ আটায়েৰে মনপূত হ’ল আৰু তেনেকৈয়ে এখন পার্ফেক্টলি ইম্পার্ফেক্ট গ্রাফৰ সৃষ্টি হৈছিল সিদিনা। চাৰৰ চকুতো একো বিসংগতি ধৰা নপৰিল, হয়তো ইমানবোৰ প্ৰজেক্ট ৰিপোৰ্ট হোৱা বাবে ওপৰা-উপৰিকৈ চালে।\nষষ্ঠ ষাণ্মাসিকৰ সময়ৰ কথা, ‘মিনি প্রজেক্ট’ এটা কৰিব লাগে। আমাৰ চাৰিজনীয়া গ্ৰুপটোত মই, মোৰ ৱালমেট দুটা আৰু বেলেগ হোষ্টেলৰ এজন। এইখিনিতে এটা কথা কৈ থওঁ, আমাৰ চাৰিওটা প্রাণীৰ এটা কথাত বিৰাট মিল, আটাইকেইটা চূড়ান্ত এলেহুৱা। প্রজেক্টৰ লিষ্ট এখন দি তাৰপৰা এটা নির্বাচন কৰা, প্রয়োজনীয় সামগ্রীৰ তালিকা প্রস্তুত কৰা, ‘চার্কিট’ বিচৰাৰপৰা প্ৰজেক্ট ৰিপোৰ্ট লিখালৈ এমাহ সময় ধাৰ্য্য কৰা হৈছিল।\nপ্ৰজেক্টটো এপ্ৰুভ কৰাই আনিবৰ বাবে প্ৰথম সপ্তাহতে আধৰুৱা তালিকা এখন লৈ বিভাগীয় ছাৰৰ ওচৰ চাপিছিলোঁগৈ। আমাৰ গ্রুপটোৰ নামকেইটা দেখিয়েই ছাৰে যিটো বেঁকা হাঁহি মাৰিলে, আমাৰ বুজিবলৈ বাকী নাই যে তেওঁৰ মনত কি কথাই ঢৌ খেলি আছিল।\nপিছৰফালে প্ৰজেক্টৰ কথা পাহৰাৰ দৰেই হ’ল, মাহৰ শেষৰফালেহে কাম আৰম্ভ হ’ল। ‘চলডাৰিং’ কৰোঁতে কেইটা ডায়’ড (Diode) জ্বলিল, ‘ট্রেক’ কাটোঁতে কেইখন ‘পিচিবি’ বেয়া হ’ল সেই অধ্যায় থাকক। যেন-তেন ‘মেনেজ’ কৰি কিবাকৈ ‘আউট-পুট’ ওলাল। লেঠাটো লাগিল ৰিপর্ট লিখোঁতেহে! অতদিনে নিজে ভাবি সেইবোৰ লিখাৰ ৰেকর্ডেই নাই। কেতিয়াও প্রয়োজনেই হোৱা নাছিল। সেইবাৰহে পৰিল ‘ফৰিঙৰ মৰণৰ কাল!’ এইবোৰ ভাবি থাকোঁতেই পৰীক্ষালৈ হাতত সময় বুলিবলৈ এদিনহে থাকিলগৈ!\nকি লিখিম, কেনেকৈ লিখিম আদিক কেন্দ্র কৰি এটা ৰাতি ৰুদ্ধদ্বাৰ বৈঠক হ’ল। এজনে ক’লে,\n: আব্বে ইনষ্ট্ৰাকচন আৰু কনক্লুচন ঠিককৈ লিখিলে হৈ যাব, মাজৰখিনি কিবাকিবি ভৰালে হৈ যাব। ইমানবোৰ ৰিপৰ্ট কতনো চাৰৰ পঢ়ি চাবলৈ সময় হ’ব।\nভাবিলোঁ ঠিকেইতো, চাৰৰ ক’ত ইমান সময়, ওপৰা- উপৰিকৈ চাব। তাতে আমি পূৰ্বৰ অভিজ্ঞতাৰে পুষ্ট।\nতাৰপাছত আৰম্ভ হ’ল ‘মিচন- প্রজেক্ট ৰিপর্ট।’ সকলোৱে নিজৰ মাজতে কোনে কি লিখিম ভগাই ল’লোঁ। “লাচিতে যদি ৰাতিৰ ভিতৰতে গড় বান্ধিব পাৰিছিল, আমিনো এটা প্রজেক্ট ৰিপর্ট লিখি উলিয়াব নোৱাৰিমনে!”- এনে এটা বাক্যই মনে-ঘৰে পিট-পিটাবলৈ ধৰিলে। সেই সময়ত ইণ্টাৰনেট ইমান সুলভ নাছিল। গতিকে হাততে পোৱাতে থকা কিতাপ দুখনমান মেলি দেখাত শুদ্ধ যেন লগা কথাবোৰ অলপ অলপকৈ লিখি পেলালোঁ।\nপুৱালৈ ৰিপর্ট সাজু হ’ল। আমাৰমতে আমি ‘ফালি দিছোঁ’। “এইটো ধেমালি ৰিপর্ট লিখিছোঁ আমি! ছাৰহঁত ‘ফাগলাই’ যাব।”- পৰীক্ষাৰ আগদিনা আমাৰ এজনৰ ভাষ্য আছিল এইটো।\nযথা সময়ত প্রজেক্ট নিৰীক্ষণ আৰু ‘ভাইভা’ আৰম্ভ হ’ল। ব্যৱহৃত পৰীক্ষণ সঁজুলিৰ ওপৰত দুই-এক প্রশ্ন সুধি প্রজেক্টটো ‘ভেৰিফাইড’ হ’ল বুলি জনালে। ভাইভা চলি আছিল ঠিক-ঠাককৈ। মাজে-মাজে দুই-এটা উত্তৰ দিব পাৰিছোঁও বাৰু। এপাকত ছাৰে ‘ৰিপর্ট’টো লৈ এখন এখনকৈ পাত লুটিয়াই পঢ়িবলৈ ধৰিলে। শংকাত আমাৰ চাৰিওটাৰে অৱস্থা বেয়া প্ৰফেচাৰে ভাল নাপালে বহুতে ‘ৰিপিট’ দিবলগীয়া হয়। এবাৰ কৰিবলৈকে টান হৈছে, আকৌ কৰিব লগা হ’লে কি গতি হ’ব -তাকে ভাবি আমাৰ পেটতে হাত-ভৰি লুকাল। তেওঁৰ অভিব্যক্তিয়ে আমাক চিন্তাত পেলালে।\n: এইটো কালি ৰাতি বনাই আনিছা ন?\nছাৰৰ প্রশ্নটো শুনি আমি অবাক! ইটোৱে-সিটোৰ মুখলৈ চালোঁ। ছাৰে কেনেকৈ জানিলে?\n: বহুত দেখিছোঁ তোমালোকৰ নিচিনা। মোৰ অভিজ্ঞতা তোমালোকতকৈ বেছি বুজিছা। এনেকৈ নহ’ব। এটা কাম কৰিবা। তোমালোকে ‘ৰিপর্ট’টো আকৌ বনাই আনি দিবাহি।\nউপায়হীন হৈ আমিও সেইটোতে সহমত দিলোঁ।\n: ছাৰ, কেতিয়া জমা দিব লাগিব?\nপ্রায় দুই মিনিটমান ভাবি-চিন্তি ছাৰে ক’লে-\n: ২২ তাৰিখে দি দিবা।\nপ্রথমে আমিও বৰ বিশেষ ভবা নাছিলোঁ। পাছমুহূর্ততে মনত পৰিল, আৰে, আজিতো ২১ তাৰিখ! দিনটোৰ আধা গ’লেই, হাতত মাত্ৰ এটা ৰাতি, য’ত নেকি কমেও এসপ্তাহৰ দৰকাৰ।\nবহুত কাকূতি-মিনতি কৰাৰ পিছত ছাৰে এটা দিন বঢ়াই দিলে। এসপ্তাহৰ কাম দুদিনত কৰিব লাগিব, ৰ’বলৈ সময় নাই। নিজৰ ভাগ্যকে দোষ দি ৰূমলৈ আহিলোঁ। আটায়ে আহি কামত ধৰিলোঁ, মোমাই কঁটা গড় সাজিছোঁ, চাৰৰ ৰোষত পৰিলে চাৰিওটাই কঁটা যাম। চকুয়ে বিদ্ৰোহ কৰিলেও মগজুৱে চকুৰ পতা লৰিবলৈকে অনুমতি দিয়া নাই। একে ৰাতিতে গড় বান্ধিবলৈ লোৱাৰ দৰে কথা, আমাৰ হাতত যেনিবা দুটা দিন দুটা ৰাতি। শেষৰফালে আটাইৰে অৱস্থা কাহিল। তথাপি কোনো শুব পৰা নাই। কোনোবা এজনে টোপোনিয়ালে হ’ল, সাৰে থকাকেইজনে লাচিত হ’বলৈ সাজু। অৱশেষত দুটা উজাগৰি নিশা কটোৱাৰ পিছত আমাৰ প্ৰজেক্ট ৰিপোৰ্টখন সাজু হ’ল। তৃতীয় দিনা বিধ্বস্ত চেহেৰাৰে আটাইকেইজনে ৰাতিপুৱাই ছাৰৰ কেবিনত গৈ ওলালোঁ, ছাৰে এবাৰ ৰিপৰ্টলৈ চাই, এবাৰ আমাৰ ফালে।\n: দুদিন শুৱা নাই নহয় জানো?\n: হয় ছাৰ।\nমূৰ খজুৱাই খজুৱাই ক’লোঁ।\nচাৰে এইবাৰ হাঁহিলে।\nতাৰ পাছত আমাৰ ফালে চাই কলে,\n: হ’ব যা, ঠিকে আছে সৱ।\nআটায়ে ফূৰ্তিত ক’ব নোৱৰা হৈ ওলাই আহিলোঁ। এয়া শৰাইঘাটৰ ৰণ জিকি অহাৰ উলাহ।\n« ওফৰা জেং – জ্যোতিৰূপা কোঁৱৰ খাটনিয়াৰ\nবিশেষ দ্ৰষ্টব্য টু স্বৰস্বতী দেৱী-জয়ন্ত কুমাৰ ডেকা »


প্ৰযু্ক্তিগত কথাঃ - অসমীয়াৰ সুখ-দুখ\nHome Unlabelled প্ৰযু্ক্তিগত কথাঃ\nনতুন প্ৰযুক্তিৰে বেঙ্কৰ চেক\nবেংকৰ গ্ৰাহক সকলৰ বাবে সুখৰ খবৰ৷ আৰু নকল চেক বনাই কেলেংকাৰী কৰা সকলৰ বাবে দুৰ্দিন আহিল ৷\nএতিয়া ভাৰতীয় ৰিজাৰ্ভ বেঙ্কৰ নিৰ্দেশ মতে নতুন বেঙ্ক চেক সমূহ চি. টি. এছ ২০১০ মানদণ্ড মতে তৈয়াৰ কৰা হ'ব ৷\nএই নতুন মানদণ্ডৰ চেক সমূহতনো কি নতুন প্ৰযুক্তি ব্যৱহাৰ কৰা হৈছে চাও আহকচোন-\n১. অতিবেঙুনীয়া চিয়াহীৰে থাকিব বেঙ্কৰ চিন্থঃ\nএই ব্যৱস্থা কৰাৰ আঁৰৰ কথাটো হ’লে এয়ে যে অতি বেঙুনীয়া চিয়াঁহী কপিয়া্ৰেৰে সহজে কপি কৰিব পৰা নাযায় ৷\nনতুন প্ৰযুক্তিৰে এটা তৰপত "প্ৰাধিকাৰ বিহীন নকল"(UNAUTHORIZED COPY) বুলি লিখা যায়, ইয়াৰ সুবিধা এয়ে যে ই কেৱল স্কেন বা কপি কৰিলে মূল চেক ৰ সলনি পেন্তগ্ৰাফহে ওলায়।\nচেক সমূহ এচিটন জাতীয় ৰসায়নৰে ধুই নতুন ৰাশি লিখি বহুৱে অসাধু লোকে টকা উলিয়ায় । ৰসায়নিক ভইড চিন্থ, এচিটন জাতীয় ৰসায়নৰ লগত বিক্ৰিয়া কৰি ৰঙ সলনি কৰিলে সেয়েহে সহজেই ধৰা পৰে। ইও এক ধৰণৰ সুৰক্ষাৰ নিশ্চিতি দিব পাৰে৷\n৪. ট’নাৰ লকক ঃ\nআজিকালি বহু চেক প্ৰিন্টাৰে প্ৰিন্ট কৰি ৰাশি লিখা থাকে৷ যেনে অফিচৰ পৰা জাৰি কৰা চেক ৷ সেই ট’নাৰ চিঁয়াহীক কাগজৰ সতে এৰাব নোৱাৰাকে মিলি যোৱাত সহায় কৰে নতুন ট’নাৰ লক তৰপে ৷\nএইদৰেই গৱেষণালব্ধ প্ৰযুক্তিৰ ব্যৱহাৰ অৰ্থনৈতিক ক্ষেত্ৰত নিৰাপত্তা নিশ্চিতি প্ৰদানত হোৱাতো অতিশয় সুখকৰ খবৰ৷ এইদৰেই নতুন নতুন বহু উপায় অবলম্বন কৰি, আজিও কেবা শ বছৰ পুৰণি চেক সুবিধা সফল ভাবে চলাই যাবৰ বাবে বিশেষজ্ঞসকল নিৰন্তৰ গৱেষণা কৰি আছে ।\nযুগুতালেঃ বেংগেলুৰৰ পৰা কাৰিকৰী পৰমৰ্শদাতা কৌশিক হাজৰিকাই\nশেহতীয়া প্ৰযুক্তিগত পৰামৰ্শঃ ফ্লেট টিভি কিনোতে লেখাটোৰ বাবে ইয়াত ক্লিক কৰক ৷


শাৰীৰিক আৰু মানসিক বিশ্ৰামৰ আধাৰ যোগনিদ্ৰা — বিকাশপেডিয়া\nমূল পৃষ্ঠা / স্বাস্থ্য / আয়ুস / শাৰীৰিক আৰু মানসিক বিশ্ৰামৰ আধাৰ যোগনিদ্ৰা\nশাৰীৰিক আৰু মানসিক বিশ্ৰামৰ আধাৰ যোগনিদ্ৰাৰ বিষয়ে লিখা হৈছে\nযোগনিদ্ৰা যোগৰ এটি অতি গুৰুত্বপূৰ্ণ বিষয়। ই এক প্ৰকাৰৰ গভীৰ ধ্যান। ইয়াৰ দ্বাৰা শৰীৰ আৰু মনক যথেষ্ট পৰিমাণে বিশ্রাম দিব পাৰে। ধ্যান আনৰ পৰা দেখি, শুনি আয়ত্ব কৰিব পৰা বিষয় নহয়। ঠিক একেদৰে যোগনিদ্ৰাও আনৰ পৰা দেখি, শুনি আয়ত্ব কৰিব পৰা বিষয় নহয়। ইয়াৰ বাবে নিজৰ সাধনা আৰু তপস্যাৰ প্রয়োজন।\nশ্বাস-প্রশ্বাসৰ গতিবিধি নিয়ন্ত্ৰণ কৰা প্ৰয়োজন।\nমন নিয়ন্ত্ৰণ কৰি ৰখা প্রয়োজন।\nঅন্তৰ্দৃষ্টিৰে সৰ্বশৰীৰৰ ওপৰত নিৰোগী ভাৱনা ৰাখিব লাগে।\nযোগনিদ্ৰাৰ সময়ত ‘ওমকাৰ ধ্বনি’ৰ কম্পনে গোটেই দেহৰ অংগবোৰ আন্দোলিত কৰে। যাৰ প্ৰভাৱে শৰীৰত অৱস্থিত অষ্টচক্ৰৰ মূলাধাৰ, স্বাধিষ্ঠান, মণিপুৰ, অনাহত, বিশুদ্ধি, আজ্ঞা, বিন্দু আৰু সহস্ৰাৰ চক্রসমূহ জাগৰণ ঘটাই কুণ্ডলিনী শক্তি আহৰণত সহায় কৰে। ইয়াৰ ফলত জীৱনৰ প্রকৃত জ্ঞান আৰু প্রজ্ঞাৰ সন্ধানত মন স্থিৰ হয়। ওমকাৰ ধ্বনিয়ে মগজুৰ গুৰুত্বপূর্ণ অংশ, থেলামাছ, হাইপ’থেলামাছ, চেৰিব্রাম আৰু চেৰিবেলামৰ কাৰ্যক্ষমতা নিয়ন্ত্ৰণ কৰি সমগ্ৰ মগজুক বিশ্ৰাম প্ৰদান কৰে। আধুনিক বিজ্ঞান আৰু প্ৰযুক্তিবিদ্যাৰে ধ্যানৰ ওপৰত চলোৱা পৰীক্ষাৰ পৰা ইতিমধ্যে বহু তথ্য পোৱা গৈছে। ধ্যানৰ সময়ত মগজু আৰু শৰীৰৰ আন অংশত বীটা তৰংগ ৰ প্ৰভাৱ কমি যায়, যাৰ ফলত কোনো এটা বিষয় বা বস্তুৰ ওপৰত একান্তভাৱে ধ্যান কেন্দ্রীভূত কৰিব পৰা যায়। আমেৰিকা যুক্তৰাষ্ট্ৰই ধ্যানৰত অৱস্থাত লোৱা ই.চি.জি. আৰু এম.আৰ.আই. পৰীক্ষাসমূহৰ ফলাফলত প্রকাশ হয় যে, ধ্যানে মানুহৰ দৈহিক প্রভাৱ পেলায়। যিয়ে মানুহৰ জীৱনৰ গতিবিধি সলনি কৰিব পাৰে। এই কথাও স্পষ্ট হয় যে মগজুৰ দুৰ্বল, অকামিলা আৰু বিশৃংখল কোষবোৰৰ আন্তঃগাঁঠনি পুনৰ সবল ৰূপত গঢ়ি উঠে আৰু পূৰ্বৰ দৰেই কার্য কৰিবলৈ লয়। ধ্যান বা যোগনিদ্ৰাৰ সময়ত মগজুৰ স্নায়ুবোৰত সৃষ্টি হোৱা মৃদু কম্পনে নেতিবাচক চিন্তাত অৰিহনা যোগোৱা ৰাসায়নিক পদার্থবোৰ সৃষ্টি হোৱাত বাধা দিয়ে।\nআগতীয়া অভ্যাস নাথাকিলে যোগনিদ্রা ৩০ মিনিটতকৈ দীঘলীয়া নকৰিব।\nকফ আৰু স্নায়ুজনিত ৰোগ থাকিলে যোগনিদ্ৰাৰ সময়ত শৰীৰত ঠাণ্ডা লাগিবলৈ নিদিব।\nসংগীত বজাওঁতে সাৱধান হ’ব যাতে মানসিক শক্তি প্রবাহত কোনো ব্যাঘাত নজন্মে।\nকোঠাৰ ভিতৰত অভ্যাস কৰিলে ধূপ-ধুনা বা চাকি নজ্বলাব।\nযোগনিদ্রা কেনেকৈ অভ্যাস কৰিব?\nযোগনিদ্ৰাৰ বাবে প্রথমে ঠাই বাছি লওক। প্ৰকৃতিৰ মুকলি পৰিৱেশত থকা নিৰৱ নিস্তব্ধ ঠাই বা এটা বায়ু চলাচল কৰা কোঠাত ক্ষীণ পোহৰৰ ছ’ডিয়াম বাল্‌ব জ্বলাই লওক নাইবা এগচি বন্তি জ্বলাই ৰাখক। বন্তিগচি খাটি সৰিয়হৰ তেল বা খাটি ঘিউৰ হ’ব লাগে।\nযোগনিদ্ৰাৰ বাবে আসন ঠিক কৰি লওক| ধ্যানাসন, যেনে— পদ্মাসন বা সিদ্ধাসনত বহি লওক| এতিয়া বাওঁহাতৰ তলুৱাৰ ওপৰত সোঁহাত (তলুৱা ওপৰফালে কৰি) ৰাখক। দুয়ো হাতৰ বুঢ়া আঙুলি লগ লগাই দিয়ক যাতে দেখিবলৈ পদুমৰ পাহিৰ দৰে হয়। এতিয়া মেৰুদণ্ড পোন কৰি ৰাখি সৰ্বশৰীৰ শিথিল কৰি দিয়ক। নিজৰ মনক আজ্ঞা চক্ৰত (কপালত ফোট লোৱা স্থানত) নিয়ন্ত্ৰণ কৰি ৰাখক। শ্বাস-প্রশ্বাস গভীৰ আৰু ধীৰ গতিত ৰাখক। নাইবা শিৱাসনত শুই লওক। শৰীৰ পোনকৈ ৰাখি শিথিল কৰি দিয়ক।\nখুব গভীৰ ভাৱে তিনিৰ পৰা পাঁচবাৰ ওমকাৰ ধ্বনি জপ কৰক| প্রতিবাৰত একোটাকৈ দীঘলীয়া উশাহ (শ্বাস) লওক।\nএতিয়া শৰীৰটোৰ সকলোবোৰ অংগ-প্রত্যংগৰ কথা ভাবিবলৈ ধৰক। যাতে প্ৰতিটো অংগ দেহত সুস্থ, সবল আৰু শান্তিপ্রিয় হৈ আছে। প্রথমে ভৰিৰ নখবোৰৰ কথা ভাবক, তাৰ পিছত ভৰিৰ তলুৱা আৰু পতা, ভৰিৰ গাঁঠিবোৰ, ক’লাফুল, আঁঠু-উৰু, কঁকালৰ সন্ধি, যৌনাংগ, নাভি, পেট, মেৰুদণ্ড, পিঠি, বুকু, ডিঙি, থুতৰি, মুখ, নাক, কাণ, চকু, ছাল, চুলি (মূৰৰ অগ্ৰ অংশ) লৈ। ইয়াৰ পিছত পুনৰ মূৰৰ অগ্ৰ অংশ (চুলি)ৰ পৰা দেহৰ নিম্ন অংশ ভৰিৰ নখলৈ একান্তমনে ভাবক। নিজৰ শৰীৰত কোনো ৰোগ-ব্যাধি নাই বুলি মনক প্রবোধ দিয়ক। নির্মল, শান্ত, সুশোভিত আৰু পবিত্র স্থানত সমগ্ৰ দেহ এতিয়া বিশ্রামৰ বাবে শুই পৰিছে| (ভাৱনাবোৰৰ মাজে মাজে একোটা গভীৰ আৰু দীঘলীয়া উশাহ ল’ব)।\nসুবিধাজনক হ’লে যোগনিদ্ৰাৰ সময়ছোৱাত নিম্ন কম্পনাংকৰ সুমধুৰ সংগীত বজাই ৰাখিব লাগে। এনে সংগীত কেৱল ‘মিউজিক থেৰাপি’ হিচাপে ব্যৱহাৰ কৰিব| যাতে যোগনিদ্ৰাৰ সময়ত মন নিয়ন্ত্ৰণ কৰাত সহায়ক হয়। এতিয়া সংগীতৰ লহৰৰ সৈতে মিল থকা কোনো ঘটনাৰ অনুসন্ধান কৰিবলৈ ধৰক। ঘটনাবোৰ যাতে প্রকৃতি, প্রকৃতি প্রেম, মানৱ প্রেম আৰু ঈশ্বৰ মুখী প্রেম হয়, তাৰ প্ৰতি লক্ষ্য ৰাখিব।\nপ্রকৃতিৰ ৰূপ, সৌন্দর্য বা ভগৱানৰ দিব্য মহিমাৰ বিষয়ে এটি কাহিনী ‘মিউজিক প্লেয়াৰ’ত অতি কম শব্দত বজাই লওক। এনে কাহিনীবোৰ ৰসাল কাব্যিক কণ্ঠত ৰেকৰ্ডিং হোৱা হ’ব লাগে। প্রথমে কাহিনীটো শুনি তাৰ প্ৰতিচ্ছবিৰ জীৱন্ত ৰূপ এটা নিজৰ মনৰ মাজলৈ আনিব লাগে। এইদৰে গৈ গৈ কাহিনীৰ অন্তত পুনৰ যোৱা বাটেৰে ঘটনাবোৰ বিপৰীত ক্ৰমে পুনৰাবৃত্তি কৰি নিজৰ মনৰ মাজলৈ উভতি আহক। মনটো আজ্ঞাচক্ৰত ৰাখক।\nপাৰ্মিং পদ্ধতিৰে (দুয়োখন হাত মূৰৰ ওপৰলৈ উঠাই হাতৰ তলুৱা জোৰেৰে ঘঁহি দিয়া কাৰ্য) দুয়োহাতেৰে তলুৱাৰ উত্তাপ মুখমণ্ডলত লাহে লাহে লগাই দিয়ক। এতিয়া অতি শান্তভাৱে লাহে লাহে চকুযুৰি মেলি প্ৰকৃতিৰ সেউজীয়া ৰূপ দৰ্শন কৰক। এই পদ্ধতিয়ে হ’ল যোগনিদ্ৰা। যোগনিদ্ৰাৰ শেষত প্ৰায় ১০-১৫ মিনিট সময়লৈ দ্বিতীয় ব্যক্তিৰ সৈতে কথা-বতৰা পাতিব নালাগে।\nযোগনিদ্ৰাৰ সময় নিম্নতম ২০-৩০ মিনিট হ’ব লাগে। ইয়াক প্ৰতিদিনে পুৱা-গধূলি অভ্যাস কৰিব পাৰি।\nযোগনিদ্ৰাই পূৰ্ণ হাৰত শাৰীৰিক আৰু মানসিক বিশ্ৰাম প্ৰদান কৰে। দেহ, মন আৰু মগজু শীতল কৰি ৰাখে।\nমানসিক সমস্যা যেনে-ডিপ্ৰেচন, টেনচন, অনিদ্রা, অধিক ক্রোধ, সকলো সময়তে মৌন হৈ থাকিবলৈ মন যোৱা, ভয় লগা, হীনমন্যতাত ভোগা, আদিৰ উপশম ঘটায়।\nযোগনিদ্ৰাই ধ্যানশক্তি, ধৈৰ্য্যশক্তি, উৎসাহ, সাহস, আনন্দ আৰু মনোযোগ বৃদ্ধি কৰে।\nযোগনিদ্ৰাই স্মৃতিশক্তিৰ লগতে মগজুৰ তথ্য বিশ্লেষণ শক্তি বৃদ্ধি কৰে। যাৰ বাবে বুদ্ধিমত্তা প্ৰখৰ হয়।\nউচ্ছৃংখল মানসিক শক্তি নাশ কৰি শৃংখলাবদ্ধ মানসিক শক্তিৰ উত্থান ঘটায়। যাৰ বাবে উংচ্ছৃখলতাৰে পৰিপূৰ্ণ জীৱন শৃংখলাবদ্ধতাৰ মাজলৈ আহে।\nযিসকলৰ ব্যক্তিৰ কৰ্মব্যস্ততা অতি বেছি, দিনটোৰ বেছি সময় কম্পিউটাৰ, টিভি আদি স্ক্ৰীণৰ সৈতে ব্যস্ত হৈ থাকে, তেওঁলোকৰ মগজুৰ বিশ্ৰামৰ বাবে আৰু ইয়াক পুনৰ উজ্জীৱিত কৰিবলৈ যোগনিদ্ৰাৰ অভ্যাস কৰাটো অতি প্রয়োজন।\nযোগনিদ্ৰাৰ আটাইতকৈ গুৰুত্বপূর্ণ উপকাৰটো হ’ল ই সকলো সময়তে মানসিক শক্তিক সবল ৰূপত ধৰি ৰাখে৷ যাৰ বাবে শৰীৰত সহজতে ৰোগে আক্রমণ কৰিব নোৱাৰে।


ৰাষ্ট্ৰপতি শাসনৰ দিশে মহাৰাষ্ট্ৰ! কেন্দ্ৰলৈ পত্ৰ প্ৰেৰণ ৰাজ্যপালৰ|is-maharashtra-heading-for-president-s-rule– News18 Assam\nৰাষ্ট্ৰপতি শাসনৰ দিশে মহাৰাষ্ট্ৰ! কেন্দ্ৰলৈ পত্ৰ প্ৰেৰণ ৰাজ্যপালৰ\nUpdated:November 12, 2019, 2:07 PM IST\nকোনে মহাৰাষ্ট্ৰত কৰিব চৰকাৰ গঠন? এখোজ আগুৱাই, দুখোজ পিছুৱাইছে বিজেপি আৰু শিৱসেনা\nLast Updated: November 12, 2019, 2:07 PM IST\nকোনে মহাৰাষ্ট্ৰত কৰিব চৰকাৰ গঠন? এখোজ আগুৱাই, দুখোজ পিছুৱাইছে বিজেপি আৰু শিৱসেনা। নিৰ্বাচনৰ ফলাফল ঘোষণাৰ ২০ দিন পিছতো গঠন হোৱা নাই চৰকাৰ। শিৱসেনাই চৰকাৰ গঠনৰ সময়সীমা বৃদ্ধি কৰিবলৈ ৰাজ্যপালক অনুৰোধ জনাইছিল যদিও, সেই দাবী নস্যাৎ কৰিলে ৰাজ্যপাল ভগত সিং ক’শয়াৰীয়ে।\nশিৱসেনাৰ নেতা তথা নৱনিযুক্ত বিধায়ক আদিত্য থাকৰেই সোমবাৰে কংগ্ৰেছ আৰু NCP ৰ সমৰ্থনত চৰকাৰ গঠন কৰিবলৈ চেষ্টা কৰিছে বুলি চৰ্চালৈ আহিছিল যদিও, এতিয়া প্ৰায় শেষ হৈছে সেই আশা। ফলত এতিয়া ৰাজ্যখনত ৰাষ্ট্ৰপতি শাসন হোৱাৰ সম্ভাৱনাই প্ৰৱল। ৰাজ্যপাল ভগত সিঙে ইতিমধ্যে ৰাষ্ট্ৰপতি শাসন বিচাৰি কেন্দ্ৰীয় চৰকাৰলৈ পত্ৰ প্ৰেৰণ কৰিছে।\nFirst published: November 12, 2019, 2:07 PM IST


Xtra Tablets in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী\nXtra 100 Mg Tablet की जगह आप डॉक्टर द्वारा सुझाई इन दवाओं का भी उपयोग कर सकते हैं (एक ही साल्ट पर आधारित):\nXtra Tablets ৰ মূল্য আৰু পেকৰ চাইজ - Xtra Tablets Price and Pack Size in Assamese - Xtra Tablets ar mulya aaru pakor size\nXtra Tablets की जानकारी\nXtra Tablets ৰ লাভ আৰু ব্যৱহাৰসমূহ- Xtra Tablets Benefits & Uses in Assamese- Xtra Tablets ar laabh aaru byavaharsamuh\nXtra Tablets ৰ পালি আৰু সেয়া কেনেদৰে ল'ব- Xtra Tablets Dosage & How to Take in Assamese - Xtra Tablets ar paali aaru xeya kenedore lobo\nXtra Tablets ৰ পাৰ্শ্চক্ৰিয়াসমূহ- Xtra Tablets Side Effects in Assamese- Xtra Tablets ar parshwakriyasamuh\nXtra Tablets সংক্ৰান্ত সতৰ্কতাবাণীসমূহ- Xtra Tablets Related Warnings in Assamese- Xtra Tablets xonkranta xatarkatabanisamuh\nঅইন দৰৱৰ সৈতে Xtra Tabletsৰ গুৰুতৰ ক্ৰিয়া-প্ৰতিক্ৰিয়া- Severe Interaction of Xtra Tablets with Other Drugs in Assamese- Oinor xoite Xtra Tablets ar gurutor kriya-pratikriya\nXtra Tablets মতভেদসমূহ- Xtra Tablets Contraindications in Assamese- Xtra Tablets nishedhsamuh\nXtra Tablets ৰ বিষয়ে সততে সোধা প্ৰশ্নসমূহ- Frequently asked Questions about Xtra Tablets in Assamese- Xtra Tablets ar bikhoye satate xodha prashnasamuh\nখাদ্য আৰু মদৰ সৈতে Xtra Tablets ক্ৰিয়া-প্ৰতিক্ৰিয়া- Xtra Tablets Interactions with Food and Alcohol in Assamese- khadya aaru modor xoite Xtra Tablets kriya-pratikriya\nXtra Tablets ৰ লাভ আৰু ব্যৱহাৰসমূহ - Xtra Tablets Benefits & Uses in Assamese - Xtra Tablets ar laabh aaru byavaharsamuh\nXtra Tablets তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nXtra Tablets ৰ পালি আৰু সেয়া কেনেদৰে ল'ব - Xtra Tablets Dosage & How to Take in Assamese - Xtra Tablets ar paali aaru xeya kenedore lobo\nXtra Tablets-ৰ উপাদানসমূহ - Xtra Tablets Active Ingredients in Assamese - Xtra Tablets-ar upadaansamuh\nXtra Tablets ৰ পাৰ্শ্চক্ৰিয়াসমূহ - Xtra Tablets Side Effects in Assamese - Xtra Tablets ar parshwakriyasamuh\nগৱেষণাৰ ভিত্তিত, Xtra Tablets ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nXtra Tablets সংক্ৰান্ত সতৰ্কতাবাণীসমূহ - Xtra Tablets Related Warnings in Assamese - Xtra Tablets xonkranta xatarkatabanisamuh\nXtra Tablets-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nXtra(Elder)এ গৰ্ভৱতী মহিলাৰ ক্ষেত্ৰত সুতীব্ৰ প্ৰভাৱ দেখুৱায়। এইবাবে ইয়াক চিকিতসকৰ পৰামৰ্শৰ পিছতহে গ্ৰহণ কৰিব। আপোনাৰ ইচ্ছা অনুসৰি গ্ৰহণ কৰিলে ই ক্ষতিকাৰক হব পাৰে।\nXtra Tablets-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nআপুনি যদি স্তন্যপায়ী মহিলা তেন্তে Taking Xtra(Elder) গ্ৰহণে গম্ভীৰ পাৰ্শ্ব-প্ৰতিক্ৰিয়া কৰিব পাৰে। চিকিতসকে প্ৰয়োজনীয় বুলি কোৱাৰ পূৰ্বে Xtra(Elder) গ্ৰহণ কৰিব নালাগে।\nবৃক্কত Xtra Tablets কি প্ৰভাৱ দেখা গৈছে?\nবৃক্ক ৰ বাবে Xtra(Elder) কেতিয়াবাহে ক্ষতিকাৰক।\nযকৃতত Xtra Tablets কি প্ৰভাৱ দেখা গৈছে?\nXtra(Elder)এ কলিজাত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nহৃদযন্ত্ৰৰ ক্ষেত্ৰত Xtra Tablets ৰ কি প্ৰভাৱ দেখা গৈছে?\nহৃদয় can be affected by Xtra(Elder)ৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nঅইন দৰৱৰ সৈতে Xtra Tabletsৰ গুৰুতৰ ক্ৰিয়া-প্ৰতিক্ৰিয়া - Severe Interaction of Xtra Tablets with Other Drugs in Assamese - Oinor xoite Xtra Tablets ar gurutor kriya-pratikriya\nXtra Tablets তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nXtra Tablets মতভেদসমূহ - Xtra Tablets Contraindications in Assamese - Xtra Tablets nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Xtra Tablets লোৱা অনুচিত যাতে -\nXtra Tablets ৰ বিষয়ে সততে সোধা প্ৰশ্নসমূহ - Frequently asked Questions about Xtra Tablets in Assamese - Xtra Tablets ar bikhoye satate xodha prashnasamuh\nএই Xtra Tablets-এ অভ্য়াস বা নিচাৰ সৃষ্টি কৰে নেকি?\nনহয়, Xtra(Elder) লোৱাটোৱে কোনো আসক্তিৰ সৃষ্টি নকৰে।\nহয়, আপুনি আৰামত মেচিনেৰী চলাব পাৰে বা বাহন চলাব পাৰে, যিহেতু Xtra(Elder) লোৱাৰ পিছত ই আপোনাৰ টোপনি ভাৱ নানে।\nহ, Xtra(Elder)ৰ ব্যৱহাৰ নিৰাপদ।\nXtra(Elder) য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Xtra Tablets ক্ৰিয়া-প্ৰতিক্ৰিয়া - Xtra Tablets Interactions with Food and Alcohol in Assamese - khadya aaru modor xoite Xtra Tablets kriya-pratikriya\nখাদ্য আৰু Xtra Tabletsৰ ক্ৰিয়া-প্ৰতিক্ৰিয়া\nখাদ্যৰ সৈতে Xtra(Elder) লোৱাটোৱে একো সমস্যাৰ সৃষ্টি নকৰে।\nমদ আৰু Xtra Tabletsৰ মাজৰ প্ৰতিক্ৰিয়া\nএকেলগে Xtra(Elder) আৰু মদ্যাপান কৰাটোৱে কেতবোৰ সমস্যাৰ সৃষ্টি কৰিব পাৰে। আপুনি যদি এনে কোনো পাৰ্শ্চক্ৰিয়াৰ সমুখীন হয়, তেন্তে আপোনাৰ ডাক্তৰৰ ওচৰলৈ যোৱাটো উত্তম।\nXtra Tablets ৰ অনুকল্প - Substitutes for Xtra Tablets in Assamese\nআপুনি বা আপোনাৰ পৰিয়ালৰ কোনোবাই Xtra Tablets লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Xtra Tablets ব্যৱহাৰ কৰিছিল নেকি?\nআপুনি কিমান পৰিমাণে Xtra Tablets সেৱন কৰিছিল?\nআপুনি Xtra Tablets ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Xtra Tablets সেৱন কৰে?


দৌল উৎসৱৰ ইতিহাস আৰু তত্ত্ব কথা | জনাৰ্দন তালুকদাৰ\n"Festivals held by primitive people constituted of collective magic or religious rites for propitiation of evil sprits and invocation of friendly supernatural power and we’re held on such occasions as the admission of new members toatribe ; disposal of dead and preparation of fishermen for the catch ; hunters for the chase and warriors of battle. festival is an event ordinarily celebrated byacommunity and centering on some characteristic aspect of that community and its religion or cultures. "\nভয় আৰু বিস্ময়ৰ পৰিণতিত মানুহৰ মনলৈ আহিছিল ভক্তিভাৱ । ভয় নিবাৰণৰ বাবে ভক্তি কৰিবলৈ যাওঁতে সৃষ্টি হৈছিল নানা ক্ৰিয়া-কাণ্ডৰ আৰু প্ৰাকৃতিক পৰিঘটনা আৰু জীৱ-জন্তুৰ পৰা ৰক্ষা পাবলৈ উপায়ন্তৰ হৈ মানুহৰ মনত সৃষ্টি হোৱা এনে ক্ৰিয়া-কাণ্ডই এটা সময়ত হৈ পৰিল একো একোটি উৎসৱ।\nলোকসংস্কৃতি জাতি আৰু সমাজৰ দাপোন স্বৰূপ। সময়ৰ লগে লগে লোক সংস্কৃতিত উত্তৰণ ঘটে যদিও তাৰ স্বকীয়তা অটুত ৰাখিবলৈ সমাজে সদায় চেষ্টা কৰি যায়। সেই লোকসংস্কৃতিৰ উৎসৱসমূহৰ ভিতৰত অন্যতম ঐতিহাসিক উৎসৱ হ'ল দৌল উৎসৱ। দৌল মানে ভগৱান শ্ৰীকৃষ্ণৰ থান। ফাগুন মাহৰ পূৰ্ণিমা তিথিত ভগৱান শ্ৰীকৃষ্ণক দোলা বা আসনত বহুৱাই ভক্তিমূলক গীত গাই আনন্দেৰে কৰা উৎসৱ হ’ল দৌল উৎসৱ। কৃষ্ণ দৰ্শনৰ কাৰণে কৃষ্ণৰ থান বা মন্দিৰলৈ কৰা যাত্ৰা হৈছে দৌলযাত্ৰা। সেইমতে যিকোনো সময়তে দৌললৈ কৰা যাত্ৰাই দৌলযাত্ৰা নহয় কিয় ? কাৰণ হ’ল ফাল্গুনী পূৰ্ণিমাত কৰা যাত্ৰাহে দৌলযাত্ৰা। দৌল শব্দৰ অৰ্থ হ’ল কোনো দেৱমূৰ্তি বা সম্ভ্ৰান্ত পুৰুষ-মহিলাক কঢ়িয়াই নিয়া কাঠেৰে নিৰ্মিত ‘দোলা’ক বুজায়। প্ৰাচীন কালৰ পৰাই ভাৰতবৰ্ষৰ হিন্দু সমাজত মদন পূজাৰ আনুষঙ্গিক পৰ্ব হিচাপে বসন্ত ঋতুতেই এই দৌল উৎসৱ পালন কৰি অহা দেখা যায়। স্কন্দ-পুৰাণৰ মতে ৰজা ইন্দ্ৰদ্যুম্নই পোন প্ৰথমে দোলাৰুঢ় গোবিন্দক পূজা কৰা বুলি জনা যায়। ইন্দ্ৰদ্যুম্ন ৰজাৰ ভক্তিত বিষ্ণু তুষ্ট হৈ তীৰ্থ-ব্ৰত-পূজা আদি কৰি ফাগুন মাহৰ পূৰ্ণিমা তিথিত দৌল উৎসৱ পালনৰ পৰামৰ্শ দিলে। পদ্ম পুৰাণত পৰমেশ্বৰে পাৰ্বতীক কৈছে যে হে সুন্দৰী , চ’ত মাহৰ শুক্লপক্ষত বিশেষকৈ একাদশী তিথিত গোবিন্দক দোলাত স্থাপন কৰি পূজা কৰিব লাগে। ভাৰতবৰ্ষৰ বিভিন্ন ৰাজ্যত এই উৎসৱক বিভিন্ন নামেৰে পালন কৰাৰ পৰম্পৰা প্ৰচলিত হৈ আহিছে। বিশেষকৈ দৌল উৎসৱক বসন্তোৎসৱ, মদনোৎস, ফল্গু উৎসৱ, ফাকুৱা, হোলী উৎসৱ, হোলিকা উৎসৱ আৰু দেউল উৎসৱ বুলি কোৱা হয়।\nহোলী উৎসৱ হৈছে এবিধ লোক উৎসৱ। ইয়াৰ অনেক লোক পৰম্পৰা আৰু লোকবিশ্বাস জড়িত হৈ আছে। বিশেষকৈ ফাকুগুড়ি গালে-মুখে ঘঁহিলে বসন্ত ৰোগ নহয়। এই ৰং ঘঁহিলে গাৰ ছাল নিমজ হয়। মুখৰ সৌন্দৰ্য বৃদ্ধি হয়। ইয়াৰ উপৰি দৌলৰ মণ্ডপৰ চাৰিওফালে ঘূৰিলে পূৰ্বজন্মৰ পাপ নাশ হয় বুলি কোৱা হয়। ফাকুগুড়ি পৃথিৱীত পৰিলে মাটিৰ উৰ্বৰতা বৃদ্ধি হয়। দৌল উৎসৱ কেনেকৈ আহিল তাৰ অন্তৰালত বহুতো কাহিনী শুনা যায়। তেনে কাহিনীবোৰৰ ভিতৰত হ'ল দৌল উৎসৱ মূলতঃ ঋতুকালীন কৃষিভিত্তিক উৎসৱ। ই এক প্ৰতীকাত্মক ৰূপ ঋতু পৰিৱৰ্তনৰ। উত্তৰ ভাৰতত অত্যন্ত শীতৰ পাছত অহা বতৰৰ উষ্ণতাক স্বাগতম জনাবলৈ এই উৎসৱ পালন কৰা হয়। এই সময়ত খেতিপথাৰত , ভঁৰালত শস্যৰ পয়োভৰ হোৱাৰ বাবে প্ৰাচীন কালত ‘সয়েষ্টি’ নামৰ এক কৃষিযজ্ঞ কৰা হৈছিল। এই যজ্ঞত কৃষিজাত সামগ্ৰীৰ কিছু অংশ অগ্নিক সমৰ্পণ কৰা হৈছিল আৰু আনন্দতে আটাইয়ে গাত ফাঁকু ছটিয়াই লৈছিল আৰু যজ্ঞৰ কুণ্ডৰ চাৰিওফালে প্ৰদক্ষিণ কৰি নানা গীত গাইছিল। "গৰ্গ সংহিতাত" উল্লেখ থকা অনুসৰি শ্ৰীকৃষ্ণই যেতিয়া ব্ৰজধামলৈ আহে তেতিয়া ৰাধা আৰু তেওঁৰ সংগীসকলে মন্দিৰৰ ৰং , ফাঁকুগুৰি , চন্দন আদি লৈ কৃষ্ণৰ ওচৰলৈ যায়। ৰাধা আৰু গোপীকন্যাসকলে কৃষ্ণক ৰং আৰু ফাঁকুগুৰিৰে ছটিয়াই ৰং খেলে। তেতিয়াৰ পৰাই এই ৰঙৰ উছৱৰ আৰম্ভণি বুলি বহুতো পণ্ডিতে মত পোষণ কৰে। এই দৌলোৎসৱৰ লগত জড়িত এটা উৎসৱ হৈছে মেষদাহ বা বহ্ন্যুৎসৱ। দেউল উৎসৱৰ আগদিনা সন্ধ্যাপৰত খেৰেৰে এটা সৰু ঘৰ সাজে। ঘৰটোত এখন দুৱাৰ থাকে। সেই ঘৰটোত এটা মেষ (ছাগলী) সুমুৱাই থোৱা হয়। পুৰোহিতে হাতত এডাল জোঁৰ লৈ মন্ত্ৰপাঠ কৰি ঘৰটোৰ চাৰিওপিনে ঘূৰি ঘূৰি যথা সময়ত ঘৰটো প্ৰজ্বলিত কৰা হয়। মেষটোৰ নোম অলপ পোৰা যেন অনুমান হ’লে তাক ঘৰটোৰ পৰা টানি বাহিৰলৈ অনা হয়। ইয়াৰ গভীৰ তত্ত্ব আৰু তাৎপৰ্য হ’ল মেষ লোভৰ প্ৰতীক। মানুহে লোভ নামৰ এই ঘৃণনীয় ৰিপুক নিজৰ অন্তৰতে দহন কৰি একান্তমনে পৰম পুৰুষ ভগৱন্তৰ শ্ৰীচৰণত মন প্ৰাণ সমৰ্পণ কৰিব লাগে। আনহাতে মেষ কামভাবৰো প্ৰতীক। মেষদাহৰ জড়িয়তে কাম-বাসনাক বিনাশ কৰিব লাগে। অৰ্থাৎ দুস্কৃতিক নাশ কৰিব লাগে। আন এক আখ্যান অনুসৰি বিষ্ণুবৈৰী হিৰণ্যকশিপুৰ বিষ্ণুভক্ত পুত্ৰ প্ৰহ্লাদক হৰিৰ নাম এৰাবলৈ বহু চেষ্টা কৰিও বিফল হোৱাত নিজপুত্ৰক মাৰি পেলোৱাৰ অপচেষ্টাত লিপ্ত হ’ল। কিন্তু বিষ্ণুভক্ত প্ৰহ্লাদৰ চুলি এডালৰো হানি কৰি নোৱাৰিলে। অৱশেষত হিৰণ্যকশিপুৰ নিজ ভগ্নী হোলিকাক প্ৰহ্লাদক মাৰিবলৈ নিয়োগ কৰিলে। কিয়নো হোলিকাক হেনো অগ্নিয়ে দগ্ধ কৰিব নোৱাৰে । কাৰণ হোলিকাই অগ্নিৰ পৰা অগ্নিদগ্ধ নোহোৱা বৰ লাভ কৰি থৈছে। গতিকে হিৰণ্যকশিপুই ভগ্নী হোলিকাক কোলাত লৈ থাকিবলৈ দি তাইৰ গাত অগ্নি সংযোগ কৰি দিছিল। কিন্তু বিষ্ণুৱে প্ৰহ্লাদক এইবাৰো ৰক্ষা কৰিলে আৰু প্ৰহ্লাদৰ গাত জুই নালাগিল বৰং হোলিকাহে অগ্নিদগ্ধ হ’ল । ইয়াৰ দ্বাৰা ইয়াকে প্ৰতিপন্ন কৰা হ’ল যে ভগৱান বিষ্ণুৰ ওপৰত কাৰো হাত নাই , তেওঁ ৰাখিলে ৰাখিব পাৰে মাৰিলে মাৰিব পাৰে । অৰ্থাৎ সত্যৰ জয় অনিবাৰ্য । এতিয়াও ভাৰতৰ বহুতো গ্ৰামীণ অঞ্চলত ফাগুনৰ পূৰ্ণিমাৰ ১০-১৫ দিন আগৰে পৰা বিভিন্ন আকাৰৰ ছিদ্ৰ থকা গোবৰৰ চাক বনাই শুকুৱাই লৈ তাৰে মালা নিৰ্মাণ কৰা হয় আৰু এইবোৰক হোলিকা বুলি কোৱা হয় ।এই হোলিকাকেই প্ৰতিকী ৰূপত খৰিৰ আগত লগাই দাহন কৰা হয় । এই হোলিকা দাহনৰ পিছদিনাৰ পৰাই হোলী উৎসৱ পালন কৰা হয় । ঠাই ভেদে ইয়াৰ নাম ধুড়েৰী , ধুলেন্তী বা ধুনিবন্দন বুলি কোৱা হয় । হোলিকা দাহন প্ৰকৃততে দুস্কৃতিৰ প্ৰতীক দাহন । হোলিকাই শেষত নিজৰ ভুল বুজি প্ৰহ্লাদৰ ওচৰত ক্ষমা প্ৰাৰ্থনা কৰে । প্ৰহ্লাদে বৰ দিয়ে এইবুলি যে মৃত্যুৰ পিছত হোলিকাক বছৰেকত অন্ততঃ এদিন সকলোৱে স্মৰণ কৰিব । এই হোলিকাৰ পৰাই ‘হোলী’ ৰ সৃষ্টি আৰু হোলীত সেই নিজৰ ভুল বুজি কৃষ্ণনাম লোৱা হোলিকাক পৃথিবীৰ সকলো মানুহে সেইদিনা স্মৰণ কৰে ।\nঅসমত বটদ্ৰৱা থান বা বৰদোৱা থানতেই শংকৰদেৱে প্ৰথম নামঘৰ সজাই দৈনন্দিন নাম-প্ৰসঙ্গ আৰু কীৰ্তন পাঠ কৰাইছিল। ১৪৭০ চনত মাত্ৰ ২১ বছৰ বয়সতে একশৰণ ধৰ্মৰ মূল গূঢ়াৰ্থ বুজাবৰ বাবে , শ্ৰীকৃষ্ণৰ জীৱন ৰহস্য বুজাবৰ বাবে 'চিহ্নযাত্ৰা' ভাওনা কৰিছিল । চৰিত পুথিত উল্লেখ থকা মতে ১৩৯২ শকতে ( ১৪৭০ চন )ই শংকৰদেৱে নিজে তামৰ চৰিয়াৰে মাটি কঢ়িয়াই দৌল সাজিছিল । ভেটিৰ বাবে মাটি খান্দোতে উদ্ধাৰ হৈছিল বিষ্ণু মূৰ্তি। এই মূৰ্তিয়েই আজিৰ দৌলৰ কৃষ্ণ ভগৱান বা দৌলগোবিন্দ । এই দৌল সাত বৈকুণ্ঠৰ আৰ্হিৰে সাত খলপীয়াকৈ আসন নিৰ্মাণ কৰি কৃষ্ণ ভগৱানক স্থাপন কৰা হৈছিল । তেওঁ প্ৰথমে পাটেকীবাৰী সত্ৰত বৰদোৱাৰ কীৰ্তনঘৰৰ দক্ষিণে নিৰ্মাণ কৰা দৌলত ফাঁকুৱা উৎসৱৰ পাতনি মেলিছিল। বৰদোৱাৰ পিছতেই ১৫১৮ শকত অৰ্থাৎ ১৫৯৬ চনত বৰপেটাত মথুৰাদাস বুঢ়াআতাই দৌল উৎসৱৰ আৰম্ভণি কৰিছিল। বৰপেটাৰ স্থানীয় ভাষাত ইয়াক ‘দেউল’ বুলি কোৱা হয়। হস্তা নক্ষত্ৰৰ গতিবিধি চাই দৌল তিনিৰ পৰা পাঁচদিনীয়া হয়। বৰপেটাত এই তিনি বা পাঁচদিনীয়া দৌল উৎসৱৰ বহ্নোৎসৱ, মহাস্নান, মহাপূজা, ফল্গু সিঞ্চন, হোলী বা ফাঁকুৱা আদি ভিন ভিন দিনৰ ভিন ভিন পৰ্বৰ লগতে সুঁৱেৰী এক উল্লেখনীয় তথা আকৰ্ষণীয় পৰ্ব ।\nদৌলোৎসৱৰ সৈতে ফাকুৱাৰ আছে এক এৰাব নোৱাৰা সম্পৰ্ক। বৈষ্ণৱ বিশ্বাস অনুসৰি, ফাগুন মাহৰ পূৰ্ণিমা তিথিতি শ্ৰী কৃষ্ণই গোপী সকলৰ সৈতে বৃন্দাবনত ৰঙৰ খেলা খেলিছিল। তাৰ পৰাই দৌলোৎসৱৰৰ উৎপত্তি হয়। আনহাতে ফাগুন মাহৰ পূৰ্ণিমা তিথিটোত শ্ৰীকৃষ্ণই গোপী সকলৰ সৈতে এই খেলা কৰাৰ বাবে সেই পূৰ্ণিমা তিথিটোক দৌল পূৰ্ণিমা বা ফল্গু পূৰ্ণিমা বুলিও কোৱা হয়। সেয়া যিয়েই নহওক, হোলীৰ উদ্দেশ্য সমাজৰ ভুল বোৰ আঁতৰাই নিকা আৰু প্ৰফুল্লিত মন গঢ়া। শীত পাৰ হৈ বসন্তৰ দুৱাৰ মুখত এক ন উদ্যম প্ৰদানৰ কাৰক হৈ আহিছে এই হোলী। হোলীৰ মাদকতাই সুকীয়া। জাতি, বৰ্ণ নিৰ্বিশেষে এই উৎসৱটোৱে সদায় সকলোকে একত্ৰিত কৰি আহিছে। এই ফাকুৱা উৎসৱ হৈছে ধৰ্মীয় কৃত্য সাধনৰ ৰং আৰু আনন্দৰ উৎসৱ, মিলনৰ উৎসৱ, সম্প্ৰীতিৰ উৎসৱ। ভাৰতীয় ধৰ্ম-দৰ্শনৰ মূল আধাৰ ভগৱান শ্ৰীকৃষ্ণৰ লীলা জনসমাজত প্ৰচাৰ আৰু প্ৰসাৰৰ বাবে দৌল উৎসৱ কৰা হয়। কৃষ্ণভক্তিৰ মাজেৰে ভক্তবৃন্দক পৰমাত্মাৰ ফালে গতি কৰাই এখন আধ্যাত্মিক চিন্তা-চেতনাৰ আদৰ্শ সমাজ গঢ়াৰ বাবে ৰং-ৰহইচৰ মাজেৰে ঐক্য-সংহতি অক্ষুণ্ণ ৰখাৰ চেষ্টা কৰা হয় ।


কেৰিয়াৰ হিচাপে গণিত শাস্ত্ৰ - সাহিত্য ডট অৰ্গ\nলেখক- ড° বুলজিৎ বুঢ়াগোহাঁই\nগণিত শাস্ত্ৰ অধ্যয়ন কৰি ছাত্র-ছাত্রীসকলে সুন্দৰ কেৰিয়াৰ গঢ়িব পাৰে। আমাৰ দৈনন্দিন জীৱনত সকলো মুহূৰ্ততে গণিতৰ প্ৰয়োগ হয়৷ গণিত বিষয়টো দুটা ভাগত বিভক্ত, যেনে – বিশুদ্ধ গণিত আৰু প্ৰায়োগিক গণিত ৷\nএজন সফল গণিতজ্ঞ হবলৈ হ’লে শিক্ষাৰ্থীগৰাকী গাণিতিক সমস্যাৰ পৰীক্ষা আৰু সমাধানৰ দক্ষতা, যুক্তিপূৰ্ণ, সমালোচনাত্মক নিৰ্ভুল চিন্তাধাৰাৰ ব্যক্তি হোৱাৰ লগতে কম্পিউটাৰ বিষয়তো পাৰ্গত হোৱাটো প্ৰয়োজন ৷\nগণিত বিষয়সহ উচ্চতৰ মাধ্যমিকৰ চূড়ান্ত পৰীক্ষাত উত্তীৰ্ণ হোৱাৰ পিছত ছাত্র-ছাত্রীসকলে ‘গণিত’ বিষয়ত স্নাতক পাঠ্যক্রমত নামভৰ্তি কৰিব পাৰে। ইয়াৰ উপৰি গণিত বিষয়ত স্নাতকোত্তৰ, এম.ফিল. আৰু পিএইচ.ডি. পাঠ্যক্রম অধ্যয়ন কৰাৰ সুবিধা আছে ।\n১) দেশৰ বিভিন্ন স্থানৰ লগতে অসমতো গণিত বিষয়ত শিক্ষা গ্রহণ কৰিব পৰা শিক্ষানুষ্ঠান আছে । অসমৰ গুৱাহাটী বিশ্ববিদ্যালয়ত (http://www.gauhati.ac.in) গণিত বিষয়ত স্নাতকোত্তৰ পাঠ্যক্রমত আসনৰ সংখ্যা ৮০ খন। লগতে এম.ফিল. আৰু পি. এইচ.ডি. পাঠ্যক্রম অধ্যয়ন কৰিব পৰা সুবিধা আছে।\n২) ডিব্রুগড় বিশ্ববিদ্যালয়ত (http://www.dibru.ac.in) গণিত বিষয়ত স্নাতকোত্তৰ পাঠ্যক্রমত আসনৰ সংখ্যা ৪৪ খন। লগতে এম.ফিল. আৰু পি.এইচ.ডি. পাঠ্যক্রম অধ্যয়ন কৰাৰ সুবিধা আছে ।\n৩) ভাৰতীয় প্ৰযুক্তিবিদ্যা প্ৰতিষ্ঠান, গুৱাহাটীত (www.iitg.ac.in) গণিত বিষয়ত স্নাতক (B.Tech.) আৰু স্নাতকোত্তৰ পাঠ্যক্রম অধ্যয়ন কৰা সুবিধা আছে। লগতে পি.এইচ.ডি. পাঠ্যক্রম অধ্যয়ন কৰাৰ সুবিধা আছে ।\n৪) অসম বিশ্ববিদ্যালয়ত (http://www.aus.ac.in) গণিত বিষয়ত স্নাতকোত্তৰ পাঠ্যক্রমত আসনৰ সংখ্যা ৫২ খন। লগতে এম.ফিল. আৰু পি.এইচ.ডি. পাঠ্যক্রম অধ্যয়ন কৰাৰ সুবিধা আছে।\n৫) তেজপুৰ বিশ্ববিদ্যালয়ত (http://www.tezu.ernet.in) গণিত বিষয়ত স্নাতকোত্তৰ (MSc) পাঠ্যক্রমত আসনৰ সংখ্যা ৪৩ খন, সংযুক্ত স্নাতকোত্তৰ (Integrated MSc) পাঠ্যক্রমত আসনৰ সংখ্যা ২১ খন আৰু Integrated B.Sc B.Ed পাঠ্যক্রমত আসনৰ সংখ্যা ১১ খন। লগতে পি.এইচ.ডি. পাঠ্যক্রম অধ্যয়ন কৰাৰ সুবিধা আছে।\n৬) কটন বিশ্ববিদ্যালয়তো (https://cottonuniversity.ac.in) গণিত বিষয়ত স্নাতক আৰু স্নাতকোত্তৰ পাঠ্যক্রম অধ্যয়ন কৰাৰ সুবিধা আছে। লগতে পি.এইচ.ডি. পাঠ্যক্রম অধ্যয়ন কৰাৰ সুবিধা আছে ।\n৭) বড়োলেণ্ড বিশ্ববিদ্যালয়ত (www.bodolanduniversity.ac.in) গণিত বিষয়ত স্নাতকোত্তৰ পাঠ্যক্রমত আসনৰ সংখ্যা ৬০ খন। লগতে এম.ফিল. আৰু পি.এইচ.ডি. পাঠ্যক্রম অধ্যয়ন কৰাৰ সুবিধা আছে।\n৮) ভট্টদেৱ বিশ্ববিদ্যালয়ত (http://www.bajalicollege.ac.in) গণিত বিষয়ত স্নাতকোত্তৰ পাঠ্যক্রম অধ্যয়ন কৰাৰ সুবিধা আছে।\n৯) আৰ্য্য বিদ্যাপীঠ মহাবিদ্যালয়ত (http://www.avcollege.ac.in) গণিত বিষয়ত স্নাতকোত্তৰ পাঠ্যক্রমত আসনৰ সংখ্যা ৫০ খন।\n১০) জৱাহৰলাল নেহৰু মহাবিদ্যালয়ত (http://www.jncollegeboko.ac.in) গণিত বিষয়ত স্নাতকোত্তৰ পাঠ্যক্রমত আসনৰ সংখ্যা ২০ খন।\n১১) কোকৰাঝাৰ চৰকাৰী মহাবিদ্যালয়ত (http://www.kgc.edu.in) গণিত বিষয়ত স্নাতকোত্তৰ পাঠ্যক্রমত আসনৰ সংখ্যা ২০ খন।\n১২) যোৰহাট বিজ্ঞান আৰু প্রযুক্তিবিদ্যা প্রতিষ্ঠানত (http://www.jist.ac.in) গণিত বিষয়ত স্নাতক আৰু স্নাতকোত্তৰ পাঠ্যক্রম অধ্যয়ন কৰা সুবিধা আছে। লগতে পি.এইচ.ডি. পাঠ্যক্রম অধ্যয়ন কৰাৰ সুবিধা আছে।\n১৩) অসম ডনবস্ক’ বিশ্ববিদ্যালয় (https://www.dbuniversity.ac.in), আছাম ডাউন টাউন ইউনিভাৰ্চিটি (https://www.dbuniversity.ac.in), ৰয়েল গ্ল’বেল বিশ্ববিদ্যালয় (https://rgu.ac), কাজিৰঙা বিশ্ববিদ্যালয় (https://kazirangauniversity.in) আদিতো গণিত বিষয়ত বিভিন্ন পাঠ্যক্রম অধ্যয়ন কৰিব পৰা সুবিধা আছে।\n১৪) ইয়াৰ উপৰি অসমৰ সকলো জিলাতে উচ্চতৰ মাধ্যমিকত ‘গণিত’ ঐচ্ছিক বিষয় হিচাপে বা স্নাতক পাঠ্যক্রমত অধ্যয়ন কৰিব পৰা সুবিধা থকা শিক্ষানুষ্ঠান আছে।\nগণিতৰ শিক্ষা গ্রহণ কৰিব পৰা অসমৰ বাহিৰৰ কেইখনমান উল্লেখযোগ্য শিক্ষানুষ্ঠান হ’ল – চেন্নাই মেথেমেটিকেল ইনষ্টিটিউট (https://www.cmi.ac.in), ভাৰতীয় পৰিসংখ্যা বিজ্ঞান প্ৰতিষ্ঠান (www.isical.ac.in), টাটা ইনষ্টিটিউট অৱ ফাণ্ডামেণ্টেল ৰিচাৰ্চ (https://www.tifr.res.in), দি ইনষ্টিটিউট অৱ মেথেমেটিকেল ছায়েন্স (https://www.imsc.res.in), ইণ্ডিয়ান ইনষ্টিটিউট অৱ ছায়েন্স এডুকেচন এণ্ড ৰিচাৰ্চ (http://www.iiseradmission.in) আদি।\nএই শিক্ষানুষ্ঠানসমূহত গণিতৰ বিভিন্ন পাঠ্যক্রমত নামভৰ্তি কৰিবৰ বাবে প্রয়োজন হোৱা সবিশেষ তথ্য জানিবৰ বাবে শিক্ষানুষ্ঠানসমূহৰ ৱেবছাইটত চাব পাৰে আৰু নামভৰ্তিৰ বাবে বাতৰি কাকতত বিজ্ঞাপনো প্রকাশ কৰা হয়।\nৰাজ্যিক, ৰাষ্ট্রীয় তথা আন্তঃৰাষ্ট্রীয় পর্যায়ৰ গণিত বিষয়ৰ বৃত্তি প্রদান কৰা অনুষ্ঠান-প্রতিষ্ঠানসমূহে নিজস্ব ৱেবছাইটত প্রচাৰ কৰা বৃত্তিসমূহৰ সবিশেষ খবৰ ছাত্র-ছাত্রীসকলে ৰাখিব লাগে। বৃত্তিপ্রাপ্তসকলৰ বিষয়ে বাতৰি কাকত, আলোচনী আদিত প্রকাশ কৰা হয়। তেনে ব্যক্তিক ছাত্র-ছাত্রীসকলে ব্যক্তিগতভাৱে সাক্ষাৎ কৰিলেও বিশেষভাবে লাভৱান্বিত হ’ব। কিছুমান বৃত্তি হ’ল-\nক) NBHM Scholarships for Masters (http://www.nbhm.dae.gov.in/msc.html) আৰু NBHM Scholarships for PhD (http://www.nbhm.dae.gov.in)\nখ) CSIR research fellowship (https://csirhrdg.res.in)\nগ) Kishore Vaigyanik Protsahan Yojana (KVPY) (http://www.kvpy.iisc.ernet.in)\nঘ) Mathematics Olympiad (http://www.nbhm.dae.gov.in/olympiad.html) আদি।\nগণিত বিষয়ত শিক্ষাগ্রহণ কৰা শিক্ষাৰ্থীসকলৰ বাবে বিভিন্নধৰণৰ কেৰিয়াৰৰ সুবিধা আছে। গণিতজ্ঞসকলে নিযুক্তি লাভ কৰিব পৰা ক্ষেত্রবোৰ হ’ল – বায়ু-গতিবিজ্ঞান, এনিমেটেড্ ফিল্মছ্, প্ৰায়োগিক পদাৰ্থবিজ্ঞান, জ্যোতিৰ্বিজ্ঞান আৰু মহাকাশ অন্বেষণ, বেংক, চনদপ্ৰাপ্ত গাণনিক, জলবায়ু অধ্যয়ন, কম্পিউটাৰ প্ৰণালী বিশ্লেষক, কম্পিউটাৰ প্ৰণালীৰ চানেকি, ঔদ্যোগিক গৱেষণা আৰু উন্নয়ন, ইনফৰ্মেশ্বন এণ্ড ডেটা প্ৰচেছিং, হাট গৱেষণা, চিকিৎসা, ৰাষ্ট্ৰীয় নিৰাপত্তা, সাংখ্যিক বিশ্লেষণ, অপাৰেশ্বন ৰিচাৰ্ছ্ এনালিষ্ট্, অপাৰেশ্বন ৰিচাৰ্ছ্, জনসংখ্যা অধ্যয়ন আৰু ব্যৱসায়িক জৰীপ, গৱেষণা, ৰ’ব’টিক্স্, ছফটৱেৰ অভিযন্তা, ছফটৱেৰ প্ৰগ্ৰেমিং আদি ।\nগণিত বিভাগত বিদ্যালয়, মহাবিদ্যালয় তথা বিশ্ববিদ্যালয়ত অধ্যাপনাৰ চাকৰি কৰিব পাৰি। গণিতজ্ঞসকলে বিভিন্ন পদত নিযুক্তি লাভ কৰিব পাৰে। যেনে- গাণনিক, বীমাৰ নিৰিখ নিৰ্ধাৰক (Actuary), বাণিজ্য বিশ্লেষক, ব্যয় নিৰ্ধাৰক (cost estimator), কম্পিউটাৰ প্ৰগ্ৰেমাৰ, তথ্য বিশ্লেষক, তথ্য বিজ্ঞানী, অৰ্থনীতিবিদ, বিনিয়োগকাৰী বেংকাৰ, হাট গৱেষক (market researcher), পৰিসংখ্যাবিদ আদি।\nশিক্ষাগত অৰ্হতাৰ ওপৰত ভিত্তি কৰি গণিতজ্ঞসকলে চৰকাৰী-বেচৰকাৰী বিভিন্ন খণ্ডত নিযুক্তি লাভ কৰিব পাৰে। যেনে – বৈজ্ঞানিক আৰু ঔদ্যোগিক গৱেষণা পৰিষদ (CSIR , https://csirhrdg.res.in), হিন্দুস্তান এৰোন’টিকছ্ লিমিটেড (HAL, https://hal-india.co.in), ভাৰতীয় মহাকাশ গৱেষণা সংস্থা (ISRO, https://www.isro.gov.in ), বিজ্ঞান আৰু প্ৰযুক্তি বিভাগ (DST, https://dst.gov.in ), নেশ্বনেল এৰোস্পেছ্ লেবৰেট’ৰীজ্ (NAL, https://www.nal.res.in ), প্ৰতিৰক্ষা গৱেষণা আৰু উন্নয়ন সংস্থা (DRDO, https://www.drdo.gov.in ) আদি।\nগণিত বিষয়ত স্নাতক উত্তীৰ্ণ শিক্ষাৰ্থীয়ে অসম লোকসেৱা আয়োগৰ (এ.পি.এছ.চি.) পৰীক্ষা, কেন্দ্রীয় লোকসেৱা আয়োগৰ (ইউ.পি.এছ.চি.) পৰীক্ষা, বেংকিং খণ্ডৰ পৰীক্ষা আৰু অন্যান্য ইঞ্চিউৰেঞ্চৰ পৰীক্ষাত অৱৰ্তীণ হ’ব পাৰে।\n(লেখক, কেৰিয়াৰ পৰামৰ্শদাতা তথা মূৰব্বী, যান্ত্রিক অভিযান্ত্রিক বিভাগ, অসম ডনবস্ক’ বিশ্ববিদ্যালয়, ফোন: ৯৪৩৫১৮৮৬৩০, ই-মেইল: [email protected] , www.buljit.com )


ভাৰপ্ৰাপ্ত অধ্যক্ষৰ পৰিয়ালকেন্দ্ৰিক উচ্চ শিক্ষানুষ্ঠান ধুবুৰী ছােৱালী মহাবিদ্যালয় - SANGBAD PRAHARI\nHome আঞ্চলিক ভাৰপ্ৰাপ্ত অধ্যক্ষৰ পৰিয়ালকেন্দ্ৰিক উচ্চ শিক্ষানুষ্ঠান ধুবুৰী ছােৱালী মহাবিদ্যালয়\nভাৰপ্ৰাপ্ত অধ্যক্ষৰ পৰিয়ালকেন্দ্ৰিক উচ্চ শিক্ষানুষ্ঠান ধুবুৰী ছােৱালী মহাবিদ্যালয়\nSangbad Prahari February 13, 2019\nনিযুক্তিৰ নামত চলিছে ব্যাপক অনিয়ম\nগুৱাহাটী : নামনি অসমৰ ছােৱালীসকলৰ বাবে গঢ়ি উঠা অন্যতম উচ্চ শিক্ষানুষ্ঠান ধুবুৰী ছােৱালী মহাবিদ্যালয়ত ব্যাপক অনিয়ম-কেলেংকাৰী সংঘটিত হােৱাৰ গুৰুতৰ অভিযােগ উত্থাপিত হৈছে। ২০০৮ চনত দায়িত্বভাৰ গ্ৰহণ কৰা মহাবিদ্যালয়খনৰ ভাৰপ্রাপ্ত অধ্যক্ষ সন্তোষ কুমাৰ মালাকাৰৰ বিৰুদ্ধে একাধিক গুৰুতৰ অভিযােগ উত্থাপন হৈছে।\nপ্রাপ্ত অভিযােগ অনুসৰি শেহতীয়াকৈ মহাবিদ্যালয়খনত দুটাকৈ পদত নিযুক্তি প্রদানৰ বাবে আবেদন বিচাৰি ভাৰপ্রাপ্ত অধ্যক্ষগৰাকীয়ে নীতি বহির্ভূতভাৱে ৰাজ্যখনৰ এখন আগশাৰীৰ ইংৰাজী কাকতত বিজ্ঞাপন প্রকাশ কৰে। কাকতখনত বিজ্ঞাপন প্রকাশ হােৱাৰ পিছতেই জোলােঙাৰ মেকুৰী ওলাই পৰে। কিয়নাে The Assam Venture Educational Institutions. Provincialisation of Services Act. 2011 অনুসৰি ২০১১ চনৰ ১ জানুৱাৰীৰ পিছৰ পৰা নতুনকৈ কোনােধৰণৰ নিযুক্তি প্রদান কৰিব নােৱাৰে। তাৰােপৰি নিযুক্তি প্রদানৰ বাবে কোনাে ধৰণৰ বিজ্ঞাপন প্রকাশ কৰিবলৈ হ'লে ৰাজ্যখনৰ উচ্চ শিক্ষা সঞ্চালকালয়ৰ সঞ্চলকৰ পৰা অনুমতি লৈহে বিজ্ঞাপন আদি প্ৰকাশ কৰিব পাৰিব। কিন্তু তেনেস্থলত মহাবিদ্যালয়খনৰ অধ্যক্ষগৰাকীয়ে জানিবলৈ দিয়া মতে কেৱল মাত্র মহাবিদ্যালয়খনৰ গৱৰ্ণিং বডিৰ পৰা সভা আকাৰে এক প্রস্তাৱ লৈ এই বিজ্ঞাপন প্রকাশ কৰিছে৷ ইয়াৰােপৰি বিজ্ঞাপনত প্ৰকাশ কৰা অনুসৰি নিজকে অধ্যক্ষ হিচাপে উল্লেখ কৰিছে সন্তোষ মালাকাৰে। প্ৰকৃতাৰ্থত সন্তোষ মালাকাৰ মহাবিদ্যালয়খনৰ অধ্যক্ষ নহয়, ভাৰপ্ৰাপ্ত অধ্যক্ষহে।\nকেৱল বিজ্ঞাপনতেই নহয় ভাৰপ্ৰাপ্ত অধ্যক্ষগৰাকীয়ে মহাবিদ্যালয়খনৰ ২০১৮-১৯ শিক্ষাবর্ষৰ বাবে প্ৰকাশ কৰি উলিওৱা প্ৰছপেক্টাচ, কাৰ্যালয়ত থকা অধ্যক্ষসকলৰ নামৰ তালিকা আদি কৰি সকলােতে নিজকে অধ্যক্ষ বুলি উল্লেখ কৰি আহিছে।\nআনহাতে উল্লেখ কৰা বাহুল্য যে মহাবিদ্যালয়খনত ভাৰপ্রাপ্ত অধ্যক্ষৰ পৰা চতুর্থবর্গৰ কৰ্মচাৰীলৈকে পাঁচগৰাকীকৈ মালাকাৰ উপাধিধাৰী লােকেহে বিভিন্ন পদত অধিষ্ঠিত হৈ আছে। ইয়াৰে উদাহৰণ স্বৰূপে সন্তোষ মালাকাৰে নিজে ভাৰপ্রাপ্ত অধ্যক্ষ হােৱাৰ উপৰি অসমীয়া বিভাগৰ সহকাৰী অধ্যাপকৰ লগতে আইডল আৰু অল কোর্চ কো-অর্ডিনেটৰ হিচাপে নিজৰেই পুত্র মধুসুদন মালাকাৰ, কম্পিউটাৰ বিজ্ঞান বিভাগত গােপাল চন্দ্র মালাকাৰ, চতুর্থ বর্গৰ লাইব্রেৰী সহায়ক শংকৰ মালাকাৰ আৰু নৈশ চকীদাৰ প্রীতম মালাকাৰক অধিষ্ঠিত কৰি ৰাখিছে। একেদৰে ইংৰাজী বিভাগৰ সহকাৰী অধ্যাপিকা উজ্জয়িনী দাসগুপ্তা আৰু কম্পিউটাৰ বিজ্ঞান বিভাগৰ শ্ৰদ্ধাম্মিতা বৰা ভাৰপ্ৰাপ্ত অধ্যক্ষগৰাকীৰ পুত্ৰ বােৱাৰী। এক কথাত মালাকাৰ গ্রুপ অফ কোম্পানীৰ লেখীয়াকৈ ভাৰপ্ৰাপ্ত অধ্যক্ষগৰাকীয়ে নিজৰ পৰিয়াল আৰু আত্মীয়স্বজনক বিভিন্ন পদত অধিষ্ঠিত কৰি মহাবিদ্যালয়খনত একছত্রী শাসন চলাই আহিছে।\nশেহতীয়াকৈ আন দুটা খালী পদ পূৰােৱাৰ উদ্দেশ্যেৰে যি বিজ্ঞাপন প্রকাশ কৰা হৈছে, সেই পদ দুটাতাে নিজৰেই পৰিয়াল তথা আত্মীয়ৰ লােকক অধিষ্ঠিত কৰাব বুলি সর্বত্রে চর্চা লাভ কৰিছে। ইয়াৰােপৰি ৰূপলী জয়ন্তী গৰকা এইখন ছােৱালী মহাবিদ্যালয়ত কিয় উদ্যাপন কৰা নহ'ল ৰূপালী জয়ন্তী বর্ষ? কিয় নিজৰেই পুত্ৰ মধুসূদন মালাকাৰক আইড’লৰ সকলাে বিভাগ আৰু বিষয়ৰ কোঅর্ডিনেটৰ হিচাপে ৰাখিছে তাকে লৈয়াে অঞ্চলটোৰ সচেতন মহলে প্রশ্নৰ অৱতাৰণা কৰিছে।\nসততে দুর্নীতি তথা অনিয়মত শূণ্য সহনশীল নীতি গ্রহণ কৰা বুলি সর্বানন্দ সােণােৱাল নেতৃত্বাধীন চৰকাৰমন্ত্রী আৰু শিক্ষা বিভাগৰ উর্ধতন মহলে এই মহাবিদ্যালয়খনৰ অনিয়ম সন্দৰ্ভত কেনে ব্যৱস্থা গ্রহণ কৰে সেয়া লক্ষণীয় হ’ব। অৱশ্যে এই বিষয়ে অর্থাৎ মহাবিদ্যালয়খনত চলি থকা সমগ্র অনিয়ম পৰৱৰ্তী সময়ত প্রতিবেদন আকাৰে বিস্তাৰিতভাৱে প্ৰকাশ কৰা হ'ব।\nBy Sangbad Prahari at February 13, 2019


Assamese Cultural Writing: পেখু পেখু (ছয়চল্লিছ) : এমেচাৰ (Amateur) : ৰ'দত শুকাবলৈ দিয়া গৰাকী নোহোৱা আমৰ আচাৰ নহয়\nপেখু পেখু (ছয়চল্লিছ) : এমেচাৰ (Amateur) : ৰ'দত শু...\nপেখু পেখু (ছয়চল্লিছ) : এমেচাৰ (Amateur) : ৰ'দত শুকাবলৈ দিয়া গৰাকী নোহোৱা আমৰ আচাৰ নহয়\n["দৈনিক অসম"ৰ দেওবৰীয়া চ'ৰাত প্ৰকাশিত, ২০ অক্টোবৰ, ২০১৯]\n· এমেচাৰ অভিনেতা বুলি যেনেকৈ কোৱা হয়, তেনেকৈ এমেচাৰ কবি বুলি কিয় কোৱা নহয়?\n· এমেচাৰ শিল্পীৰ খাদ্য-বস্ত্ৰ-বাসস্থানৰ প্ৰয়োজন নাই বুলি কিয় ভবা হয়?\n· “অবাবতে” বোলা শব্দটোৱে তাৰ বিপৰীতে "বাবতে" বুলি কিবা শব্দ এটা থাকিব পৰাৰ সম্ভাৱনাটোক সূচায় নেকি?\n· এমেচাৰ স্ৰষ্টাৰ ধাৰণা এটা থকাৰ দৰে এমেচাৰ দ্ৰষ্টাৰ ধাৰণা এটাও থাকিব পাৰে নেকি?\n· এমেচাৰে চৰকাৰী কিম্বা ব্যৱসায়িক এজেন্সী সমূহৰ অনুকৰণ কৰাত অসুবিধাখিনি কি কি?\nসমুদ্ৰ কাজল শইকীয়া, “ঘৰ-কথা”, বৰোডা এমেচাৰ ড্ৰামাটিক ক্লাবৰ হীৰকজয়ন্তী বৰ্ষত, ২০১০\n'শিল্পী অমায়িক হ'ব লাগে' এনে ধাৰণা কিছুমানৰ বাবে, নিজৰ কৰ্মক্ষেত্ৰখনত থকা কুশলতাৰ প্ৰতি সন্দিহান হোৱাৰ কাৰণে থকা হীনমন্যতা ঢাকিবলৈ, কিম্বা শিল্পক সাংঘাতিক কিবা ডাঙৰ বস্তু বুলি ভাবিবলৈ লোৱাৰ ফলতেই হওক, সৃষ্টিশীল জগতখনৰ সৈতে জড়িত ব্যক্তিসকলে কিছুমান বিৰক্তিকৰ অভ্যাস আঁকোৱালি লয়। কবি সন্মিলনী এখনলৈ গৈ "মই আকৌ কবি নহয় দেই" বুলি অমায়িক সুৰেৰে কৈ জেপৰ পৰা কবিতা এটা উলিয়াই পাঠ কৰা নিজকে অকবি বোলা কবি আমি সকলোৱে দেখিছোঁ। সেইটো এটা সযত্নে আয়োজিত অনুষ্ঠান, বেনাৰ-পোষ্টাৰ ওলমি আছে, আপুনি মাছ কিনিবলৈ গৈ তাত এনেয়ে সোমাই পৰা নাই। আপোনাৰ জেপত যিহেতু কবিতাৰ টুকুৰাটো আছেই সেয়েহে আপুনিও সম্পূৰ্ণ প্ৰস্তুতিৰেই তালৈ গৈছে। তেনেহ'লে আপুনি কবি। হয়, আপুনি কবিয়েই হয়। "এনেয়ে আৰু" বুলি ভাব এটা দেখুৱাই আপুনি কি উদ্দেশ্য সাধন কৰিলে নাজানো, কিন্তু একাংশ উপস্থিত ৰাইজক যে বিৰক্ত কৰিলে সেয়া নিশ্চিত। কেইদিনমান আগতে হাৰিয়ানাস্থিত ৱৰ্ল্ড ইউনিভাৰ্ছিটি অফ ডিজাইনত শিল্পী অনুপম শইকীয়াৰ উদ্যোগত আয়োজিত এটা কৰ্মশালাত জাৰ্মান পাৰফৰমেন্স শিল্পী ডগমাৰ (Dagmar I. Glausnitzer-Smith)-ৰ সান্নিধ্য লাভ কৰিছিলোঁ। ডগমাৰে তেনেই সাধাৰণ কথা বাৰ্তাৰ মাজৰ পৰাও "Just" শব্দটো সমূলাঞ্চে পৰিহাৰ কৰিবলৈ কৈছিল। ডগমাৰে কয়, just (এনেয়ে, মাত্ৰ) এই শব্দটো এটা অত্যন্ত বেয়া শব্দ। "চেষ্টা কৰা" কথাষাৰৰো তেওঁ বিৰোধিতা কৰে। সঁচাকৈয়ে, আপুনি কবিতা এটা লিখি "কবিতা এটা লিখিবলৈ চেষ্টা কৰিছিলোঁ" বুলি কোৱাৰ সলনি কবিতা এটা লিখিছোঁ বুলিয়ে কওক। আপুনি ছবি এখন আঁকিবলৈ চেষ্টা নকৰে, আপুনি ছবি এখনেই আঁকে। সকলো ক্ষেত্ৰতে একে কথা। চিনেমা এখনো নিৰ্মাণৰ চেষ্টা কৰাৰ সলনি আচলতে আপুনি চিনেমা এখন নিৰ্মাণেই কৰে। আৰু এইখিনি কাম যেতিয়া কৰে আপুনি এনেয়ে নকৰে। এনেয়ে আৰু বুলি ভাবি থাকোতেও আপুনি কামটোত জড়িত, আপোনাৰ সত্বাৰ এটা অংশ ইয়াত সাঙোৰ খাই আছে। কামটো ভাল হওক বেয়া হওক, ইয়ে আপোনাৰ শৰীৰৰ, আপোনাৰ অস্তিত্বৰ এটা অংগ। এনেয়ে বুলি একো কথা নাই। চেষ্টা কৰি থকাটোও এটা কামেই।\nকৰ্মশালাত পৰিৱেশনৰত অৱস্থাত ডগমাৰ\nযিহেতু এই শিতানৰ প্ৰায় সমস্ত আলোচনাৰ আধাৰেই হ'ল অসমৰ সাংস্কৃতিক পৰিমণ্ডলৰ প্ৰাপ্ত উপাদানসমূহ সেয়েহে "এমেচাৰ" শব্দটোৰ উল্লেখ বিভিন্ন ঠাইত বিভিন্ন ধৰণেৰে হৈ আহিছে। অসমাত প্ৰাপ্ত সাহিত্য, শিল্প আৰু সাংস্কৃতিক চৰ্চা বহুলাংশে এমেচাৰ। শব্দ একোটাৰ আভিধানিক অৰ্থ কালক্ৰমত ব্যৱহাৰিক প্ৰয়োগৰ দিশেৰে সলনি হয়। কিছুমান শব্দই পৰিভাষাৰ (Term) ৰূপ লোৱাৰ পিছত তাৰ মূলগত অৰ্থতকৈয়ো প্ৰাসংগিক আৰু ইপ্‌সিত অৰ্থখিনিহে গুৰুত্বপূৰ্ণ হৈ উঠে। মজাৰ কথা যে কেতিয়াবা কিছুমান শব্দ কালক্ৰমত সম্পূৰ্ণ বিপৰীতাৰ্থক হৈ উঠাও দৃষ্টিগোচৰ হয়। এনে ক্ষেত্ৰত একালৰ প্ৰশংসা-সূচক "ধুৰন্ধৰ" শব্দটো আন একালত নিন্দা আৰু তাচ্ছিল্যৰ বাবে প্ৰয়োগ হোৱাৰ উদাহৰণটো প্ৰায়ে দি থকা হয়। আজিৰ তাৰিখত সাম্য, মৈত্ৰীৰ কথা, আৰ্থিক বৈষম্য দূৰীকৰণৰ কথা, প্ৰগতিশীল কথা হয়তো সমাজৰ অধিকাংশ মানুহেই কৈ থাকিব, কিন্তু "প্ৰগতিশীল" শব্দটোও এটা "টাৰ্ম" হৈ উঠাৰ ফলত প্ৰগতিশীল বুলি ক'লে এক বিশেষ মতাদৰ্শৰ পোষকতা কৰা বিশেষ চিন্তাৰ সমৰ্থক এচাম মানুহকহে চিহ্নিত কৰা হৈ থাকে। এমেচাৰ শব্দটোৰ ক্ষেত্ৰতো এনে কিছুমান দিশ আছে যিখিনি স্বীকাৰ নকৰিলে আগলৈ কথাবোৰ পাতিবলৈ অসুবিধা হ'ব। এমেচাৰ শব্দটো সাধাৰণ অৰ্থত প্ৰফেছনেল শব্দটোৰ বিপৰীতাৰ্থক যদিও সূক্ষ্ম বিচাৰেৰে এমেচাৰ সকলো প্ৰফেছনেলেই। এমেচাৰ হৈ থাকিম বুলি লোৱা সিদ্ধান্তটো ৰাজনৈতিক আৰু মতাদৰ্শগত হ'ব পাৰে। আৰ্থিক আৰু সামাজিক পৰিস্থিতিয়ে গঢ় দিয়া এটা বাধ্যবাধকতাজনিত বা চৰ্তনিৰ্ভৰ অৱস্থাৰ পৰা আগবাঢ়ি আহি ই এটা সচেতন নান্দনিক চৰ্যাও হ'ব পাৰে। কমাৰ্চিয়েল আৰু প্ৰফেছনেল- দুয়োটা শব্দক একাকাৰ কৰা উচিত নহয়। এই কথাটো মানি ল'লেই বুজিবলৈ সহজ যে এমেচাৰ এজন হয়তো এটা পুঁজিবাদী পৰিকাঠামোৰ সংজ্ঞাৰে কমাৰ্চিয়েল হোৱাৰ বিৰোধীহে, প্ৰফেছনেলিজমৰ বিৰোধী নহয়। এমেচাৰক ৰ'দত শুকাবলৈ দি গৰাকী নোহোৱা হোৱা আমৰ আচাৰৰ দৰে, গৰুৱে খায় ছাগলীয়ে খায় খাওক বুলি ব্যৱহাৰ কৰাটো আৰু কোনো কাৰণতেই গ্ৰহণযোগ্য নহয়।\nঅসমৰ দৰে ঠাইত 'এমেচাৰ' শব্দটো অত্যন্ত গুৰুত্বপূৰ্ণ তথা চিৰিয়াছ শব্দ। এই “চিৰিয়াছ” শব্দটোৰ অসমীয়া অনুবাদ বিচাৰিবলৈ টান। এই কথাটোৱে আমাৰ শব্দভাণ্ডাৰ বা ভাষাজ্ঞানৰ সীমাবদ্ধতাকো সূচাব পাৰে, কিন্তু লগতে এইটোকো সূচায় যে চিৰিয়াছ বিষয়বোৰক লৈ আৰু চিৰিয়াছ কামবোৰক লৈ আমি আচলতে চিৰিয়াছ হ'বলৈ শিকা নাই। ছবি অঁকা, গান গোৱা, অভিনয় কৰা এই সমস্তবোৰ সামাজিক স্তৰত আজিও 'এক্সট্ৰা কেৰিকুলাম'। ফলত গোটেই জীৱন এটা বিশেষ ক্ষেত্ৰৰ চৰ্চাৰ সৈতে জড়িত হৈ থকাৰ পিছতো সেই ব্যক্তিজনে নিজৰ ক্ষেত্ৰৰ ভিত্তিত পৰিচয় এটা বিচাৰি নাপায়। সকলো হৈ ৰয় “এক্সট্ৰা”। সৌ তাহানিৰ গুৰু দত্তৰ চিনেমাৰ কবি-শিল্পীৰ চিত্ৰায়ণৰ দৰেই আজিও সৃষ্টিশীল সত্বাৰ পৰিচয়টো একে হৈ থকাটো অত্যন্ত দুৰ্ভাগ্যজনক। "এটাই মাথোঁ কামিজ, তাৰো ছিগো ছিগো চিলাই" বুলি নিৰ্মিত কবিৰ আইকন'গ্ৰাফীটোও আৰু প্ৰীতিকৰ হৈ থকা নাই (যদিওবা আমি আগতে পাতি অহাৰ দৰে মূল কবিতাটোৰ মাত্ৰা আছিল অন্য)। আপুনি কি কৰে বুলি সুধিলে কোনোবাই 'মই অভিনয় কৰোঁ' বুলি উত্তৰ দিলে সেয়েহে প্ৰশ্ন সোধোঁতাই আকৌ সোঁধে- "নহয় মানে সুধিব খুজিছোঁ আপুনি অভিনয়ৰ বাহিৰে কৰে কি?" অৰ্থটো এয়ে যে অভিনয় কৰাটো কাম বুলি গণ্য কৰা নহয়। অৰ্থ-আহৰণৰ পথ হিচাপে যিখিনি কাম কৰা হয় সেইখিনি কামকহে কাম বুলি মান্যতা দিয়া হোৱা এই সমাজখনত সৃষ্টিশীল কাম-কাজবোৰৰ জড়িয়তে যিহেতু অৰ্থ-উপাৰ্জনৰ কোনো পৰিৱেশ নাই সেয়েহে এইবোৰ কাম সদায়েই 'এমেচাৰ-ধৰ্মী' হৈ ৰ'বলৈ বাধ্য। এনে পৰিস্থিতিত একান্ত প্ৰাণৰ তাগিদা নহ'লে, নিৰবিচ্ছিন্ন মানসিক প্ৰস্তুতি নহ'লে আন দহজনৰ কেটেৰা-জেঙেৰা খাই হ'লেও মানুহ এজনে সৃষ্টিশীল কামখিনিত কিয় নিয়োজিত থাকিব? তাকে কৰিবলৈ গৈ সাধাৰণ অৰ্থত জীৱনৰ 'সফলতা'ৰ ধাৰণাখিনিকো প্ৰত্যাহ্বান জনাই যি কামখিনিক ব্যক্তি এজনে অগ্ৰাধিকাৰ দি চলিছে, জীৱনৰ বিনিময়ত, সেইখিনি চিৰিয়াছ নহয়নো কি? যদি সেয়ে হয় 'বিয়িং এমেচাৰ' বা এমেচাৰ হোৱাটো মুখৰ কথা বা পানীমিঠৈ কেনেকৈ হ'ব? এই কথাখিনিয়ে সূচায় যে মূলগতভাবে এমেচাৰ শিল্প চৰ্চাই সদায়েই এটা সগ্ৰামী সত্বাক প্ৰতিনিধিত্ব কৰে। বিষয়বস্তুৰ ফালৰ পৰা কোনোদিনে কোনো প্ৰতিবাদী কথা নোকোৱা, সদায়ে ফুল-তৰা-পখিলাৰ গান লৈ ব্যস্ত থকা ব্যক্তিজনো এই সগ্ৰামী সত্বাৰ বাহক।\nএমেচাৰ কথাষাৰ চিৰিয়াছ কথা বুলি ক'লোঁ। কিয় ইয়াক চিৰিয়াছ বুলি গ্ৰহণ কৰিব লাগে এতিয়া সেইটো ক'ম। সাধাৰণ ধাৰণা এটা আছে যে এমেচাৰ সকল ব্যৱসায়িক সকলৰ দৰে 'প্ৰফেছনেল' নহয়। কথাষাৰ সঁচা নহয়। ব্যৱসায়িক প্ৰফেছনেলিজমৰ নিজস্ব সীমাবদ্ধতা আছে। পুঁজিবাদৰ মূলমন্ত্ৰই হৈছে বিৰাট সম্ভাৱনা আৰু 'সফলতা'ৰ ধাৰণা এটাৰে সপোন দেখুৱাই ব্যক্তিৰ সম্ভাৱনাক সীমাবদ্ধ কৰি পেলোৱা। প্ৰচুৰ সা-সম্পত্তি, বিৰাট সফলতা, বিপুল জনপ্ৰিয়তা আদিৰ সপোনে এসময়ত ব্যক্তিৰ মৌলিক স্বাধীনতাখিনিও নোহোৱা কৰে। কেৱল টকা-পইচায়েই নহয় সফলতাৰ সংজ্ঞা আৰু উচ্চাকাংক্ষাৰো প্ৰপঞ্চ আছে যি শিল্পী-ব্যক্তিক নিজৰ অলক্ষিতেই সীমাবদ্ধ কৰি ৰাখে। ক্লজ মানৰ উপন্যাসৰ আধাৰত ইস্তাভান জাবোৰ "মেফিষ্টো"ত (একে নামৰ নাটকো আছে চিনেমাও আছে) চৰিত্ৰ হেনৰিক হফগেনে শ্ৰেষ্ঠ অভিনেতা হৈ উঠাৰ আকাংক্ষাখিনি পূৰণ কৰি উঠিও সেয়েহে এটা সময়ত অসহায় আৰু নি:সংগ হৈ ৰৈছিল আৰু ক'বলৈ বাধ্য হৈছিল- "মই এজন অভিনেতা মাত্ৰ, মইনো আৰু কি কৰিব পাৰোঁ?" এমেচাৰ হৈ থাকিবলৈ বিচৰা ব্যক্তি এজনে অজানিতেই এই পুঁজিবাদী চৰিত্ৰখিনিৰ বিৰোধিতা কৰে। প্ৰভূত্বশালী আৰু ক্ষমতাশালী পক্ষবোৰৰ হাতোৰাৰ পৰা আঁতৰত থাকি এই এমেচাৰখিনিয়েহে আমাক এষাৰ নতুন কথা শুনাব পাৰে। যদি সেয়ে হয়, আমি ইমানদিনে শুনি থকাৰ দৰে বা ভাবি থকা দৰে ব্যৱসায়িক অৰ্থেৰে প্ৰফেছনেল হোৱাটো টান নহয়। বৰঞ্চ সহজহে। যিটো টান, সেয়া হ'ল এমেচাৰ হৈ কাম কৰাটো।\nব্যৱসায়িক প্ৰফেছনেলিজম আৰু নিজ কৰ্মৰ প্ৰতি দায়িত্ববোধৰ সৈতে ঐকান্তিকতাৰ প্ৰফেছনেলিজমক একাকাৰ কৰাৰ অসুবিধা আছে অনেক। এনে কাৰণতেই এমেচাৰ সম্পৰ্কীয় কথা পাতোতে এমেচাৰ শব্দটোকেই ব্যৱহাৰ কৰা ভাল। ইয়াক "অপেশাদাৰী" বুলি অসমীয়াকৰণ কৰিবলৈ গৈ অসুবিধাখিনি বঢ়াই লোৱাহে হয়। জগতত কোনো কামেই সমূলাঞ্চে অপেশাদাৰী হ'ব নোৱাৰে। এমেচাৰ শব্দাটোৱে বহন কৰি চলা "অপেশাদাৰী"ৰ ইংগিতটো কেৱল বজাৰ-সংস্কৃতি আৰু পুঁজিবাদী ব্যৱস্থাৰ প্ৰসংগতহে এটা স্থিতি। তাৰ বাহিৰত এই অপেশাদাৰী শব্দটোও অৰ্থহীন বাগড়ম্বৰ। নিজৰ কৰ্মৰ বিনিময়ত বৈষয়িক প্ৰাপ্তি সমাজৰ প্ৰাচীন বিধি। মন্দিৰৰ পূজাৰীও অপেশাদাৰী নহয়। একেদৰে প্ৰচুৰ টকা ফীজ হিচাপে লোৱা ডাক্তৰ এজনেও নিজৰ কামটোক সমাজ-সেৱা বুলিয়ে কয়। এই দুটা উদাহৰণে কথাখিনি বুজাত সহায় কৰিব। পাৰ্শ্বীয় আৰু প্ৰান্তীয় কিছুমান অভ্যাস আৰু কথাবতৰাৰ ধৰণ-কৰণে এনে মূলগত কথাবোৰ পতাৰ পৰা আমাক আঁতৰাই ৰাখে।\nগুৰু দত্তৰ “প্যাসা” চিনেমাৰ পোষ্টাৰ\nএইটো এটা পেৰাডক্স বা কুটাভাস যে যিখন সমাজে সৃষ্টিশীল কাম-কাজক কোনো কাম বুলিয়েই গণ্য নকৰে সেই একেখন সমাজে একে সময়তে শিল্প মানেই বিৰাট মহান কিবা এটা বুলি ধাৰণা এটাৰ নিৰ্মাণ কৰি তাক পূজাৰ বেদীত স্থাপন কৰে। এই দুয়োটা দিশেই শিল্পী-ব্যক্তিৰ স্বাৰ্থৰ পৰিপন্থী অৱস্থান। সৃষ্টিশীল কাম-কাজ কেৱল বিলাসীতা বুলি মানি চলাটোৱেও শিল্পীৰ পেটৰ প্ৰয়োজন নুবুজে, শিল্প মহান আৰু স্বাৰ্থহীন কিবা এটা বুলি থকা ধাৰণাটোৱেও শিল্পীৰ পেটৰ ভৰন-পোষণৰ দায়িত্ব ল'বলৈ নাৰাজ। এই সমস্যাখিনিক প্ৰত্যাহ্বান জনাবলৈ হ'লে আমাৰ প্ৰথম কাম হ'ব- এমেচাৰ শব্দটোক 'অপেশাদাৰী' বুলি অনুবাদ কৰিবলৈ এৰিব লাগিব। প্ৰতিজন এমেচাৰ শিল্পীয়েই পেশাদাৰী। তেওঁলোক প্ৰফেছনেল। ব্যৱসায়িক খণ্ডসমূহত আত্মনিয়োজিত কৰি প্ৰফেছনেলিজমক এটা জঠৰ সংজ্ঞা প্ৰদান কৰা কমাৰ্চিয়েল প্ৰফেছনেল সকলতকৈ এই এমেচাৰসকল দুগুণে বেছি প্ৰফেছনেল।\nমৈত্ৰেয়ী পাটৰৰ কবিতা, শংকুৰাজ কোঁৱৰৰ সংগীত আৰু মহান জ্যোতি দত্তৰ ভিডিঅ’\nএমেচাৰৰ সংঘাত আৰু সংকট\nসচৰাচৰ এহাতে ‘প্ৰফেছনেল’ শব্দটোৰ বিপৰীতে আৰু আনহাতে ‘একস্পাৰ্ট’ শব্দটোৰ বিপৰীতেহে (“Today’s amateurs are tomorrow’s champions”) সঘনাই ব্যৱহাৰ হৈ থকা এমেচাৰ শব্দটো আভিধানিক অৰ্থৰে নঞৰ্থক হ’লেও তাৰ প্ৰায়োগিক দিশসমূহক চালিজাৰি চাই ইতিবাচক দিশসমূহ চাবলৈ চেষ্টা কৰি আছোঁহক যদিও কিছুমান অসুবিধাৰ দিশ নিশ্চয় আছে। হয়, এমেচাৰজনো প্ৰফেছনেল আৰু একে সময়তে এমেচাৰ মানে কেৱল সিদ্ধহস্ততা বা কৌশলগত দক্ষতাৰ বেলিকা আধা-কেচেলুৱাকে নুবুজায়। কিন্তু সংঘাত আৰু সংকট বুলিলেই সচৰাচৰ যিখিনি মনলৈ আহে- আৰ্থিক দুৰৱস্থা, কাম কৰাৰ উপযুক্ত পৰিৱেশৰ অভাৱ, নিজৰ কৰ্মক্ষেত্ৰত স্বীকৃতি নোপোৱা আদিবোৰ কিন্তু আচল সংকট নহয়। এইখিনি অসুবিধা আছে বুলি জনাৰ পিছতো এমেচাৰজনে এমেচাৰ হৈ থকাৰ সিদ্ধান্ত লয় আৰু সীমাবদ্ধতাখিকে সম্ভাৱনালৈ ৰূপান্তৰিত কৰাৰ বাট বিচাৰে। আচল সংকটখিনি অন্য। এটা বিশেষ সময়ৰ পিছত প্ৰফেছনেল সকলৰ কাম-কাজৰ গতিবিধি বা ৰেহ-ৰূপ নিৰ্ধাৰণ কৰাৰ যিখিনি এজেন্সী আছে সেই একেখিনি এজেন্সীয়েই যেতিয়া এমেচাৰৰো চৰিত্ৰ নিৰ্ধাৰণ কৰিবলৈ লয় সেয়াহে এমেচাৰৰ আচল সংকট। আমি নিজকে যিমানেই স্বাধীন বুলি ভাবি নাথাকোঁ কিয়, সকলো সময়তে আমাৰ সকলো কামেই কোনোবা নহয় কোনোবা এজেন্সীৰ দ্বাৰা প্ৰভাৱিত হৈ আহিছে। কেনেকৈ এমেচাৰ আৰু প্ৰফেছনেল সকলোৰে পিছত একেখিনি কাৰক ক্ৰিয়াশীল হৈ থাকে তাৰ বহল আলোচনা আমি ‘এজেন্সী’ শীৰ্ষক লেখাত আগবঢ়াই আহিছোঁ। তেনেই সহজভাবে বুজাবলৈ হ’লে ক’ম, যেতিয়া কোনো আৰ্থিক বিনিয়োগ বা মুনাফাৰ কোনো চৰ্ত নথকা ভিতৰুৱা গাঁও এখনৰ এমেচাৰ নাট্যদল এটাৰ পৰিৱেশনে ব্যৱসায়িক উদ্দেশ্যৰে কৰা ভ্ৰাম্যমাণ থিয়েটাৰৰ আৰ্হি গ্ৰহণ কৰে; যেতিয়া মনৰ আনন্দৰে গান গাব খোজা গায়ক এজনৰ গানৰ ৰীতি বলিউডকেন্দ্ৰিক ব্যৱসায়মুখীতাই আহি প্ৰভাৱিত কৰিবলৈ লয়; যেতিয়া এগৰাকী ‘সম্ভাৱনাপূৰ্ণ’ কবিৰ কবিতাক এজন অন্যধাৰাৰ সংগীতকাৰে গীতলৈ ৰূপান্তৰিত কৰে আৰু কোলাবৰেচনৰ মাজেৰে এজন ভিডিঅ’গ্ৰাফৰে নতুন মাত্ৰাৰ ভিডিঅ’ এটা কৰি উলিয়ায় কিন্তু তাৰ পিছদিনাই ইউটিউবৰ দৰে নতুন-মাধ্যমৰ জনপ্ৰিয়তাৰ আশাৰে সকলো আত্মপৰিচয় ত্যাগ কৰি পপুলাৰ চলতি ধাৰাৰে জোৰা-টাপলি মৰা দৃশ্যায়ণৰ লীৰিক-ভিডিঅ’ৰ পুনৰ সম্প্ৰসাৰণ হয়; যেতিয়াই নতুন প্ৰজন্মৰ নতুন উদ্যোগ একোটায়ো বিৰাট চৰকাৰী আড়ম্বৰৰ শাষকৰ প্ৰশস্তিৰ দস্তুৰেৰে ভৰপুৰ কুচ-কাৱাজবোৰ অনাহকতে আঁকোৱালি লয়- তেতিয়াই এমেচাৰৰ সংকট আৰম্ভ হয়। এমেচাৰৰ সন্মুখত কোনো ৰ’ল-মডেল নাথাকে। এমেচাৰৰ এই নি:সংগতাখিনি কষ্টকৰ, কিন্তু এই একক, অকলশৰীয়া আৰু নিজেই নিজৰ ৰোল-মডেল হোৱাৰ বাহিৰে কোনো গতি নথকা এই অৱস্থাটোৱেই এমেচাৰৰ মূলধন।\nএমেচাৰৰ সমসাময়িক তত্ব\nএমেচাৰ শব্দটোক লৈ থকা অসুবিধাখিনিৰ বাবেই এটা সময়ৰ পিছৰ পৰা কৰ্মীবৃন্দই নিজকে "ইণ্ডিপেণ্ডেণ্ট" বুলিবলৈ লয়। এই ইণ্ডিপেণ্ডেণ্ট শব্দটোক স্বাধীন, স্বতন্ত্র, স্বাবলম্বী, আত্মনির্ভৰশীল আদি শব্দবোৰৰ পৰিৱৰ্তে "অনধীন" বুলি উল্লেখ কৰিলে সুবিধা বেছি। এটা ব্যৱহাৰিক বা প্ৰায়োগিক দিশেৰেও এয়া শুদ্ধ। ইয়াৰ মানে হ'ল এই শিল্পী বা কলা-কুশলী কোনো ব্যৱসায়িক গোষ্ঠী বা এজেন্সীৰ ওচৰত নৈতিক ভাবে দায়বদ্ধ নহয়। অৰ্থাত কোনোবাই যদি নিজকে ইণ্ডিপেণ্ডেণ্ট চিনেমা-নিৰ্মাতা বা ইণ্ডিপেণ্ডেণ্ট শিল্পী বুলি কৈছে তেনেহ'লে তেওঁৰ সেই কথাষাৰতে প্ৰকাৰান্তৰে এটা বিধিসন্মত ঘোষণা নিহিত আছে। আজিকালিৰ প্ৰতিষ্ঠিত বেছিভাগ সৃষ্টিশীল কৰ্মীয়েই আচলতে এই অৰ্থৰে স্বাধীন নহয়। গায়কেই হওক, চিত্ৰশিল্পীয়েই হওক তেওঁলোক কিছুমান পৃষ্ঠপোষকৰ ওচৰত আইনী প্ৰক্ৰিয়াৰ মাধ্যমেৰে দস্তুৰমত দায়বদ্ধ হৈ ৰয় আৰু এইখিনি কথাই তেওঁলোকৰ সৃষ্টিপ্ৰক্ৰিয়াকো প্ৰভাৱিত কৰে। আনকি 'পাৰফৰমেন্স আৰ্ট'ৰ দৰে এটা প্ৰতিষ্ঠান-বিৰোধী শিল্প অভ্যাসকো প্ৰাতিষ্ঠানিক ৰূপ দি ব্যৱসায়িক স্তৰলৈ লৈ যোৱাৰ বাবে নিখিল চোপ্ৰাৰ দৰে নাম কৰা শিল্পীৰ নাম সমালোচনাৰ আওতালৈ আহে।\nসি যি কি নহওক, বিগত শতিকাৰ শেষৰ ফালৰ পৰা পুঁজিবাদৰ আগ্ৰাসনৰ পৰা মুক্তি বিচাৰি শিল্পৰ দ্ৰষ্টাসত্বাৰ নতুন অৰ্থ বিচাৰি পৰিৱেশ শিল্প, পাব্লিক আৰ্ট, ইনষ্টলেচন আদিকে ধৰি যিমানবোৰ নতুন নতুন বাগধাৰাৰ সৃষ্টি হ'ল সেই সকলোবোৰৰ নিৰ্যাস এমেচাৰ অভ্যাসৰ মাজত আপোনা-আপুনি সোমাই আছিল। আনকি আৰ্থিক বিনিয়োগৰ ক্ষেত্ৰতো আজিকালি ব্যৱসায়িক উদ্যোগেও সহযোগী সতীৰ্থ বিচাৰি ফুৰে। বলিউডী চিনেমাও কেইবাজনো প্ৰযোজকৰ উমৈহতীয়া সন্মিলীত প্ৰচেষ্টাত নিৰ্মাণ হ’ব লাগিছে। ক্ৰাউড ফাণ্ডিঙৰ ধাৰণা এটা তেনেই নতুন ধাৰণা। কিন্তু এমেচাৰৰ দৃষ্টিৰে যদি চোৱা যায় শুভাকাংক্ষী ইজন সিজনৰ পৰা সাধ্যানুসাৰে সহযোগিতা গ্ৰহণ কৰি নাটক এখন কৰাটো বা লিটল মেগাজিন এখন উলিওৱাটোনো নতুন কথা কেতিয়া আছিল?\nবিধি-বিধান, নিয়ম-কানুন, ব্যৱসায়িক হিচাপ-নিকাচ আদিৰ দ্বাৰা এসময়ত যেতিয়া শিল্প শ্বাসৰুদ্ধ হ'বৰ উপক্ৰম হ'ল শিল্প সংক্ৰান্তীয় সমস্ত চৰ্চাই নতুন বাট বিচাৰি কলা-বীথিকাৰ শুভ্ৰ-ঘনক (white cube) আৰু প্ৰেক্ষাগৃহৰ চতুৰ্থ-দেৱাল ভাঙি মানুহৰ মাজলৈ নতুনকৈ ওলাই আহিবলৈ বিচাৰিলে। এই কথাখিনিৰ গুৰুত্ব যদি আমি বুজি পাওঁ তেনেহ'লে আমি এইটোও বুজি পাম যে এমেচাৰ শিল্পী হোৱাৰ এটা অন্য আৰু অনন্য মাত্ৰা চিৰকালেই আছিল আৰু আছে।\nPosted by Samudra Kajal Saikia at 11:04 PM


বাবৰি শাক - অসমীয়া ৱিকিপিডিয়া\nএডৰা বাবৰি শাক\nপ্ৰজাতি: Glebionis coronaria\nবাবৰি শাক (ইংৰাজী: Garland chrysanthemum, crown daisy, chrysanthemum greens, edible chrysanthemum, chop suey green, Japanese-green; বৈজ্ঞানিক নাম: Glebionis coronaria) হৈছে সপুষ্পক উদ্ভিদ গণৰ এচটাৰ প্ৰজাতিৰ এবিধ তৃণ জাতীয় উদ্ভিদ। বাবৰি শাক বেলিফুল পৰিয়ালৰ অন্তৰ্ভুক্ত।\n3 খাদ্য হিচাপে বাবৰি শাক\nবাবৰি শাকৰ গছ ১০০ৰ পৰা ১২০ চেণ্টিমিটাৰ পৰ্যন্ত দীঘল হয়। কাণ্ডবোৰ থিয় আৰু কুমলীয়া। সাৰুৱা মাটিত প্ৰচুৰ পৰিমাণে ডাল-পাত গজি জোপোহা হয়। ইয়াৰ পাতবোৰ খাঁজ কটা। পুলি অৱস্থাত কমকৈ আৰু ডাঙৰ হ'লে খাঁজবোৰ বেছি স্পষ্ট হয়। ফুলৰ ৰঙ সাধাৰণতে হালধীয়া, কিছুমান হালধীয়া কেন্দ্ৰ বিশিষ্ট বগা পাহীৰ ফুল ফুলাও দেখা যায়। ডেইজি আৰু চন্দ্ৰমল্লিকা ফুলৰ সৈতে ইয়াৰ ফুলবোৰৰ যথেষ্ট মিল দেখা যায়। ফুলৰ মধ্য অংশত এটা চকৰি থাকে, চকৰিৰ চাৰিওফালে পাপৰিবোৰ লাগি থাকে। পাপৰিসহ একোটা ফুলৰ ব্যাস ৪-৫ চেণ্টিমিটাৰ পৰ্যন্ত হয়। ফুলৰ বীজবোৰ ক্ষুদ্ৰ আকাৰৰ।\nবাবৰি শাকৰ উৎপত্তি ভূমধ্যসাগৰীয় অঞ্চল আৰু পূব এচিয়া। ইউৰোপ, উত্তৰ আফ্ৰিকা আৰু এচিয়াৰ বিভিন্ন দেশত বাবৰি শাকৰ বিস্তৃতি দেখা যায়। জাপান, কোৰিয়া, ভিয়েটনাম, থাইলেণ্ড, ভাৰত, উত্তৰ আমেৰিকা আদি অঞ্চলত বাবৰি শাকৰ খেতি কৰা হয়। ভাৰতৰ দিল্লী, কৰ্ণাটক, নাগপুৰ, উত্তৰ-পূৱ অঞ্চল যেনে পশ্চিম বংগ, অসমত এই শাকৰ খেতি সীমাবদ্ধ হৈ পৰিছে।\nখাদ্য হিচাপে বাবৰি শাক[সম্পাদনা কৰক]\nশাক হিচাপে বাবৰি এবিধ পুষ্টিকৰ খাদ্য। বাবৰি শাকৰ সহায়ত বিভিন্ন প্ৰকাৰৰ ব্যঞ্জন বনাব পৰা যায়। অসমত প্ৰধানকৈ বাবৰি শাক আলু, মাছ বা কণীৰ সৈতে ভাজি খোৱা হয়। বাবৰি শাকত বিভিন্ন প্ৰকাৰৰ খাদ্যপ্ৰাণ থকা বাবে এই শাকৰ আঞ্জা স্বাস্থ্যৰ বাবে উপকাৰী। চীনত ভাজি, জাপান আৰু কোৰিয়াত বাবৰি শাকৰ চুপ বনাই খোৱা হয়। সাধাৰণতে ফুল ফুলাৰ পিছত বাবৰি শাক খাবৰ বাবে ব্যৱহাৰ কৰা নহয়। এই শাকৰ ফুল আৰু পাতৰ এটা বিশেষ গোন্ধ আছে এই ফুল আৰু পাত শুকুৱাই ইয়াক গৰম পানীত উতলাই চীন দেশত এই পানীয় জ্বৰ বা ইনফ্লুৱেঞ্জা ৰোগীক খাবলৈ দিয়ে। বাবৰি শাকে তেজৰ কলেষ্টৰেলৰ মাত্ৰা কামত সহায় কৰে। চিফিলিচ আৰু গনোৰিয়া ৰোগৰ বাবেও বাবৰি শাক উপকাৰী। বাবৰিশাক কৃমি নাশক। এই শাকবিধৰ খাবৰ বাবে যোগ্য অংশত যথেষ্ট পৰিমাণে খনিজ, ভিটামিন সহ পটাছিয়াম (৬১০ মিগ্ৰা/১০০ গ্ৰাম) আৰু প্ৰতি ১০০ গ্ৰাম শাকত ৩.৪ কেৰোটিন থাকে। ইয়াৰ উপৰিও, উদ্ভিদ বিধত বিভিন্ন এণ্টিঅক্সিডেণ্ট (কাণ্ড, পাত আৰু মূল কলাত) থাকে যাৰ মানৱ স্বাস্থ্যৰ বাবে সম্ভাৱ্য দীৰ্ঘম্যাদী লাভালাভ আছে। অৱশ্যে বাবৰি শাকৰ বিষাক্ত (ডিঅক্সিন) গুণো পোৱা গৈছে। চি. কৰোনাৰিয়াম ভাৰ. স্পাটিওচমে এক লাভজনক মানৱ অন্ত্ৰৰ বেক্টেৰিয়া লেক্টোবেচিলাছ কেচি-ৰ বিকাশ প্ৰতিহত কৰে।\nকেঁচা বাবৰি শাক\nভিটামিন এ সমতুল্য 116 μg (15%)\n- বিটা-কেৰটিন 1380 μg (13%)\n- লিউটিন and জিয়াক্সনথিন 3834 μg\nথায়েমিন (ভিটামিন বি১) 0.13 mg (11%)\nRৰাইবফ্লভিন (ভিটামিন বি২) 0.144 mg (12%)\nনিয়াচিন (ভিটামিন বি৩) 777 mg (5180%)\nপেণ্টথেনিক এচিড (বি৫) 0.221 mg (4%)\nভিটামিন বি৬ 0.176 mg (14%)\nফলেট (ভিটামিন বি৯) 177 μg (44%)\nভিটামিন চি 1.4 mg (2%)\nভিটামিন কে 350 μg (333%)\nকেলচিয়াম 117 mg (12%)\nলো 2.29 mg (18%)\nমেগনেছিয়াম 32 mg (9%)\nমেংগানিজ 0.943 mg (45%)\nছডিয়াম 118 mg (8%)\nজিংক 0.71 mg (7%)\nবাবৰি শাক (ইজৰাইল)\nফুলি থকা বাবৰি গছ (ইজৰাইল)\nবাবৰিৰ বগা ফুল\nবাবৰি শাকৰ ডৰা\nকলি সহ এপাহ পূৰ্ণাংগ ফুলৰ তলৰ অংশ\nবাবৰি ফুল (অসম)\nকণীৰ সৈতে বাবৰি শাকৰ ভাজি (অসম)\nবাবৰি ফুলৰ কলি\nএখিলা পূৰ্ণাংগ পাত\nমৰহি পাপৰি সৰি যোৱা এপাহ বাবৰি ফুল\nUSDA, ARS, Germplasm Resources Information Network. 417417 বাবৰি শাক in the Germplasm Resources Information Network (GRIN), U.S. Department of Agriculture Agricultural Research Service. Accessed on 2014-07-30.\n↑ Botanic Garden and Botanical Museum Berlin-Dahlem. "Details for: Astereae". Euro+Med PlantBase. Freie Universität Berlin. http://ww2.bgbm.org/EuroPlusMed/PTaxonDetail.asp?NameId=131772&PTRefFk=7000000। আহৰণ কৰা হৈছে: 2009-07-18.\n↑ UniProt. "Tribe Astereae". https://www.uniprot.org/taxonomy/199231। আহৰণ কৰা হৈছে: 2009-07-18.\n↑ National Herbarium of New South Wales. "Genus Kippistia". New South Wales FloraOnline. Royal Botanic Gardens, Sydney. http://plantnet.rbgsyd.nsw.gov.au/cgi-bin/NSWfl.pl?page=nswfl&lvl=gn&name=Kippistia। আহৰণ কৰা হৈছে: 2009-07-18.\n↑ "Polyarrhena Cass.". African Plants Database. South African National Biodiversity Institute, the Conservatoire et Jardin botaniques de la Ville de Genève and Tela Botanica. http://www.ville-ge.ch/cjb/bd/africa/details.php?langue=an&id=3041। আহৰণ কৰা হৈছে: 2009-07-18.\n↑ Lessing, Christian Friedrich. 1831. Linnaea 6: 127–128 in Latin\n↑ Tropicos, Myriactis Less.\n↑ Flora of North America, Glebionis coronaria (Linnaeus) Cassini ex Spach, 1841. Crown daisy, garland chrysanthemum\n↑ Altervista Flora Italiana, Glebionis coronaria (L.) Spach includes photos and European distribution map\n"https://as.wikipedia.org/w/index.php?title=বাবৰি_শাক&oldid=256021"ৰ পৰা অনা হৈছে\nএই পৃষ্ঠাখন ২৫ ডিচেম্বৰ, ২০২০ তাৰিখে ১২:৫৭ বজাত অন্তিম সংশোধন কৰা হৈছিল।


আভিজাত্য – উৎপলা শইকীয়া – ফটাঢোল\nSeptember 1, 2018 গল্প\t24 Comments\nআভিজাত্য – উৎপলা শইকীয়া\nঅফিচৰ বিশেষ অনুষ্ঠানতহে সাধাৰণতে পিন্ধা বাদামী ৰঙৰ ফ্ল’ৰেল প্ৰিন্টৰ শাৰীখন শ্ৰাৱণীয়ে বৰ পৰিপাটিকৈ পিন্ধি ঘৰৰ তলাটো মাৰি ওলাই আহিল। পদ পথটো পাৰ হৈ ৰাস্তাৰ সিটো পাৰ পাওঁতে তাই আনদিনাতকৈ অলপ বেছি সময় ল’লে, কাৰণ আছিল তাই আটোমটোকাৰিকৈ ৰখা তাইৰ একমাত্ৰ ওখ ছেণ্ডেলযোৰ। এপাতৰ ফিটাডালৰ ছিগো ছিগো অৱস্থা। আজি বহুদিনৰ মূৰত লগ পাব তাইৰ এসময়ৰ হোষ্টেলৰ ৱালমেট নিমিক মানে নিমিষা দত্তক। যাৰ লগত এসময়ত দাঁতত ভাতটো লাগিলেও সেই অনুভৱৰ ভাগ বতোৱাৰা কৰিছিল দুয়ো। ৱালমেট যদিও বিষয় একে আছিল বাবে দুয়ো আছিল ৰূমমেটতকৈও অধিক অন্তৰংগ৷ কিমান যে স্মৃতি জড়িত আছিল এই নিমিজনীৰ নামটোৰ লগতো!\n: বাইদেউ, এইখিনিৰ পৰা কোনফালে যাম?\n: হা! মলৰ ইপাৰে নমালেই হ’ব।\nগলি সংলগ্ন কেকুঁৰীটো পাৰ হৈ তিনিআলিৰ দৰে ঠাইকণ পাওঁতে ৰিক্সাৱালাই তাইক কথাটো সোধাতহে যেন তাই বাস্তৱলৈ ঘূৰি আহিল৷\nকিমান বছৰ হ’ল বাৰু তাই নিমিক দেখা নোপোৱা! নিজকে যেন নিজেই সুধিলে তাই! কলেজৰ প্ৰথমটো ক্লাছতেই সিহঁত দুয়োজনীৰ মাজত গঢ়ি উঠিছিল এক আত্মিক সুহৃদয়তা৷ চায়েন্স, আৰ্টচ্ দুয়োটা ষ্ট্ৰিম লগ লগাই কৰা ইংৰাজী ক্লাছৰ হুলস্থূলৰ মাজতে ক্লাছৰ ৰুটিন লিখি লৈছিল ইজনীয়ে সিজনীৰ পৰা৷ সেইযে আদান প্ৰদান আৰম্ভ হৈছিল সিহঁতৰ মাজত তাৰ পিছত আৰু এপলকো থমকি ৰোৱা নাছিল সিহঁতৰ বন্ধুত্বৰ এই ফল্গুধাৰা। নিমিৰ মানে নিমিষাৰ নামটোক লৈয়েই যে কিমান অথন্তৰ নহৈছিল। কথাবোৰ মনলৈ অহাত হাঁহি এটা স্বতঃস্ফূৰ্ত ভাবে খেলি গ’ল তাইৰ ওঁঠত৷\n: “এই নিমিষ দত্তজন কোনহে ঠিয় হোৱাচোন”।\nএইয়া কলেজ জীৱনৰ আৰম্ভণিৰ ক্লাছটো সিহঁত দুয়োজনীৰে৷ আৰম্ভণিৰ ক্লাছটো আছিল ইংৰাজীৰ, য’ত চায়েন্স-আৰ্টচ্ মিলি কমেও আঢ়ৈ শ মান ছাত্ৰ-ছাত্ৰী। প্ৰথম ক্লাছ, নিমিষাই সেমেনা-সেমেনিকৈ তাইক কৈছিল,\n: “ঐ, কি কৰোঁ কোৱানা? নুঠিলেও আজি ফাৰ্ষ্ট ক্লাছতে এটেনডেন্স মিচ হ’ব দেখোন”!\n: “একো নাই চাৰৰ ভুল হ’ল৷ তুমি নামটো শুধৰাই কৈ দিয়া চাৰক”৷ শ্ৰাৱণীৰ সহজ উত্তৰ৷\nকথা এষাৰ আছে নহয় আমাৰ বোলে,“প্যাৰ অন্ধা হোতা হেই”; নাই, মানুহে ভুল কয়৷ অকল প্যাৰেই নহয় “কভী কভী দৌস্তী ভি অন্ধী হোতী হেই” তাৰেই ফলশ্ৰুতিত নিমিষাই একেকোবে ঠিয় হৈ অলপ জোৰেৰে ক’লে,\n: “চাৰ মই নিমিষাহে।” তাই কৈ শেষ কৰিবলৈ পালে কি নাই ক্লাছৰ ল’ৰাবোৰৰ বিশেষকৈ পিছৰ লাইনকেইটাৰ পৰা অনৰ্গল কিৰিলি আৰু বাৰেবিংকৰা শব্দৰ যেন জোৱাৰহে উঠিল।\n: “চাইলেন্স প্লিজ! ইউ বয়জ কিপ কোৱায়েট”৷ বুলি চাৰে বহুত কষ্ট কৰি টেবুল ঢকিয়াই কোনোমতে ক্লাছটো ঠাণ্ডা পেলাইছিলহে, নিমিষা মহাৰাণীৰ ঠেঁহ আৰম্ভ৷\n: “হ’ব তুমি মোৰ কিমান বেষ্টফ্ৰেইণ্ড হ’বা বুজিবলে বাকী নাই আৰু মোৰ! দিয়া মোৰ বেণ্ডডাল”,\nএইবুলি কৈ নিমিষাই শ্ৰাৱণীৰ উত্তৰলৈ বাট চোৱা নাছিল৷ একে টানে খুলি নিছিল নিমিষাই তাইৰ হাতত আধা ঘন্টামানৰ আগত পিন্ধাই দিয়া ফ্ৰেইণ্ডশ্বিপ ডে’ৰ বেণ্ডদাল৷ শ্ৰাৱণীৰো অভিমান জাগিছিল নিমিষাৰ ওপৰত, কিন্তু হ’লে কি হ’ব কথাই প্ৰতি ঠেঁহ ধৰা এই নিমিজনীৰ চলচলীয়া চকুহাল দেখিয়েই তাইৰ মনৰ অভিমান মনতে সামৰিলে৷ ক্লাছ শেষ কৰি চাৰ ওলাই যোৱাৰ পিছতো ল’ৰা দুটামানৰ অট্টহাস্য কমা নাছিল৷\n: “মোৰ নাম নিমিষ বৰুৱা, তোমাৰ নাম নিমিষা দত্ত, আমাৰ ল’ৰাটোৰ নাম হ’ব আমিষ দত্ত আৰু ছোৱালীজনীৰ নাম হ’ব নিৰামিষ বৰুৱা” … আৰু যে কি কি অনৰ্গল গাই আছিল ইটোয়ে সিটোৰ পিছফালে মুখ লুকুৱাই৷ সিহঁতৰ কিছুমান কমেণ্ট শুনি শ্ৰাৱণীৰ বিৰাট হাঁহি উঠিছিল যদিও নিমিৰ ভয়ত মুখটিপি কিবাকে ক্লাছৰ পৰা ওলাইছিল দুয়ো৷ ইচচ্ কিযে দিন আছিল সেইবোৰ!\nতাতোতকৈয়ো জালুকবাৰীৰ দিনবোৰ আৰু ৰঙিয়াল আছিল সিহঁতৰ। নামটোক লৈ যে একেখনেই খেলিমেলিয়ে নিমিৰ পিছ নেৰিছিল৷ ডিগ্ৰীৰ ৰিজাল্ট শ্বিটখনতো তাইৰ নামটো নিমিষ বুলিয়েই আহিছিল আৰু তাই যে লিষ্ট টাইপ কৰা টাইপিষ্টজনক পালে হাতৰ আঙুলিকে কাটিবলৈ ওলাইছিল৷ ভাবিয়ে হাঁহি উঠিল শ্ৰাৱণীৰ সেই পাগলীজনীৰ কাণ্ডবোৰৰ কথা৷ ৰিচাৰ্চ মেথ’ড’লজি পঢ়াবলৈ অহা হৰেন্দ্ৰনাথ শৰ্মা চাৰৰ ক্লাছতো একেই ঘটনাৰ পুনৰাবৃত্তি ঘটিছিল৷ তেতিয়ালৈ অৱশ্যে নিমিৰ স্বভাৱৰ অলপ পৰিৱৰ্তনো হৈছিল৷ যাৰ সুবাদতে সকলোৱে তাইৰ সামান্য খঙক আওকাণ কৰি “ৰোলনাম্বাৰ থাৰ্টিন নিমিষ দত্ত” বুলি বিনাদ্বিধাই ক’ব পাৰিছিল আৰু তেতিয়ালৈ শ্ৰাৱণী কোঁৱৰো হৈ পৰিছিল শ্ৰাৱণী কনুৱৰ৷ আজিও বাৰু তাইক মাতিবনে নিমিয়ে কনুৱৰ বুলি লগপোৱাৰ লগে লগে? শ্ৰাৱণীয়ে মনতে ভাবিলে৷\n: “বাইদেউ আগত কেইবাখনো গাড়ী আছে, আপুনি ইয়াতে নামি দিব লাগিব”৷\n: “ঠিক আছে, ইয়াতে নমাই দিয়া মোক”৷\nৰিক্সাৰ পৰা নামি তাই সযত্নে ৰাস্তাটো পাৰ হৈ শ্বপিংমলৰ গাতে লাগি থকা সৰু এচি ৰেষ্টুৰেন্ট খনলৈ আগবাঢ়িল৷ নিমিষা দত্ত বৰুৱা এতিয়া চহৰখনৰ এজন নাম থকা আৰু আধ্যৱন্ত ইঞ্জিনীয়াৰৰ পত্নী৷ আৰু এসময়ত নিমিষাতকৈ প্ৰতিটো বিষয়তে আগবাঢ়ি সুখ্যাতিৰে উত্তীৰ্ণ হোৱা শ্ৰাৱণী একমাত্ৰ আৰ্থিক দৈন্যৰ বাবেই এতিয়া এজন প্ৰাইভেট কোম্পানীৰ চাকৰিয়ালৰ পত্নী৷ আজি কিয় জানো তাই অলপ যেন হীনমান্যতাত ভূগিছে৷ বৰ যত্নেৰে নিমিষাতকৈ আগতেই গৈ টেবুলখনত বহিছে, যেন নিমিৰ পৰা লুকুৱাই থ’ব তাইৰ অভাৱী বাহ্যিকতাটো। তাই নিমিক কোৱাতকৈ প্ৰায় পাঁচমিনিটমান আগতেই পালেগৈ।\n: “মেম, কি দিম আপোনাক”?\n: “পানীয়েই দিয়া, মোৰ ফ্ৰেইণ্ড আহিলে অৰ্ডাৰ কৰিম”।\nওৱেইটাৰক পানীৰ কথা কৈ তাই আকৌ ভাৱনাৰ সাগৰত ডুব গ’ল৷ কি মাহ বা আছিল সেয়া মনত নাই তাইৰ গৰমটো যথেষ্টই আছিল, বিশেষকৈ কৃষ্ণচুড়াৰ দেশৰ সিহঁতৰ দুমহলীয়া হোষ্টেলটোত দুপৰীয়াৰ টিফিনৰ দালি-ভাজি গোন্ধাই যোৱাকৈ গৰম আছিল তেতিয়াও। ইউনিভাৰচিটিৰ লাষ্ট গেটৰ সিহঁতৰ ডিপাৰ্টমেন্টৰ পৰা প্ৰেক্টিকেল ক্লাছ শেষ কৰি আহি সিহঁত হস্পিটেল কেম্পাছৰ সিহঁতৰ হোষ্টেল পাই মানে প্ৰায়েই সন্ধিয়াই লাগিছিল। তেতিয়া ভাতৰ একমাত্ৰ লগৰী হৈছিল নিমিষাৰ হাতৰ কণী বিলাহীৰ ভুজিয়া ভাজি৷ এইখন ভাজিৰ আন কিবা নাম আছিল যদিও সিহঁতে নাজানিছিল। ভুজিয়া ভাজি সিহঁতে নিজে দি লোৱা নাম আছিল৷ ইউনিভাৰচিটিৰ গাৰ্লছ হোষ্টেল মানেই বান্দৰৰ ৰাম ৰাজ্য আছিল। ল’ৰাৰ হোষ্টেললৈ বোলে বান্দৰেও যাবলৈ ভয় কৰিছিল৷ এই কথাটো তাই নিমিষাৰ পৰাহে জানিছিল৷\n: “ঐ কি জান? এই বান্দৰসোপা বোলে ল’ৰাৰ হোষ্টেললৈ নাযায় ৰে”।\n: “হা, কি কৱ? অৱশ্যে যাবইনো কিয়? ল’ৰাবোৰে যে সিহঁততকৈয়ো বেছি বান্দৰামি কৰে! সিহঁতৰ হোষ্টেলৰ আগেদি পাৰ হ’বই নোৱাৰি। কি কিৰিলি, যেন কিবা নতুন এলিয়েনেহে খোজ কাঢ়িলে সিহঁতৰ আগেদি৷ উফঃ, হওক তেওঁ এতিয়া অন্ততঃ মাৰ্কেটৰ পৰা পিছে পিছে মইনা মইনা চিঞৰি অহাকেইটাক ওলোটাই ক’ব পৰিম এষাৰ”৷\nএই সৰু সৰু কথাবোৰে শ্ৰাৱণীৰ মানসপটত ঘনে ঘনে আহি ভিৰ কৰিছেহি আজি৷\n: “মইনা তোমাক নাপালে মই মৰি যাম ৷ মইনা …মইনা এবাৰ ঘূৰি চোৱা।”\n: “ঐ, তোৰ কোনজনী মইনানো”?\n: “কিয়নো সদায় সোধ বে’? মোৰ পিংকি মইনাই আক”৷\nসেইদিনা গুলাপী ৰঙৰ কুৰ্টি পিন্ধা শ্ৰাৱণীৰ বাউঁসীত নিমিষাৰ মৃদু চিকুট —\n: “ঐ, তোৰ পাগল প্ৰেমী পালেহি আৰু”,\n: “ধুৰৰ, সিহঁতেই কম হৈছেনে? তইয়ো মোক জোকোৱা আৰম্ভ কৰিছ যে”?\n: “যা নহ’লে তইয়ো সিহঁতৰ লগতে টেঁটুফালি মৰগৈ”৷\nএই বুলি শ্ৰাৱণীৰ মিহি ধমক৷ সিফালে আক’ সেইকেইজনৰ চিঞৰ শেষেই নহয়!\n: “ঐ চা, মই পাঁচলৈকে গণিম, যদি পিংকি মইনাই তাৰ আগতেই মোলৈ ঘূৰি নাচায় তেন্তে পিংকি মইনা আজিৰ পৰা তোৰ”৷\n: “হুহ, আৰম্ভ হ’ল আৰু এই এ.টি. এইটৰ পাগলটোৰ পাগলামি; ঐ নিমি, জোৰকে খোজ দিব নোৱাৰা হ’লি নেকি তই”?\n: “ধেই এইজনী, সি আহিলেই তই কেলেই ইমান নাৰ্ভাচ হৈ মৰনো? উৰি যাম নেকি”?\nইফালে পাগল প্ৰেমিকৰ বিৰতিহীন চিঞৰ\n: “মইনা এক”৷\n: “টিক টিক।”\n: “মইনা দুই।”\n: “মইনা চাৰি।”\n: “মইনা চাৰে চাৰি।”\n: “মইনা পাঁচ।”\nইচচ্ এই ধুৰন্ধৰ কেইটা, ছোৱালী জোকোৱাতো শ্বিটিং কৰে চা, শ্ৰাৱণীৰ উল্টা-পুল্টা গালি শুনি নিমিষাই মুখ লুকুৱাই হাঁহে ৷\nইফালে অন্ধবিশ্বাসী ‘প্ৰেমিক এণ্ড কোম্পানী’ৰ কিৰিলি।\n: “ৱাহ! কংগ্ৰেট্ছ কংগ্ৰেট্ছ ৷ মইনাই ঘূৰি নাচালে, আজিৰ পৰা পিংকি মইনা তোৰ হৈ গ’ল, ব’ল পাৰ্টি দিবি এতিয়া”৷\n: “পিংকি বৌ, বাই একেবাৰে ৰভাৰ তলতহে লগ হ’ম আৰু দেই”৷, শ্ৰাৱণীৰ যেন এইষাৰ শুনিলে মূৰত জুইহে লাগিছিল!\n: “যা যা, বান্দৰৰ অধিপতিহঁত গছত ওলমি বান্দৰীৰ লগতে বিয়াত বহগৈ যাহ”!,অৱশ্যে যিমান খং উঠিলেও এই কথাখিনি সিহঁতৰ মুখৰ আগত ক’ব পৰাকৈ সাহসী নাছিল শ্ৰাৱণী। এইটোকে লৈ নিমিয়ে তাইক কিমানযে নোজোকাইছিল!\n: “হ’ব হ’ব, কনুৱৰ সুন্দৰী, তই মোৰ কাণখন গৰম কৰিব পৰাকৈহে ৰাণী, এ.টি.এইটৰ আগত সদায় পানী পানী৷ কিযে হ’ব এইজনীৰ মই নহ’লে”!\n: “হুহ , তই আক’ কেলেই নাথাকিবিনো মোৰ লাইফত হা?”, এইবুলিয়ে কিমানযে মৰমৰ চুপতি মাৰিছিল সিহঁতে৷ আজি যেন শ্ৰাৱণীৰ দুচকুত এৰি অহা দিনবোৰে আকৌ এক নতুন মায়াহে সানিছেহি৷ কোনো কথা-বতৰা নোহোৱাকৈ মিচিকিয়াই হাঁহি থকা শ্ৰাৱণীৰ ফালে যে সন্মুখৰ টেবুলৰ এজনে চাই কিবা অদ্ভুত অভিব্যক্তি দিছিল সেইটো তাই পানীঢোক মাৰিবলৈ মুখখন দাঙোতেহে মন কৰিলে। তাই অলপ গহীন হৈ পৰিল। হাতৰ আৰু মোবাইলৰ ঘড়ীটোলৈ চালে৷ অহ্ তাই বহা দেখোন প্ৰায় আঠ মিনিটেই হ’ল ইফালে নিমি মহাৰাণীৰ দেখা সাক্ষাত নাই তেতিয়ালৈ৷ এনেতে দুৱাৰ খুলি সোমাই আহিল নিমিষা দত্ত বৰুৱা। দুৱাৰৰ ফালে মুখ কৰি বহা শ্ৰাৱণীৰ নিমিষাক দেখি দচকু উজ্জ্বল হৈ উঠিল৷ নিমিষাৰ খোজবোৰ আৰু মুখখন আগৰ তুলনাত গহীন হোৱা যেন লাগিল শ্ৰাৱণীৰ৷ তাই আশা কৰিছিল তাইক দেখাৰ লগে লগে নিমিষাই আহি জোৰেৰে সাবতি ধৰি ক’বহি,\n: “ঐ কনুৱৰ, আজি কিমান বছৰৰ মূৰত লগ হ’লো আমি? তোক যে মই প্ৰতিটো ফ্ৰেইণ্ডশ্বিপ দে’ত বহুত মিচ কৰো জান পাগলী!”, নাই নিমিয়ে তেনে একো নকৰিলে সাধাৰণ সৌজন্যতা দেখুৱাই ক’লে।\n: “ঠিয় হৈয়ে ৰ’লি যে বহ আক’৷ মানুহে কি বুলি ভাবিব? শুন, মইযে জান, কিমান মেনেজ কৰিব লগা হ’ল এই সময়কণ তোক লগ পাবলে৷ বাৰু কচোন কেনে আছ? ইমানকৈ লগ পাবলে বিচাৰিছিলি যে কিবা ইম্পৰটেন্ট কাম আছিল নেকি?”\n: “হুহ, তাইৰ কথা শুনি শ্ৰাৱণীৰ যেন মাতেই হৰিল। নাই একো নাই এনেয়ে মানে তইয়ো ইয়াতে থাক বুলি জানিলোহি যে, সেইহে। বাৰু একো নাই দে তোৰ ক’!”\n: “এহ! নক’বি আৰু আমাৰ এওঁ ইমান ডাঙৰ ডাঙৰ প্ৰজেক্টত আছে নহয়; অক্কমানো আজৰি নাই জান! ইফালে মোক য’তে ত’তে আহিবলেও নিদিয়ে। আজি বহুত কৈ মেলি মিলাই আহিছো৷\nৰ! আগতে অৰ্দাৰটো কৰি দিওঁ নহ’লে কথাৰ মহলা মাৰি থাকিলে দেৰি হৈ যাব৷ এওঁৰ আকৌ খঙেই উঠিব৷ মই কফি একাপেই খাম৷ তই কি খাবি কৈ দে৷ মানে অলপ সময়ত হোৱা বস্তু হ’লে ভাল”৷\nশ্ৰাৱণীৰ মনত দোলা দি গ’ল এটি এলেহুৱা আব্দাৰে –\n: “ঐ কি অৰ্দাৰ দিয় দেনা, মোৰ বিৰাট ভোক লাগিছে জান, এনেকৈ কি চায় আছ কনুৱৰ সুন্দৰী? তই যি খাবি মইয়ো তাকে খাম দে”। আৰু আজি?\n: “ওৱেইটাৰ দুটা কুল কফি প্লিজ৷ আৰু কিবা ল’বি নেকি তই? মানে এওঁ ৰৈ থাকিবলৈ টান পাব!”\n: “হুহ! নালাগে দে৷ আৰু তই তেওঁক তেনেকৈ অকলে এৰি কিয় আহিলি? মইতো তেৱোঁ আহিব বুলিয়েই ভাবি আছিলোঁ”৷\n: “নাই অ’ আমাৰ এওঁৰ য’তে ত’তে এনেকৈ খোৱাৰ অভ্যাস নাই, সেইকাৰণে আহিবলৈ দিগদাৰ পালে”৷\n: “অহ, হয় নেকি”?\nশ্ৰাৱণীয়ে মনতে ভাবিলে সৌহাদ্যৰ খাতিৰত তাই বাৰু শাৰীখন পিন্ধিলে, কিন্তু ঈষাণৰ অফিছিয়েল মিটিংখন কেনচেল কৰাইযে তেওঁকো তাইৰ বেষ্ট ফ্ৰেইণ্ডক লগ কৰাবলৈ লৈ নাহিলে, এয়াই তাইৰ পৰম সন্তুষ্টি৷ অন্ততঃ এইকণ মুহূৰ্তত নিমিষাৰ আভিজাত্যৰ অতিমাত্ৰা প্ৰদৰ্শণে শ্ৰাৱণীৰ কফিকাপ খাই শেষ কৰিব পৰা সময়খিনি আৰু অলপ চমু কৰি আনিলে৷ নিমিষাই শ্ৰাৱণীক এবাৰলেও শ্ৰাৱণী বুলি নামাতিলেই আৰু ঐ কনুৱৰ বোলাটোতো বহু দূৰৰে কথা—!\n: “ঐ নিমিষা, কথাত লাগি মই পাহৰিয়েই গৈছিলো জান, মোৰো আজি এটা বৰ জৰুৰী কাম আছে এতিয়াই কৰি থৈ যাব লাগিব৷ নিমিষাৰ আভিজাত্যৰ প্ৰলেপেৰে লেপি পেলোৱা হৃদয়খনত হয়তো শ্ৰাৱণীৰ এই অভিমান ভৰা ফাঁকিটোৱে একো সাঁচ বহুৱাব নোৱাৰিলে৷ নিমিষাই যেন উশাহটোহে ঘূৰাই পালে।”\n: “ঐ ঠিক আছে তেনে, খাই হ’ল যদি উঠিয়ে দিওঁনেকি?”\n: “ওম, তই অকণমান আগবাঢ়, মোৰ ঘৰলৈ ওভতা দেৰি হ’ব৷ ইয়াতে কিবা এটা খাই লওঁ।”\n: “বাৰু তেনে মই উঠো দেই, তই কিবা এটা খাই আহিবি হা”৷\n: “হ’ব দে৷ এইবুলি নিমিষাই দুৱাৰৰ ফালে ঘূৰিল আৰু গহীন যদিও খৰখোজেৰে ওলাই গ’ল”৷\nশ্ৰাৱনীয়ে তাই যোৱাৰ ফালে চাই এটা স্বস্তিৰ নিশ্বাস এৰিলে আৰু ওৱেইটাৰক ক’লে,\n“ওৱেইটাৰ ওৱান স্প্ৰাইট প্লিজ”৷\n« মহিলাজনীৰ সেই চিঞৰটো – মণ্টু কুমাৰ ডেকা\nস্বাধীনতাৰ সন্তান – কৌশিক দাস »\nখুব সুন্দৰ গল্প….ৱেল এনজয়ড্\nধন্যবাদ ৰামানুজ (আৰ্মি) দা\nঅতি সুন্দৰ হৈছে উৎপলা।বৰ ভাল লাগিল।\nঅশেষ ধন্যবাদ বাইদেউ ৷ উৎসাহিত হলোঁ\nসুন্দৰ। খুব ভাল লাগিল পঢ়ি\nধন্যবাদ ৰিন্টু দাদা\nবৰ ভাল লাগিল বাইদেউ।\nধন্যবাদ তাবি ৷\nধুনীয়া লাগিল বা।\nবাহ! কি সুন্দৰ লিখিছা দেই উৎপলা। বৰ ভাল লাগিল পঢ়ি।\nপঢ়ি চোৱাৰ বাবে অশেষ ধন্যবাদ ফৰিজা বা\nআভিজাত্যৰএইবোৰ ঢংয়ে বন্ধুত্বক বাৰুকৈয়ে আঘাত হানে!\nধন্যবাদ আপোনাক ৷\nবৰ ভাল লাগিল পঢ়ি। লিখি থাকিবা। লাহে লাহে তোমাৰ লিখনিত পৰিপক্কতা আহিবলৈ লৈছে।\nআপোনাক অশেষ ধন্যবাদ গিতি বা ৷ আপোনাৰ পৰা বহু প্ৰেৰণা পাওঁ সদায় ৷\nসুন্দৰ লিখিছা উৎপলা, লিখি থাকিবা।শুভকামনা ৰাখিছোঁ, আগলৈ আৰু ভাল ভাল লেখা পাবলৈ\nঅশেষ ধন্যবাদ কৃষ্ণ দা ৷ আপুনি সদায় উৎসাহিত কৰে\nBohut bhal lagil Utpala……..aru enkua likhoni Pam buli akha thail……good luck…….\nবৰ ভাল লাগিল উৎপলা বা


Dermizole in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Dermizole ar byavahar, ppali, parshwakriya, upkaar, kriya-pratikriya aaru satarkatabani\nDermizole ৰ লাভ আৰু ব্যৱহাৰসমূহ- Dermizole Benefits & Uses in Assamese- Dermizole ar laabh aaru byavaharsamuh\nDermizole ৰ পালি আৰু সেয়া কেনেদৰে ল'ব- Dermizole Dosage & How to Take in Assamese - Dermizole ar paali aaru xeya kenedore lobo\nDermizole ৰ পাৰ্শ্চক্ৰিয়াসমূহ- Dermizole Side Effects in Assamese- Dermizole ar parshwakriyasamuh\nDermizole সংক্ৰান্ত সতৰ্কতাবাণীসমূহ- Dermizole Related Warnings in Assamese- Dermizole xonkranta xatarkatabanisamuh\nঅইন দৰৱৰ সৈতে Dermizoleৰ গুৰুতৰ ক্ৰিয়া-প্ৰতিক্ৰিয়া- Severe Interaction of Dermizole with Other Drugs in Assamese- Oinor xoite Dermizole ar gurutor kriya-pratikriya\nDermizole মতভেদসমূহ- Dermizole Contraindications in Assamese- Dermizole nishedhsamuh\nDermizole ৰ বিষয়ে সততে সোধা প্ৰশ্নসমূহ- Frequently asked Questions about Dermizole in Assamese- Dermizole ar bikhoye satate xodha prashnasamuh\nখাদ্য আৰু মদৰ সৈতে Dermizole ক্ৰিয়া-প্ৰতিক্ৰিয়া- Dermizole Interactions with Food and Alcohol in Assamese- khadya aaru modor xoite Dermizole kriya-pratikriya\nDermizole ৰ লাভ আৰু ব্যৱহাৰসমূহ - Dermizole Benefits & Uses in Assamese - Dermizole ar laabh aaru byavaharsamuh\nDermizole তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nDermizole ৰ পালি আৰু সেয়া কেনেদৰে ল'ব - Dermizole Dosage & How to Take in Assamese - Dermizole ar paali aaru xeya kenedore lobo\nDermizole-ৰ উপাদানসমূহ - Dermizole Active Ingredients in Assamese - Dermizole-ar upadaansamuh\nDermizole ৰ পাৰ্শ্চক্ৰিয়াসমূহ - Dermizole Side Effects in Assamese - Dermizole ar parshwakriyasamuh\nগৱেষণাৰ ভিত্তিত, Dermizole ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nDermizole সংক্ৰান্ত সতৰ্কতাবাণীসমূহ - Dermizole Related Warnings in Assamese - Dermizole xonkranta xatarkatabanisamuh\nDermizole-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nDermizole এ গৰ্ভৱতী মহিলাৰ ক্ষেত্ৰত অপ্ৰয়োজনীয় প্ৰভাৱ পেলাব পাৰে। আপুনি যদি তেনেকুৱা পাৰ্শ্ব-প্ৰতিক্ৰিয়া অনুভৱ কৰে, Dermizole খোৱা লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে আপোনাৰ চিকতসকৰ পৰামৰ্শ লওক।\nDermizole-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nDermizole স্তন্যপায়ী মহিলাৰ বাবে সম্পূৰ্ণৰূপে সুৰক্ষিত।\nবৃক্কত Dermizole কি প্ৰভাৱ দেখা গৈছে?\nDermizoleৰ বৃক্ক ৰ ওপৰত কোনো পাৰ্শ্ব-প্ৰতিক্ৰিয়া নাই।\nযকৃতত Dermizole কি প্ৰভাৱ দেখা গৈছে?\nDermizoleৰ ব্যৱহাৰে কলিজা ৰ ওপৰত কোনো ক্ষতিকাৰক প্ৰভাৱ নেপেলায়।\nহৃদযন্ত্ৰৰ ক্ষেত্ৰত Dermizole ৰ কি প্ৰভাৱ দেখা গৈছে?\nহৃদয় ৰ বাবে Dermizole সম্পূৰ্ণৰূপে সুৰক্ষিত।\nঅইন দৰৱৰ সৈতে Dermizoleৰ গুৰুতৰ ক্ৰিয়া-প্ৰতিক্ৰিয়া - Severe Interaction of Dermizole with Other Drugs in Assamese - Oinor xoite Dermizole ar gurutor kriya-pratikriya\nDermizole তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nDermizole মতভেদসমূহ - Dermizole Contraindications in Assamese - Dermizole nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Dermizole লোৱা অনুচিত যাতে -\nDermizole ৰ বিষয়ে সততে সোধা প্ৰশ্নসমূহ - Frequently asked Questions about Dermizole in Assamese - Dermizole ar bikhoye satate xodha prashnasamuh\nএই Dermizole-এ অভ্য়াস বা নিচাৰ সৃষ্টি কৰে নেকি?\nনহয়, Dermizole লোৱাটোৱে কোনো আসক্তিৰ সৃষ্টি নকৰে।\nহয়, Dermizole লোৱাৰ পিছত এনে কাৰ্যকলাপ বা কাম কৰা নিৰাপদ যিহেতু ই আপোনাক তন্দ্ৰাচ্ছন্ন নকৰে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Dermizole লোৱা উচিত।\nনহয়, Dermizoleয়ে কোনোধৰণৰ মানসিক ৰোগৰ চিকিত্সা কৰিব নোৱাৰে।\nখাদ্য আৰু মদৰ সৈতে Dermizole ক্ৰিয়া-প্ৰতিক্ৰিয়া - Dermizole Interactions with Food and Alcohol in Assamese - khadya aaru modor xoite Dermizole kriya-pratikriya\nখাদ্য আৰু Dermizoleৰ ক্ৰিয়া-প্ৰতিক্ৰিয়া\nখাদ্যৰ সৈতে Dermizole লোৱাটোৱে একো সমস্যাৰ সৃষ্টি নকৰে।\nমদ আৰু Dermizoleৰ মাজৰ প্ৰতিক্ৰিয়া\nআপুনি Dermizole লৈ থকা অৱস্থাত মদ্যপান কৰিব পাৰে। কিন্তু সাৱধানতা তথাপিও গুৰুত্বপূৰ্ণ।


another-state-slips-out-of-bjp-hand-party-shrink-from-india-map– News18 assam\nHome » photogallery » nation »মহাৰাষ্ট্ৰত পৰাজয়ৰ পিছত এতিয়া কিমানখন ৰাজ্যত বিজেপি চৰকাৰ?\nমহাৰাষ্ট্ৰত পৰাজয়ৰ পিছত এতিয়া কিমানখন ৰাজ্যত বিজেপি চৰকাৰ?\nমহাৰাষ্ট্ৰত কংগ্ৰেছ–এনচিপি আৰু শিৱসেনাৰ মিত্ৰজোঁটৰ পিছত বিজেপিৰ হাতৰ পৰা হেৰাল আৰু এখন ৰাজ্য।\n| November 28, 2019, 13:44 IST\nমহাৰাষ্ট্ৰত কংগ্ৰেছ–এনচিপি আৰু শিৱসেনাৰ মিত্ৰজোঁটৰ পিছত বিজেপিৰ হাতৰ পৰা হেৰাল আৰু এখন ৰাজ্য। আহক জানো ২০১৭ চনৰ জানুৱাৰীৰ পিছৰ পৰা বিজেপিৰ চৰকাৰ কিমানখন ৰাজ্যত থাকিল?\n২০১৭ৰ জানুৱাৰীত বিজেপিৰ জম্মু–কাশ্মীৰ, হাৰিয়ানা, পঞ্জাব, ৰাজস্থান, মধ্য প্ৰদেশ, গুজৰাট, মহাৰাষ্ট্ৰ, বিহাৰ, ঝাৰখণ্ড, ছত্তীশগড় আৰু অন্ধ্ৰ প্ৰদেশত চৰকাৰ আছিল। উত্তৰ–পূবৰ ৮খনৰ ভিতৰত তিনিখনত আছিল বিজেপি চৰকাৰ।\n২০১৭ৰ ফেব্ৰুৱাৰীৰ পৰা মাৰ্চৰ ভিতৰত ভাৰতৰ ৫খন ৰাজ্যত বিধানসভা নিৰ্বাচন হৈছিল। এই ৰাজ্যকেইখন আছিল পঞ্জাব, উত্তৰ প্ৰদেশ, উত্তৰাখণ্ড, মণিপুৰ আৰু গোৱা। পঞ্জাবত আকালী দলৰ সৈতে বিজেপি পৰাজয় হৈছিল। উত্তৰ প্ৰদেশ, উত্তৰাখণ্ড আৰু গোৱাত বিজেপিয়ে চৰকাৰ গঠন কৰে। আনহাতে, মণিপুৰত বিজেপি চৰকাৰত অন্তৰ্ভুক্ত হয়।\n২০১৭ৰ নৱেম্বৰ আৰু ডিচেম্বৰত হিমাচল আৰু গুজৰাট বিধানসভা নিৰ্বাচি হৈছিল। গুজৰাট আৰু হিমাচলত চৰকাৰ গঠন কৰে বিজেপিয়ে। ২০১৭লৈ বিজেপিৰ ১৯খন ৰাজ্যত চৰকাৰ আছিল।\n[caption id="attachment_38307" align="alignnone" width="875"] ২০১৮ৰ ফেব্ৰুৱাৰীৰ পৰা মে’ৰ ভিতৰত ত্ৰিপুৰা, মেঘালয়, নাগালেণ্ড আৰু কৰ্ণাটকত বিধানসভা নিৰ্বাচন হয়। ত্ৰিপুৰাত বিজেপিয়ে চৰকাৰ গঠন কৰে। কৰ্ণাটকত কংগ্ৰেছ আৰু জেডিইউ মিলি মিত্ৰজোঁট চৰকাৰ গঠন কৰে। নাগালেণ্ডত NDPPৰ সৈতে মিলি চৰকাৰ গঠন কৰে বিজেপিয়ে। মেঘালয়ৰ চৰকাৰত অন্তৰ্ভুক্ত হয় বিজেপি।\n[caption id="attachment_38303" align="alignnone" width="875"] ২০১৮ৰ নৱেম্বৰৰ পৰা ডিচেম্বৰৰ ভিতৰত দেশত ছত্তীশগড়, মধ্য প্ৰদেশ, ৰাজস্থান আৰু মিজোৰামত বিধানসভা নিৰ্বাচন হয়। বিজেপিয়ে মিজোৰামত চৰকাৰত অন্তৰ্ভুক্ত হোৱাৰ বিপৰীতে বাকী ৰাজ্যকেইখনত পৰাজয় বৰণ কৰে।\nলোকসভা নিৰ্বাচনৰ লগতে ২০১৯ৰ এপ্ৰিলত অন্ধ্ৰ প্ৰদেশ, ওড়িশা, অৰুণাচল প্ৰদেশ আৰু ছিকিমত বিধানসভা নিৰ্বাচন হয়। অন্ধ্ৰ প্ৰদেশত জগন মোহন ৰেড্ডী উভতি আহে। আনহাতে, ওড়িশাত বিজেডিয়ে উৰুৱায় বিজয়ধ্বজা। মিজোৰামত বিজেপি চৰকাৰ গঠন কৰাৰ লগতে ছিকিমত চৰকাৰত অন্তৰ্ভুক্ত হয় বিজেপি।\nজুলাইত সংখ্যাগৰিষ্ঠতা নথকাৰ বাবে জেডিএছ আৰু কংগ্ৰেছৰ চৰকাৰ ভংগ হয়। ইয়াৰ সুযোগ লৈ য়েদুৰাপ্পাই সংখ্যাগৰিষ্ঠতা প্ৰমাণ কৰি চৰকাৰ গঠন কৰে। মহাৰাষ্ট্ৰত বিজেপিয়ে সংখ্যাগৰিষ্ঠতাৰে চৰকাৰ গঠন কৰিব নোৱাৰিলে যদিও হাৰিয়ানাত দুষ্যন্ত চৌতালাৰ সৈতে বিজেপিয়ে চৰকাৰ গঠন কৰে।


গনৰিয়া — বিকাশপেডিয়া\nমূল পৃষ্ঠা / স্বাস্থ্য / ৰোগসমূহ / যৌন সংক্ৰমিত ৰোগ / গনৰিয়া\nইয়াত গনৰিয়া ৰোগৰ বিষয়ে আলোচনা কৰা হৈছে।\nগনৰিয়া এবিধ যৌনসংগমৰ দ্বাৰা সংক্ৰমিত ৰোগ। নেচেৰিয়া গনৰিয়া নামৰ এবিধ বেক্টেৰিয়াৰপৰা এই ৰোগ হয়। জনন অংগৰ উত্তাপ আৰু আৰ্দ্ৰ ঠাইবোৰত ই অতি সোনকালে বৃদ্ধি পায়। ই মুখ, ডিঙি, চকু আৰু শৌচদ্বাৰতো বৃদ্ধি পাব পাৰে।\nমানুহৰ দেহত কিদৰে গনৰিয়া হয়?\nপুৰুষৰ লিংগ, যোনী, মুখ আৰু শৌচদ্বাৰৰ যোগেৰে গনৰিয়া সংক্ৰমিত হ’ব পাৰে। প্ৰসৱৰ সময়ত মাকৰ পৰা শিশুলৈ এই সংক্ৰমণ হ’ব পাৰে।\nগনৰিয়াৰ লক্ষণ আৰু উপসৰ্গ কি?\nযৌন কাৰ্য্যৰ বাবে উপযুক্ত লোকৰ গনৰিয়া হ’ব পাৰে। বেছিভাগ পুৰুষৰে গনৰিয়াৰ কোনো উপসৰ্গই দেখা নিদিয়ে। কিছুমানৰ সংক্ৰমণৰ ২-৫ দিনৰ ভিতৰত কিছুমান উপসৰ্গই দেখা দিব পাৰে। কিছুমানৰ ক্ষেত্ৰত উপসৰ্গ দেখা দিওঁতে ৩০ দিনো লাগিব পাৰে। প্ৰস্ৰাৱ কৰোতে জ্বলা পোৰা কৰা, লিংগৰে বগা, হালধীয়া বা সেউজীয়া পদাৰ্থ নিৰ্গত হোৱা, কিছুমানৰ অণ্ডকোষ উখহি উঠা, বিষোৱা আদি উপসৰ্গই দেখা দিয়ে। মহিলাৰ ক্ষেত্ৰত উপসৰ্গবোৰ স্পষ্ট নহয়। প্ৰস্ৰাৱ কৰোতে জ্বলা পোৰা বা বিষোৱা, যোনী স্ৰাৱৰ পৰিমাণ বাঢ়ি যোৱা, দুটা ঋতুস্ৰাৱৰ মাজত তেজ যোৱা ইত্যাদিও দেখা দিব পাৰে।\nগৰ্ভৱতী মহিলা আৰু শিশুৰ ওপৰত গনৰিয়াই কেনেকৈ প্ৰভাৱ পেলায়?\nগনৰিয়াত আক্ৰান্ত মাকৰপৰা প্ৰসৱৰ সময়ত শিশুটিলৈ গনৰিয়া সংক্ৰমণ হ’ব পাৰে। ইয়াৰ ফলত শিশুটি অন্ধ, যোৰাবোৰৰ বিসংগতি, বা প্ৰাণনাশক তেজ সংক্ৰমণ হ’ব পাৰে। গনৰিয়া নিৰ্ণয় কৰিব পাৰিলে চিকিৎসাৰদ্বাৰা এই জটিলতাবোৰ বহু পৰিমাণে কমাব পৰা যায়। প্ৰয়োজনীয় পৰীক্ষা-নিৰিক্ষা আৰু উপযুক্ত চিকিৎসাৰবাবে গৰ্ভৱতী মহিলাই চিকিৎসকৰ লগত পৰামৰ্শ কৰা উচিত।\nএই ৰোগ কেনেদৰে প্ৰতিৰোধ কৰিব পৰা যায়?\nযৌন সংক্ৰামক যি কোনো ৰোগ প্ৰতিৰোধ কৰাৰ একমাত্ৰ সহজ আৰু উত্তম উপায় হ’ল যৌনসংগম নকৰা। অথবা যৌন সংক্ৰমিত ৰোগ নথকা যৌন সংগী এগৰাকী বিচাৰি লোৱা।\nশ্ৰোণীৰ প্ৰদাহ ৰোগ\nগৰ্ভাৱস্থাত যৌন সংক্ৰমণজনিত ৰোগ\nহাৰপিজ ভাইৰাচে কৰা ৰোগ\nএইচ আই ভি, জিকাতকৈও ভয়াৱহ এই ৰোগ\nশেহতীয়া উন্নীতকৰণ: Aug 05, 2019


লাইনত থিয় হোৱাটোৱে বৃত্তি! মাহিলি আয় ৫ লাখ টকা; ক’ত, কোনে এনেদৰে কৰিছে উপাৰ্জন?\nJanuary 20, 2022 7:01 pm\nচিনেমাৰ টিকটৰ বাবে লাইন, ৰেছনৰ দোকানত লাইন বা কোনো জৰুৰী কামৰ আবেদনৰ বাবে লাইন দিয়াটো কষ্টকৰেই নহয়, বিৰক্তিকৰো। বহুতেই ঘন্টাকে ধৰি ঘন্টা লাইন দিয়াৰ কথা ভাৱিবটো নোৱাৰেই, মাত্ৰ কেইমিনিটমান লাইনত থিয় দিব লগা হ’লেই অথন্তৰ ঘটে।\nকিন্তু এইদৰে লাইনত থিয় হৈয়েই এগৰাকী ব্যক্তিয়ে লাখ লাখ টকা উপাৰ্জন কৰাৰ কথা ভাৱিব পাৰেনে? হয়, এইটোৱে তেওঁৰ বৃত্তি।\nঅপৰিসীম ধৈৰ্যৰ পৰিচয় দি ব্ৰিটেইনৰ ফুলহামৰ বাসিন্দা ফ্ৰেডি বেকিট হৈ পৰিছে এগৰাকী বৃত্তিধাৰী কিউয়াৰ (লাইনধাৰী)। সম্ভান্ত তথা ধনী পৰিয়ালৰ বহুতে লাইনত থিয় দিবলৈ নিবিচাৰে। তেওঁলোকৰ হৈ ঘন্টাকে ধৰি ঘন্টা লাইনত থিয় হৈ ফ্ৰেডিয়ে মোটা অংকৰ ধন উপাৰ্জন কৰিছে।\nলগতে পঢ়ক: মুখ্যমন্ত্ৰীৰ ব্যক্তিগত উচ্চাকাংক্ষাৰ স্বাৰ্থত অসমৰ ভূমি মেঘালয়ক গতাই দিয়াৰ সিদ্ধান্ত লৈছে চৰকাৰে: অজাপ\nখেলৰ টিকৰ পৰা আৰম্ভ কৰি চিনেমাৰ টিকট, থিয়েটাৰ বা কোনো অনুষ্ঠানৰ বাবে লাইনত থিয় দিবলৈ কল আহে ফ্ৰেডিৰ ওচৰলৈ।\nফ্ৰেডিয়ে প্ৰতি ঘন্টাৰ বাবে ২০ পাইণ্ড কৈ প্ৰতিদিনে ১৬০ পাউণ্ড অৰ্থাৎ প্ৰায় ১৬হাজাৰ টকা উপাৰ্জন কৰে। সেইদৰে মাহে ফ্ৰেডিৰ আয় হৈছে প্ৰায় ৫লাখ টকা।\nফ্ৰেডিৰ মতে কোনো জনপ্ৰিয় অনুষ্ঠানৰ বাবে সম্ভ্ৰান্ত পৰিয়ালৰ বাবে লাইনত থিয় হৈ তেওঁৰ ভাল লাগে। কিয়নো ইয়াত উপাৰ্জনো ভাল হয়। যিকোনো পৰিস্থিতিতে লাইন থিয় হৈ থকাত আমনি নাপায় ফ্ৰেডিয়ে।\nলগতে পঢ়ক:বিশ্বপ্ৰসিদ্ধ সাহিত্যিক মাৰ্কুৱেজৰ গোপন প্ৰেমৰ স্বাক্ষৰ! কি সম্পৰ্ক প্ৰাক্তন প্ৰধানমন্ত্ৰী ইন্দিৰা গান্ধীৰ সৈতে!\nফ্ৰেডিয়ে কয় যে এই কামটোৰ বাবে অলপ ধৈৰ্যৰ প্ৰয়োজন আৰু এগৰাকী বৃত্তিধাৰী হিচাপে সেয়া তেওঁৰ আছে।\nফ্ৰেডিয়ে এই কমাৰ বাবে ঘন্টাত ২০ পাউণ্ডতকৈ কেতিয়াও বেছি দাবী নকৰে। এই কামৰ বাবে তেওঁৰ বিশেষ দক্ষতাৰো প্ৰয়োজন নাই।


Minister Ranjit Das: বাজপেয়ী ভৱনলৈ গৈ দলীয় কৰ্মীৰ সৈতে মত বিনিময় মন্ত্ৰী ৰঞ্জিত কুমাৰ দাসৰ ! মূল্যবৃদ্ধি শীঘ্ৰে চৰকাৰে ৰোধ কৰিব: ৰঞ্জিত দাস– News18 assam\nবাজপেয়ী ভৱনলৈ গৈ দলীয় কৰ্মীৰ সৈতে মত বিনিময় মন্ত্ৰী ৰঞ্জিত কুমাৰ দাসৰ ! মূল্যবৃদ্ধি শীঘ্ৰে চৰকাৰে ৰোধ কৰিব: ৰঞ্জিত দাস\nশনিবাৰে হেঙেৰাবাৰীৰ বাজপেয়ী ভৱনত উপস্থিত হয় পঞ্চায়ত আৰু গ্ৰামোন্নয়ন মন্ত্ৰী ৰঞ্জিত কুমাৰ দাস। সভাপতিৰ আহ্বান আৰু মুখ্যমন্ত্ৰীৰ নিৰ্দেশক সহাৰি জনাই শনিবাৰে বাজপেয়ী ভৱনলৈ গৈ বিভিন্ন দলীয় কৰ্মীৰ সৈতে মতবিনিময় কৰে মন্ত্ৰী গৰাকীয়ে।\nLast Updated : December 18, 2021, 16:40 IST\nমূল্যবৃদ্ধিক লৈ চৰকাৰ চিন্তিত বুলি কোৱা ৰঞ্জিত কুমাৰ দাসে ৰাজ্যত শীঘ্ৰে মূল্যবৃদ্ধি হ্ৰাস হ'ব বুলি কয়। মুখ্যমন্ত্ৰী ড: হিমন্ত বিশ্ব শৰ্মাৰ নিৰ্দেশ আৰু বিজেপিৰ ৰাজ্যিক সভাপতি ভৱেশ কলিতাৰ আহ্বানৰ প্ৰতি সহাৰি জনাই শনিবাৰে পুৱাই হেঙেৰাবাৰীৰ বিজেপিৰ ৰাজ্যিক কাৰ্য্যলয়ত উপস্থিত হয় পঞ্চায়ত আৰু গ্ৰামোন্নয়ন, খাদ্য আৰু অসামৰিক আৰু জনস্বাস্থ্য কাৰিকৰী বিভাগৰ দায়িত্বত থকা মন্ত্ৰী ৰঞ্জিত কুমাৰ দাস। উল্লেখযোগ্য যে বিজেপিৰ মন্ত্ৰী সকলক মাহেকত এবাৰকৈ বাজপেয়ী ভৱনলৈ যাবলৈ পৰামৰ্শ দিছিল সভাপতি ভৱেশ কলিতাই। ৰাজ্যত অত্যাৱশ্যকীয় সামগ্ৰীৰ মূল্যবৃদ্ধিক লৈ চৰকাৰ চিন্তিত বুলি কয় বিভাগীয় মন্ত্ৰী গৰাকীয়ে। এই মূল্যবৃদ্ধি ৰোধ কৰাৰ বাবে চৰকাৰৰ চেষ্টা অব্যাহত আছে বুলিও নিউজ ১৮ক জনাই মন্ত্ৰী ৰঞ্জিত কুমাৰ দাসে। বাজপেয়ী ভৱনলৈ গৈ দলীয় কৰ্মীৰ সৈতে মত বিনিময় কৰে মন্ত্ৰী ৰঞ্জিত দাসে। মন্ত্ৰী গৰাকীয়ে ফেব্ৰুৱাৰীত ৰাজ্যত অনুষ্ঠিত হবলগীয়া পৌৰ সভাৰ নিৰ্বাচনত বিজেপিয়ে ভাল ফলাফল দেখুৱাব বুলিও কয়। ধুবুৰীত পঞ্চায়ত আৰু গ্ৰামোন্নয়ন বিভাগৰ অধীনত এমজি এনৰেগা কেলেংকাৰীৰ তদন্ত পূৰ্ণগতিত চলি আছে বুলিও কয় বিভাগীয় মন্ত্ৰী ৰঞ্জিত কুমাৰ দাসে।\nAssam BJPMinister Ranjit DasPrice Hike


বিস্ফোৰক বা বিহ ফোঁহা বৰ যন্ত্ৰণাদায়ক — Vikaspedia\nৰোগৰ বৰ্ণনা দিবলৈ হ’লে এইদৰে ক’ব লাগিব যে শৰীৰৰ যি কোনো অংশতে প্ৰথমে এটা সাধাৰণ ব্ৰণ ফুলি উঠে। মুখতে অকণমান পুঁজ থাকে কিন্তু অতি শীঘ্ৰে নীলা ৰঙা বৰণ ধাৰণ কৰি বেছ এটা অঞ্চল টান হৈ পৰে। বহুতৰ ধাৰণা ৰক্ত বিষাক্ত হোৱাৰ বাবে এইৰোগ হয়। মুখখনত থকা পুঁজ দুদিনমানৰ পিছত ফাটি ওলাই যায়।\nসাধাৰণতে হোমিঅ’পেথিক চিকিৎসাত লক্ষণেই মূল বস্তু। বিষায় নে? বিষ কেনে ধৰণৰ? চিৰিঙতি পৰা নে তপ্ তপ্‌কৈ বিষায়? এনেবিলাক লক্ষণৰ ভিত্তিতেই ঔষধৰ নিৰ্বাচন হয়। আন আন চিকিৎসা পদ্ধতিত আন ধৰণে চায়। ফোঁহা হ’লে সাধাৰণতে লিৰিকি বিদাৰি চাই তাৰ প্ৰকৃতি নিৰ্ধাৰণ কৰা হয় আৰু তাত ব্যৱহাৰ হ’ব লগা ঔষধকে প্ৰথমে দিয়ে। হেপাৰ ছালফ, চাইলিচিয়া আদি ঔষধ বেছিকৈ ব্যৱহাৰ হয়।\nপিচে সকলো ধৰণৰ ফোহা বিহ ফোঁহাত হেপাৰ ছালফ চাইলিচিয়া দিয়াটো উচিত নহয়। হেপাৰ ছালফ ঔষধে পুঁজ উৎপন্ন কৰি ফোঁহাটো ফুটাই দিব পাৰে। চাইলিচিয়াই কলডিলৰ এঠাৰ দৰে পুঁজ ওলাই থাকিলে ওলোৱাটো বন্ধ কৰি ঘাডোখৰ শুকুৱাই দিব পাৰে। আনহাতে মাখনৰ দৰে ডাঠ পুঁজ থাকিলে, পুঁজখিনি পনীয়া কৰি আৰোগ্যও কৰিব পাৰে।\nকথা হ’ল, বিহ ফোঁহাত পূঁজ নাম মাত্ৰহে থাকে। বাকীখিনি গেঠেলা মৰা মাংসপেশী। গেঠেলা মৰা ঠাইখিনি বেঙুনীয়া, নীলা ধৰণৰ। এনেয়ে বিষ নেথাকে, চুই দিলে, হাত লাগিলে বিষায়। ঠাই ডোখৰ দেখিলে ভয় লাগে। বিহ ফোঁহা ওলোৱাৰ কোনো নিৰ্দিষ্ট সময় নাই। বাৰ মাহে দেখা দিয়ে। পিচে এতিয়া যি বতৰ, এই বতৰতো বহুতৰে বিহ ফোঁহা ওলায়। কাৰোবাৰ এটা-দুটা বা কাৰোবাৰ কেবাটাও ওলায়। নোম থকা অঞ্চলত ওলালে তিনি চাৰিটা চকু বা মুখ থাকে। তেতিয়া ই কষ্ট দিয়ে। এই টান কঠুৱা বিহ ফোঁহা ভালদৰে চিকিৎসা কৰিলে অতি কম সময়তে আৰোগ্য হয়।\nকাষলতিৰ তলতো এক প্ৰকাৰৰ কঠুৱা বিহ ফোঁহা হোৱা দেখা যায়। এটাৰ পিছত এটাকৈ ওলায়ো থাকে। বিশেষকৈ মহিলাৰ ক্ষেত্ৰত বেছিকৈ হোৱা দেখা যায়। বেছি শকত আৱত মহিলাৰ কাষলতিৰ তলত এনেধৰণৰ বিহ ফোঁহা বেছিকৈ হব পাৰে। ডায়েবেটিছ ৰোগত ভুগি থকা পুৰুষ মহিলাৰ কাষলতিৰ তলত এনেধৰণৰ বিহ ফোঁহা প্ৰায়ে ওলায়। ডায়েবেটিছ ৰোগীৰ বিহ ফোঁহা হ’লে ৰোগীয়ে বৰ কষ্ট পায় আৰু এনে ফোঁহাৰ ঘাও সোনকালে নুশুকায়। কোনো কোনো পুৰুষৰ ডিঙি বা গলধনৰ কাষতো নোম থকা অঞ্চলত এনেধৰণৰ ফোঁহা হোৱা দেখা যায়। ক’লাফুল বা কৰঙণৰ চুকতো ওলায়। দুই তিনিটা চকু থকা বিহফোঁহাও হয়। এনে ধৰণৰ ফোঁহাই বৰ কষ্ট দিয়ে।\nএই ধৰণৰ ফোঁহাৰ প্ৰকৃত চিকিৎসাৰ বাবে টেৰেণ্টুলা কিউবেন-৩০ আৰু মাইৰিছটিকা ছেভ-৩০ ভাল ঔষধ। দুয়োটা ঔষধ ইটো সিটোকৈ খালে, বিষৰ প্ৰকোপ কমি আহে। গেঠেলা বা কঠুলা হোৱা অংশ কোমল হৈ আহে। বিষ বেছিকৈ থাকিলে মাজে মাজে বেলেডনা, একোনাইট এক/দুই পালি দিব লাগে। বিষ ভাল পায়।\nফোঁহা, ঘামগাৰ, বিহফোঁহা, ব্ৰণ, মোটা শালমইনা বা বেচু যিয়েই নহওক কিয়, উপযুক্ত চিকিৎসা পালে সকলো ৰোগেই ভাললৈ আহে। কোনো ৰোগেই সহজ নহয় বা টান নহয়। আৰম্ভণিতে সু-চিকিৎসা পালে, সহজতে ভাল হৈ যায়।\nলিখক: ডা: মদম্মদ ইউছুফ, স্বাস্থ্য আৰু দীৰ্ঘজীৱন।


Home CURRENT ISSUES RASEL-HUSSAIN ৰাচেল-হুছেইন সাম্প্ৰতিক প্ৰসংগ সাম্প্ৰতিক প্ৰসংগ\nxukhdukh.com July 27, 2018 CURRENT ISSUES, RASEL-HUSSAIN, ৰাচেল-হুছেইন, সাম্প্ৰতিক প্ৰসংগ,\nআন্তর্জাতিক প্ৰেক্ষাপটত অসমৰ মৰ্য্যাদা হানি কৰা এইসকল কোন?\nইউনাইটেড এগেনষ্ট হেট (United against Hate) আৰু আৱাজ (Avaaz) নামৰ কেইটামান ৰাষ্ট্ৰীয় তথা আন্তঃৰাষ্ট্ৰীয় পর্যায়ৰ সংস্থাই বিগত দিনবোৰত যিধৰণে এন আৰ চিৰ বিৰুদ্ধে কেতবোৰ বিভ্রান্তিকৰ মন্তব্য কৰিছে সেয়া অতিশয় দুৰ্ভাগ্যজনক। বিশেষকৈ আৱাজ নামৰ বেচৰকাৰী সংস্থাটোৰ কিছুমান শেহতীয়া কৰ্মকাণ্ডই আমাক বাৰুকৈয়ে শংকিত কৰিছে।\nপ্রায় এসপ্তাহমান আগৰ পৰা "Stop Deleting Muslim from India" শিৰোনামেৰে এখন আবেদনপত্ৰ ৰাষ্ট্ৰসংঘৰ সচিব প্ৰধানক প্ৰদান কৰিবলৈ স্বাক্ষৰগ্ৰহণৰ বাবে ইন্টাৰনেটৰ যোগেদি গোটেই বিশ্বতে বিয়পাই দিয়া হৈছে। ইতিমধ্যে পৃথিৱীৰ বিভিন্ন প্ৰান্তৰ প্ৰায় আঠ লাখতকৈও অধিক লোকে আবেদনপত্রখনত স্বাক্ষৰ কৰিছে। স্বাক্ষৰ দান কৰাসকলৰ ভিতৰত আমেৰিকা, ইংলেণ্ড, ফ্ৰান্স, জাৰ্মানীকে আদি কৰি বিশ্বৰ বিভিন্ন দেশৰ অনেক অগ্রগামী বিশ্ববিদ্যালয়ৰ খ্যাতনামা অধ্যাপক, সমাজ-বিজ্ঞানী, গৱেষক ইত্যাদিও আছে। আবেদনপত্ৰখনত এইবুলি উল্লেখ কৰা হৈছে যে এন আৰ চিৰ জৰিয়তে অসমৰ সত্তৰ লাখ বাংলাভাষী মুছলমান লোকৰ নাম ষড়যন্ত্ৰমূলকভাৱে বাদ দি তেওঁলোকক বিশেষভাৱে নির্মিত জেলত ভৰাবলৈ চৰকাৰে ব্যৱস্থা লৈছে আৰু অহা ৩১ জুলাইৰ পিছতেই এই ব্যৱস্থা কার্যকৰী কৰা আৰম্ভ হব। কোৱা হৈছে -এই বুজনসংখ্যক লোকক ৰাখিবলৈ ইতিমধ্যে বৃহৎ আকাৰৰ জেল নিৰ্মাণ কৰা হৈছে আৰু ৰহিংগীয়াসকলক সেনাবাহিনী প্রয়োগ কৰি বিতাৰণ কৰাৰ দৰেই ভাৰতীয় সেনাক একেধৰণে প্ৰয়োগ কৰিবৰ বাবে সষ্টম কৰি ৰাখিছে। কিন্তু বিদেশী সমস্যাটোৰ সমাধানৰ অংশ হিচাপে এন আৰ চিখনৰ নবায়নৰ বাবে যে অসমৰ সমগ্র জাতি-জনজাতিয়েই একমতত উপনীত হৈছিল - এই কথাটো কিন্তু একেবাৰেই উল্লেখ কৰা নহল। এইদৰে অপপ্রচাৰ চলাই আন্তর্জাতিক পর্যায়ত অসমীয়া জাতিটোৰ যি মৰ্য্যাদা হানি কৰা হল, ই অতি দুৰ্ভাগ্যজনক। এওঁলোকৰ তৎপৰতাত কিবা কাৰণত যদি এন আৰ চিখন বানচাল হয় তেতিয়া হ'লে আটাইতকৈ বেছি ক্ষতিগ্ৰস্ত হব অসমৰ চৰ-চাপৰিত বাস কৰা পূৰ্ববংগীয়মূলৰ প্ৰকৃত নাগৰিকখিনিয়েই। ইয়াৰ কাৰণবোৰ অনুধাৱন কৰিবলৈ হলে আমি কিছুমান বাস্তৱ সত্যৰ প্রতি মন দিয়া উচিত। মোৰ জীৱনৰ পৰাই এই বিষয়ক তিনিটা প্ৰত্যক্ষ অভিজ্ঞতাৰ কথা উল্লেখ কৰিব বিচাৰিছোঁ।\nতেতিয়া আমি স্কুলীয়া ছাত্ৰ আৰু গুৱাহাটীৰ শান্তিপুৰ হিল চাইদ অঞ্চলত আমি বাস কৰোঁ। আমাৰ ঘৰৰ ওচৰতে ইছলাম উপাধিৰ এজন অৱসৰপ্ৰাপ্ত মূখ্য সংমণ্ডল বন বিষয়াৰ ঘৰ। কৰ্মসূত্ৰে তেওঁ এজন অতি সৎ শীৰ্ষ বন-বিষয়া আছিল বুলি জনা গৈছিল। ইছলাম চাহাব আছিল ধুবুৰী জিলাৰ এক বেছ আঢ্যবন্ত খিলঞ্জীয়া পৰিয়ালৰ সন্তান। কথিত আছিল যে তেখেতৰ দেউতাকে হেনো ইংৰাজৰ দিনতে অভিযন্তা হিচাপে ডাউকী হৈ বাংলাদেশলৈ যোৱা একমাত্ৰ ওলমা দলংখন ১৯১৯ চনত নিৰ্মাণ কৰিছিল। এই ইছলাম চাহাবৰ লগতে এসময়ত কিছুমান অতিশয় মর্মান্তিক ঘটনা ঘটিল।\nসেয়া আছিল ১৯৮৭ চনৰ কথাঃ ওচৰৰে পাহাৰ কেতবোৰত অবৈধভাৱে বৃহৎ মাটিৰ খনন চলি আছিল। সেই সময়ত আমাৰ ঘৰৰ সন্মুখেৰে দিনে প্ৰায় ৫০ খনতকৈয়ো অধিক মাটিৰ ট্ৰাক চলাচল কৰে; ট্ৰাকবোৰৰ মালিক আছিল এই অঞ্চলৰে কিছুসংখ্যক স্থানীয় যুবক। তিনিদিনমান নেৰানেপেৰা বৰষুণ দি থকাৰ ফলত অবৈধ খনন কাৰ্য চলাই থকা ঠাইত এক বৃহৎ ভূমিস্খলন হয় আৰু প্ৰায় ১০০০ কিলোৱাট বিদুৎ পৰিবাহী তাঁৰ চিগি পৰাৰ লগতে বিস্তৰ অঞ্চলটো বোকা পানীৰে ভৰি পৰি দুৰ্বিষহ পৰিস্থিতিৰ সৃষ্টি হয় । ফলত বাধ্য হৈ ইছলাম চাহাবে বন তথা আৰক্ষী বিভাগক খবৰ দিয়াত অঞ্চলটোত অবৈধ খনন কাৰ্য্য বন্ধ হৈ গৈছিল। কিন্তু ট্রাকবিলাকৰ মালিক স্থানীয় যুবককেইজনে কথাটো সহজভাৱে মানি লব নোৱাৰিলে। ইছলাম চাহাবৰ মূল ঘৰ ধুবুৰীত, তাতে আকৌ ইছলাম ধৰ্মাৱলম্বী হোৱা বাবে যুবককেইজনে মানুহজনৰ ঘৰৰ সমুখলৈ গৈ "অই বাংলাদেশী তই বাহিৰলৈ ওলাই আহ, তোক কাটি টুকুৰা টুকুৰ কৰিম" বুলি অশ্লীল গালিগালাজ পাৰিবলৈ আৰম্ভ কৰিলে। সিহঁতে আনকি কেইবাবাৰো ইচলাম চাহাবৰ ঘৰলৈ হাতত দা কুঠাৰ লৈ চোঁচাও লৈছিল। বাৰম্বাৰ এই ৰাজহুৱা অপমান সহ্য কৰিব নোৱাৰি ইছলাম চাহাব মানসিকভাৱে একেবাৰে ভাগি পৰিল। তাৰ পৰৱৰ্তী পৰ্যায়ত ইছলাম চাহাবক ঘৰৰ বাহিৰত আমি একেবাৰে দেখা নাছিলোঁ। ঠিক এবছৰমান পিছতে হৃদৰোগত আক্ৰান্ত হৈ তেখেতৰ মৃত্যু হয়।\nদ্বিতীয়টো ঘটনা ঘটিছিল মই মহাবিদ্যালয় পৰ্য্যায়ত থাকোতে; মোৰ বন্ধু আছিল ছয়গাওঁৰ ওচৰৰ চৰ অঞ্চলত বাস কৰা এজন সহপাঠী - আবুল হুছেইন। ঠাণ্ডা প্ৰকৃতিৰ আবুল পঢ়া-শুনাত অতিশয় মেধাৱী আছিল; বিশেষকৈ অসমীয়া সাহিত্যত তাৰ অপাৰ দখল আছিল । গুৱাহাটী বিশ্ববিদ্যালয়ৰ স্নাতক পৰীক্ষাত প্ৰথম বিভাগৰ প্ৰথম স্থান লাভ কৰা আবুলে অসমীয়া জাতীয়তাবাদী মতাদর্শত গভীৰভাৱে বিশ্বাস কৰিছিল। কিন্তু এদিন এটা অপ্ৰত্যাশিত ঘটনাত মোৰ হৈ মহাবিদ্যালয়ত মাত মাতোতে একাংশই আবুলক তাৰ নাগৰিকত্ব সম্পর্কেই প্রশ্ন তুলি বৰ বেয়াকৈ কলে। সেয়াই আৰম্ভণি। ইয়াৰ পাছতে কলেজত যেতিয়াই আবুলে কিবা কথাত মাত মাতিবলৈ বা প্ৰতিবাদ কৰিবলৈ বিচাৰিছিল, তেতিয়াই কিছুমান উগ্র জাতীয়তাবাদীয়ে "তই বাংলাদেশী চুপ থাক, বেছি কথা নকবি" বুলি কৈ মানসিকভাৱে ৰাজহুৱা নিৰ্যাতন চলাইছিল। ফলত এসময়ত খুব হাঁহি-ফুর্তি কৰি থকা লৰাটোৱে আত্মপ্রত্যয় হেৰুৱাবলৈ আৰম্ভ কৰিছিল।\nতৃতীয়টো ঘটনাৰ ভুক্তভোগী মই নিজেই আছিলোঁ। সেই সময়ত গুৱাহাটী বিশ্ববিদ্যালয়ৰ সাধাৰণ সম্পাদকৰ পদৰ বাবে মই নিৰ্বাচনত প্ৰতিদ্বন্দ্বিতা কৰিছিলোঁ আৰু বিৰোধী শিবিৰৰ সৈতে আমাৰ কিছু নিৰ্বাচনকেন্দ্ৰিক বাকবিতণ্ডা হৈছিল। সেয়া আছিল ১৯৯৯ চনৰ আগষ্ট মাহৰ কথা। এদিন সন্ধিয়া গুৱাহাটী বিশ্ববিদ্যালয়ৰ মাৰ্কেটত মই ঘূৰি আছিলো; ঠাইখিনি সেইসময়ত ছাত্ৰ-ছাত্ৰীৰে ভৰি আছিল। হঠাৎ এখন বগা ৰঙৰ মাৰুতি ভান আহিল। ভানখনত আমাৰ বিৰোধী শিবিৰৰ পাঠক উপাধিৰ এজন ছাত্র তথা তেওঁৰ অনুগামী এটা ছাত্র দল বহি আছিল। তেওঁলোকে মোক ঘেৰি ধৰি ভাবুকি দিবলৈ আৰম্ভ কৰিলে "অই বাংলাদেশী, কে*# তই কত ইমান সাহস পালি চাল্লা? কাপোৰ খোল, চাওঁ তোৰ পিঠিৰ কাটাৰ তাঁৰৰ দাগ আছে নে নাই?" সৌভাগ্যক্ৰমে সেই সময়তে মোৰ কিছু সমৰ্থক আহি পোৱাত ৰাজহুৱাভাৱে বিবস্ত্ৰ হোৱাৰ পৰা সেইদিনালৈ ৰক্ষা পৰিলো। কিন্তু এই অপমানৰ বহুদিন পাছলৈকে মই ভালকৈ খোৱা-শুৱা কৰিব পৰা নাছিলোঁ।\nআমাৰ বক্তব্য হৈছে যে এন আৰ চিৰ জৰিয়তে যদি বিদেশী সমস্যাটো চিৰদিনৰ বাবে সমাধান কৰা নহয় তেনেহলে চিৰদিনৰ বাবে ওপৰত উল্লেখ কৰাৰ দৰে চৰ-চাপৰিত বাস কৰা দৰিদ্ৰজনৰ পৰা আৰম্ভ কৰি চহৰৰ আঢ্যবন্তলৈকে বহুতো প্ৰকৃত নাগৰিকে এনে অবাঞ্ছিত প্ৰশ্নৰ সন্মুখীন হৈ থাকিব লাগিব। অর্থাৎ অসমত শান্তি আৰু ন্যায় প্রতিষ্ঠা কৰিবলৈ হলে এন আৰ চি অপৰিহার্য।\nকিন্তু যি সময়ত সমস্যাটো সমাধানৰ উদ্দেশ্যেৰে উচ্চতম ন্যায়ালয়ৰ তত্বাৱধানত এন আৰ চিৰ প্ৰক্ৰিয়াটো চলাই নিয়া হৈছে, সেই সময়ত গোটেই বিশ্বতে অসমীয়া জাতিটোৰ বিৰুদ্ধে আৱাজ নামৰ সংস্থাটোৱে এনে ধৰণৰ অপপ্ৰচাৰ চলোৱাৰ অন্তৰ্নিহিত উদ্দেশ্য কি? ইয়াৰ আঁৰত কোন কোন ব্যক্তি তথা শক্তি জড়িত হৈ আছে? এইসকলৰ আঁৰত কোনোবা আন্তৰ্জাতিক পৰিধিৰ বঙালী জাতীয়তাবাদৰ সপোন দেখা বঙালী বুদ্ধিজীৱী আছে নেকি, অথবা এওঁলোক মেট্রপলিটান কিছুমান বঙালীপন্থী শক্তিৰ শৰণাপন্ন হৈছে নেকি? আমি সকলোৱে জানো যে এন আৰ চি প্ৰক্ৰিয়াটো কোনো মুছলমান বা বঙালীভাষী লোকৰ বিৰুদ্ধে নহয়, বৰং ই প্ৰকৃত নাগৰিকসকলক চিনাক্ত কৰি বিদেশী সমস্যাটো সমাধান কৰাৰ দিশেৰে আগবঢ়া এক সাংবিধানিক প্ৰক্ৰিয়া হে। পিছে এই এন আৰ চি প্ৰক্ৰিয়াটো বানচাল কৰিবলৈ চেষ্টা চলাই থকা নেপথ্যৰ আঁৰৰ ব্যক্তিসকলে এই কথাখিনি বিশ্বাস নকৰে নেকি? আৱাজ নামৰ বেচৰকাৰী সংস্থাটোৰ গোহাৰিখনৰ শিৰোনামাটোৱে তেওঁলোকৰ বিভ্রান্তিকৰ উদ্দেশ্যটোক স্পষ্টকৈ প্ৰমাণ কৰে ।অন্যথা তেওঁলোকে Deleting Muslim from India বুলি নকৈ Deleting Genuine Indians who came before 1971 বুলি কলেহেতেন।\nইতিমধ্যে এইসকলৰ লগতে চৰকাৰেও প্ৰক্ৰিয়াটো বানচাল কৰা বাবে হাত উজান দিছে। ১৯৭১চনৰ পিছত বাংলাদেশৰ পৰা অহা হিন্দু বঙালীসকলক অসমত সংস্থাপিত কৰাৰ বাবে নাগৰিকত্ব সংশোধনী বিধেয়কখন আনি অসমৰ জনগণৰ বিৰুদ্ধে কেন্দ্রীয় চৰকাৰখন ষঢ়যন্ত্রত লিপ্ত হৈছে। বহুতো সাম্প্রদায়িক বঙালী উগ্র জাতীয়তাবাদীয়েও বিধেয়কখনৰ সমৰ্থত আৰু এন আৰ চিৰ বিৰুদ্ধে বাওঁ-সোঁৰ মতাদর্শগত পার্থক্য পাহৰি একেটা সুৰত সুৰ মিলাবলৈ ধৰিছে। সৌভাগ্যবশতঃ অসমৰ সকলো জনগনে নিজৰ জাতিটো ৰক্ষা কৰাৰ স্বাৰ্থত জাতি-ধৰ্ম-বৰ্ণ নিৰ্বিশেষে এই সৰ্বনাশী সংশোধনী বিধেয়কখনৰ বিৰুদ্ধে ৰাজপথত ওলাই আহি প্ৰবল প্ৰতিবাদ সাব্যস্ত কৰা বাবে কেন্দ্ৰীয় চৰকাৰ অলপ হ'লেও থমকি ৰবলৈ বাধ্য হৈছে।\nএনে পৰিস্থিতিত আমি বিশ্বাস কৰিবলৈ বাধ্য হৈছো যে এন আৰ চিৰ বিৰুদ্ধে প্ৰধানতঃ তিনিটা শক্তিয়ে ক্ৰিয়া কৰি আছে । এচাম হ’ল সাম্প্রদায়িক বঙালী হিন্দু, যি ১৯৭১ পিছত অহা সকলো হিন্দু বঙালীক অসমত সংস্থাপিত কৰিবলৈ ওলাইছে। আন এচাম হ’ল সাম্প্রদায়িক বঙালী মুছলমান যি ১৯৭১ চনৰ পিছত বাংলাদেশৰ পৰা অহা সকলো মুছলমানসকলক অসমতে সংস্থাপিত কৰা বাবে বিভিন্ন পন্থা হাতত লৈছে। তৃতীয় এচামে আকৌ প্ৰয়োজন হ'লে বৃহৎ বঙালী জাতীয়তাবাদৰ দোহাই দি বঙালী হিন্দু আৰু বঙালী মুছলমানক একত্ৰিত কৰি সমস্ত এন আৰ চি প্ৰক্ৰিয়াটোকে ৰূদ্ধ কৰিবলৈ অহৰহ যত্ন কৰিছে। এইসকলৰ লগতে যোগ হৈছে বিষয়টো সম্পর্কে ভালকৈ জ্ঞান নথকা কিন্তু উচ্চ বাচ্য কৰি ফুৰা কিছুসংখ্যক বিপথে পৰিচালিত মানবাধিকাৰ কর্মী।\nআমি এই কথাষাৰ বাৰম্বাৰ দোহৰা উচিত যে যিহেতু এতিয়াও এন আৰ চিৰ খচৰা প্ৰকাশ কৰা হোৱা নাই, সেয়েহে এতিয়াই এন আৰ চি খন সম্পর্কে সন্দেহ প্রকাশ কৰি থকাৰো কোনো অর্থ নাই। ইতিমধ্যে মহামান্য উচ্চতম ন্যায়ালয়ে স্পষ্ট কৰি দিছে যে যি সকলৰ নাম খচৰা তালিকাত নাহে, তেওঁলোকে পুণৰ আবেদনৰ বাবে যথেষ্ট সময় পাব আৰু আইনী প্ৰক্ৰিয়াৰ জৰিয়তে আদালতত নিজৰ নাগৰিকত্বৰ সপক্ষে যুক্তিও দর্শাব পাৰিব। আদালতে স্পষ্টকৈ কৈছে যে কোনো ধৰ্ম বা জাতিৰ ভিত্তিত এন আৰ চি কৰ্ত্তৃপক্ষই বৈষম্যমূলক নীতি লব নোৱাৰে। জাতি ধর্মৰ আধাৰত এন আৰ চি কর্তৃপক্ষই কোনো তালিকাও প্রস্তুত নকৰে। এনেস্থলত কিহৰ ভিত্তিত আৱাজ নামৰ বেচৰকাৰী সংস্থাটোৱে ৭০ লাখ মুছলমান মানুহ এন আৰ চিৰ ফলত বিদেশী হৈ যাব বুলি আশংকা প্রকাশ কৰিলে? তেওঁলোকে চুড়ান্ত খচৰা প্ৰকাশ নৌপাওঁতেই এই পৰিসংখ্যাটো কত লাভ কৰিলে? বিশিষ্ট মানৱ অধিকাৰ কৰ্মী তিস্তা চিতলবাৰ, হৰ্ষ মন্দৰ, বিশিষ্ট সাংবাদিক অমিত সেনগুপ্ত, উত্তৰ প্ৰদেশৰ প্ৰাক্তন আৰক্ষী সঞ্চালক প্ৰধান এছ আৰ দাৰাপুৰী তথা অন্যান্যসকলে ৰাষ্ট্ৰীয়-আন্তঃৰাষ্ট্ৰীয় পৰ্যায়ত এন আৰ চি সম্পর্কে বিভিন্ন বিভ্রান্তিকৰ তথ্য প্রচাৰ কৰি আচলতে সমগ্ৰ অসমবাসীৰেই ক্ষতিসাধন নকৰিলেনে? অসমৰ কোন কোন প্ৰতিনিধিয়ে এইসকলক দিল্লীত লগ ধৰি বিপথে পৰিচালিত কৰিলে, সেই কথাও আজি পোহৰলৈ অহা উচিত।\nTags # CURRENT ISSUES # RASEL-HUSSAIN # ৰাচেল-হুছেইন # সাম্প্ৰতিক প্ৰসংগ\nBy xukhdukh.com on July 27, 2018\nLabels: CURRENT ISSUES, RASEL-HUSSAIN, ৰাচেল-হুছেইন, সাম্প্ৰতিক প্ৰসংগ